Ras Online - އެމްޑީޕީގެ ރައީސް މުޙައްމަދު ނަޝީދު ވޯޓު ލައްވައިފި\nއެމްޑީޕީގެ ރައީސް މުޙައްމަދު ނަޝީދު ވޯޓު ލައްވައިފި\nއަހުމަދު ޝާހް 14 މޭ 2022 - 10:30\nރައީސް ނަޝީދު ވޯޓު ލައްވަނީ\nއެމްޑީޕީގެ ޗެއަރޕާސަންގެ އިންތިޚާބުގައި އެޕާޓީގެ ރައީސް މުޙައްމަދު ނަޝީދު ވޯޓު ލައްވައިފިއެވެ.\nރައީސް ނަޝީދު މިއަދު ހެނދުނު ވޯޓު ލައްވާފައިވަނީ ޖަމާލުއްދީން ސްކޫލްގައި ޤާއިމުކޮށްފައިވާ ވޯޓުލާ މަރުކަޒުގައި ބަހައްޓާފައިވާ ވޯޓު ފޮއްޓަށެވެ. އެއީ ގަލޮޅު އުތުރު ދާއިރާގެ މެންބަރުންނަށް ޚާއްސަކޮށް ބަހައްޓާފައިވާ ވޯޓު ފޮއްޓެވެ.\nއިންތިހާބުގައި ވޯޓު ލެއްވުމަށްފަހު ރައީސް މުޙައްމަދު ނަޝީދު ވިދާޅުވީ އެމްޑީޕީގެ އަބަދުވެސް އަމާޒަކީ މިފަދަ ސުލްހަވެރި ސިޔާސީ ހަރަކާތްތައް މެދުވެރިކޮށް ޕާޓީގެ އިތުރުން ރާއްޖޭގެ ކުރިމަގު ވެސް ބައްޓަންކުރުން ކަމަށެވެ. އަދި އެންމެ ބޭފުޅުން ވޯޓުލާން ނިކުތުމަށް ރައީސް ނަޝީދު ވަނީ ގޮވާލައްވާފައެވެ.


ގައުމީ ޝިޕިންލައިން އުފެއްދުމުގެ މަސައްކަތް މި އަހަރު ފަށާނީ – Dhen.mv\nގައުމީ ޝިޕިންލައިން އުފެއްދުމުގެ މަސައްކަތް މި އަހަރު ފަށާނީ\nJanuary 15, 2020 - 10:51 pm\nގައުމީ ޝިޕިންލައިން އުފެއްދުމުގެ މަސައްކަތް މި އަހަރުގެ ތެރޭގައި ފަށާނެ ކަމަށް (އެސްޓީއޯ) އިން ބުނެފި އެވެ.\nއެސްޓީއޯ އަށް 55 އަހަރު ފުރުމުގެ މުނާސަބަތުގައި ދަރުބާރުގޭގައި ރޭ ބޭއްވި ރަސްމިއްޔާތުގައި ވާހަކަފުޅު ދައްކަވަމުން އެ ކުންފުނީގެ މެނޭޖިން ޑިރެކްޓަރު ހުސައިން އަމްރު ވިދާޅުވީ ރާއްޖެއަކީ އިމްޕޯޓަށް ވަރަށް ބޮޑަށް ބަރޯސާވެފައިވާ ގައުމަކަށް ވާއިރު ރާއްޖެއަށް ގިނަ މުދާ އެތެރެކުރަމުންދަނީ ކަނޑުމަގުން ކަމަށެވެ.\nއަމްރު ވިދާޅުވީ ރާއްޖޭގައި ގައުމީ ޝިޕިންލައިނެއް ނެތުމުން މުދާ އެތެރެކުރުމުގައި ދިމާވާ ދަތިތަކެއް ހުންނާނެ ކަމަށެވެ. ނަމަވެސް ގައުމީ ޝިޕިންލައިނެއް އުފެއްދުމުން މިހާރު ހުރި ދަތިތަކަށް ހައްލުތަކެއް ހޯދި، މުދަލުގެ އަގު ހެޔޮކުރަން ފަސޭހަވެގެންދާނެ ކަމަށްވެސް ވިދާޅުވި އެވެ.\nގައުމީ ޝިޕިންލައިން އުފެއްދުމުގެ މަސައްކަތް މިއަހަރު ފަށާނެ ކަމަށް އަމްރު އިއުލާންކުރެއްވި ނަމަވެސް މިކަމާ ގުޅޭ އެއްވެސް ތަފްސީލެއް ހިއްސާކުރައްވާފައެއް ނުވެ އެވެ.\nގައުމީ ޝިޕިންލައިން އުފެއްދުމުގެ މަސައްކަތް މިއަހަރުގެ ތެރޭގައި ފަށާނެ ކަމަށް އެސްޓީއޯ އިން މިދިޔަ އަހަރު ބޭއްވި އަހަރީ އާއްމު ޖަލްސާގައި ވެސް އިއުލާންކޮށްފައިވެ އެވެ.\nގައުމީ ޝިޕިންލައިނެއް އުފެއްދުމަށް ގޮވާލާ ރައްޔިތުންގެ މަޖިލީހަށް ވެސް މިހާރު ވަނީ ގަރާރެއް ހުށަހަޅާ، ގަރާރު ބަލައިގެންފަ އެވެ. މަޖިލީހަށް މިގަރާރު ހުށަހެޅުއްވީ އެމްޑީޕީގެ މަކުނުދޫ ދާއިރާގެ މެމްބަރު މުހައްމަދު ރާއީ އެވެ.\nމިގަރާރުގައި ބުނެފައިވަނީ ރާއްޖެއަށް އިމްޕޯޓުކުރާ މުދަލުގެ ފްރައިޓް ކޮންޓްރޯލް ކުރުމަށާއި ގައުމީ ސަލާމަތާއި ރައްކާތެރިކަމަށް ދިވެހި ޝިޕިންލައިނެއް އުފެއްދުން މުހިއްމު ކަމަށެވެ. މީގެއިތުރުން އިގްތިސާދީ ގޮތުން ވިސްނާއިރު މީގެ ކުރިން ރާއްޖޭގައި ގައުމީ ޝިޕިންލައިނެއް އޮތް އިރު، އާމްދަނީގެ ގޮތުގައި 12 މިލިއަން ޑޮލަރު ރާއްޖެއަށް ލިބެމުން ދިޔަ ކަމަށްވެސް ގަރާރުގައި ފާހަގަކޮށްފައިވެ އެވެ.


Gaumee Inaamah Nan Hushaelhun 27 Aa Hamayah - Vaguthu\nގައުމީ އިނާމު ދިނުމަށް ބޭއްވި ޖަލްސާއެއްގެ ތެރެއިން ފޮޓޯ: އަވަސް\nމިއަހަރު ގައުމީ އިނާމަށް ނަން ހުށަހަޅާ ފޯމު ފޮނުވުމުގެ ފުރުސަތު މި މެއި މަހުގެ 27 ވާ ބުރާސްފަތި ދުވަހުގެ މެންދުރުފަހު 2:00 އަށް ހަމަވާތީވެ ޝައުގުވެރިވާ ފަރާތްތަކުން ސަމާލުކަން ދިނުމަށް ރައީސް އޮފީހުން އިލްތިމާސްކޮށްފިއެވެ.\nރައީސް އޮފީހުން ވިދާޅުވީ ގައުމީ އިނާމަށް ނަން ހުށަހަޅާ ފޯމު މާދަމާ އިން ފެށިގެން މި މަހުގެ 27 ވާ ބުރާސްފަތި ދުވަހުގެ ނިޔަލަށް، ހުކުރު ހޮނިހިރު ފިޔަވައި ކޮންމެ ދުވަހަކުވެސް ހެނދުނު 9:00 އިން މެންދުރުފަހު 2:00 އާ ދެމެދު އެ އޮފީހުގެ ރިސެޕްޝަނުން ބަލައިގަންނާނެ ކަމަށެވެ.\nފޯމު ފޮނުވަން ޖެހެނީ، ގައުމީ އިނާމާބެހޭ ކޮމިޓީއަށް އެޑްރެސް ކުރައްވައި، ރައީސް އޮފީހަށެވެ. އިނާމަށް ނަން ހުށަހެޅުމުގެ ފުރުސަތު އީމެއިލް މެދުވެރިކޮށްވެސް ވަނީ ހުޅުވާލައިފައެވެ.\nއީމެއިލް ކުރާނަމަ، ފޮނުވާނީ [email protected] އަށެވެ. ފޯމު ހުށަހަޅާއިރު، ފޯމާއެކު ހުށަހަޅަންޖެހޭ ލިޔުންތައް ހުށަހެޅުމަށް ހާއްސަ ސަމާލުކަމެއް ދެއްވުމަށް ގައުމީ އިނާމާބެހޭ ކޮމިޓީއިން އެދިފައެވެ.\nގައުމީ އިނާމަށް މިއަހަރުވެސް ހުޅުވާލީ މައިގަނޑު 33 ދާއިރާއަކުންނެވެ. ކުރީ އަހަރުތަކެކޭ އެއްގޮތަށް، މި އަހަރުވެސް ގައުމީ އިނާމަށް އެދޭ އަމިއްލަ ފަރާތްތަކުންނާއި، ގައުމީ އިނާމަށް އެހެން ފަރާތެއްގެ ނަން ހުށަހަޅުއްވަން ބޭނުންވާ ފަރާތްތަކުންނާއި، ކުންފުނި، ޖަމުޢިއްޔާ ޖަމާޢަތް ފަދަ ތަންތަނުން ސަރުކާރުގެ އިދާރާއެއް މެދުވެރިނުކޮށް، ނަން ހުށަހެޅޭގޮތަށް ވަނީ ހަމަޖައްސައިފައެވެ.\nއަދި ސަރުކާރުގެ އިދާރާތަކުންނާއި، މިނިވަން މުއައްސަސާތަކުންވެސް ގައުމީ އިނާމަށް ނަން ހުށަހެޅުއްވޭ ގޮތަށް ރައީސް އޮފީހުން ވަނީ ހަމަޖައްސައިފައެވެ. ގައުމީ އިނާމަށް ވަކިވަކި ފަރުދުންގެ ނަން ހުށަހަޅުއްވާނީ، އެކަމަށް ކަނޑައެޅިފައިވާ ފޯމުގައެވެ. އަދި ކުންފުނި، ޖަމުއިއްޔާ ޖަމާއަތް ފަދަ ތަންތަނުން ގައުމީ އިނާމަށް ނަން ހުށަހަޅާނީވެސް، އެކަމަށް ކަނޑައެޅިފައިވާ ފޯމުގައެވެ. ގައުމީ އިނާމަށް ނަން ހުށަހަޅާ ފޯމު، ރައީސް އޮފީހުގެ ވެބްސައިޓުން ޑައުންލޯޑް ކުރެއްވޭނެއެވެ.


Touristnah Rajje abadhuves amaanvaane:minister\nޓޫރިސްޓުންނަށް އަބަދުވެސް ރާއްޖެ އަމާންވާނެ: ޒަމީރު\nރާއްޖެއިން ޓޫރިސްޓުންނަށް ނުރައްކަލެއް ނެތް\nދިވެހިންގެ ދިރިއުޅުމުގެ ފެންވަރު މަތިވޭ\nމި އަހަރުގެ ފެއާގައި ރާއްޖޭގެ 96 ކުންފުނި\nއައިޓީބީ ފެއާގައި މިނިސްޓަރު ޓޫރިޒަމް މިނިސްޓަރު (ކ.2).--ފޮޓޯ: ބަނީ\nރާއްޖެއަކީ ޓޫރިސްޓުންނަށް އަބަދުވެސް އަމާން ތަނެއް ކަމަށް ޓޫރިޒަމް މިނިސްޓަރު މޫސާ ޒަމީރު މިއަދު ވިދާޅުވެއްޖެ އެވެ.\nޖަރުމަނުގެ ވެރިރަށް ބާލިންގައި މާދަމާ ފަށާ، "އައިޓީބީ ފެއާ 2016" ގެ ކުރިން މެއިން ސްޕޮންސާގެ ހައިސިއްޔަތުން މިއަދު ބޭއްވި ނިއުސް ކޮންފަރެންސުގައި މިނިސްޓަރު ޒަމީރު ވިދާޅުވީ ރާއްޖެއަކީ ޓޫރިސްޓުންނަށް އަބަދު ވެސް އަމާންތަނެއް ކަމަށާއި، ވެރިރަށް މާލެ އާއި ރިސޯޓުތަކުން ވެސް ފެންނާނީ އެ މަންޒަރު ކަމަށެވެ.\nމިނިސްޓަރު ވިދާޅުވީ ރާއްޖޭގެ ޓޫރިޒަމް ތަރަައްގީ ވެފައިވަނީ "ވަން އައިލެންޑް ވަން ރިސޯޓް" ކޮންސެޕްޓަށް ކަމަށާ އެހެންކަމުން އެ ރަށުގައި ހިނގާކަމެއްގެ އަސަރު ރިސޯޓުގައި ތިބޭ ޓޫރިސްޓުންނަށް ނުކުރާނެ ކަމަށެވެ.\nޒަމީރު ވިދާޅުވީ ވޭތުވެދިޔަ ދެ އަހަރު ތެރޭގައި ދިވެހިންގެ ދިރިއުޅުމުގެ ފެންވަރު ވަރަށް ބޮޑުތަން ރަނގަޅުވެފައިވާ ކަމަށެވެ.\nނިއުސް ކޮންފަރެންސުގައި މިނިސްޓަރު ޒަމީރު ވިދާޅުވީ 1972 ވަނަ އަހަރު ރާއްޖޭގެ ޓޫރިޒަމް ތަރައްގީ ވެގެން އައިއިރު ފުރަތަމަ ހުޅުވުނީ ދެ ރިސޯޓު ކަމަށާއި،ނަމަވެސް މިހާރު ވަރަށް ބޮޑުތަން ތަރައްގީވެފައިވާ ކަމަށެވެ.\n"ދެ ރިސޯޓާއެކު ރާއްޖޭގެ ޓޫރިޒަމް ފެށުނީ 280 އެނދުން. އެކަމަކު މިހާރު އެނދުގެ ކެޕޭސިޓީ ވަނީ 33،000 އަށް އިތުރުވެފަ،" މިނިސްޓަރު ވިދާޅުވި އެވެ.\nޒަމީރު ވިދާޅުވީ އައިޓީީބީ ފެއާގައި ރާއްޖޭން އެންމެ ފުރަތަމަ 1984 ވަނަ އަހަރު ބައިވެރިއިރު ރާއްޖޭގެ ސްޓޯލް ވަރަށް ކުޑަކަމަށެވެ.\nމާދަމާ އިން ފެށިގެން 13 ވަނަ ދުވަހުގެ ނިޔަލަށް ޖަރުނަމުގެ ބާލިންގައި ކުރިއަށްދާ އައިޓީބީ ފެއާގައި ރާއްޖޭން 96 ކުންފުންޏަކުން 281 އޮފިޝަލުން ބައިވެރިވެފައިވެ އެވެ. މި ފެއާގައި ރާއްޖޭގެ ސަގާފީ ގިނަ އައިޓަމްތަކެއް ދައްކާލާނެ އެވެ. އެގޮތުން ކުރުފަލި ޖެހުމާއި މާފަތި، ފަތިގަނޑު ޖެހުން އަދި ދަފި ނެގުމާއި ބަނޑިޔާ ޖެހުމުގެ އިތުރުން ބޮޑުބެރުގެ ހުރިހާ ވައްތަރެއްގެ ލަވަ ފެއާގައި ހުށަހަޅައިދޭނެ އެވެ.\nޓޫރިޒަމް އައިޓީބީ ފެއާ މޫސާ ޒަމީރު\nމާސްޓާ ޕްލޭންގެ އަމާޒަކީ މުޅިރާއްޖެއަށް ޓޫރިޒަމް ފަތުރާލުން: މިނިސްޓަރު


މާގިނައިން ޕިއްޒާ ނުކާންވީ ކީއްވެ؟ – Faanooz\nމާގިނައިން ޕިއްޒާ ނުކާންވީ ކީއްވެ؟\nMarch 15, 2018 | އަޙުމަދު އަނަސް\nޕިއްޒާއަކީ ދިވެހިންނަށް ވަރަށް މީރު އެއްޗެކެވެ. ޒުވާން ކުދިންގެ މެދުގައި އެ އެއްޗަކަށް ފިސާރި ގަދަޔަށް ލޯބިޖެހިފައިވާ އެއްޗެކެވެ. އެހެނަސް ޕިއްޒާ ކާއިރު މާގިނައިން ޕިއްޒާ ކައިފިނަމަ އެއްވެސް މީހަކަށް އެއީ ކިހާވަރެއްގެ ގެއްލުންތަކެއް ލިބޭ އެއްޗެއްތޯ ބަލައެއް ނުލައެވެ.\nމާގިނައިން ޕިއްޒާ ކާނަމަ ހަށިގަނޑުގެ ކޮލެސްޓްރޯލް މައްޗަށް ދެއެވެ. ނަތީޖާއެއްގެ ގޮތުން މީހާއަށް ފަސޭހައިން ހާޓް އެޓޭކެއް ޖެހުމުގެ ފުރުޞަތު ބޮޑެވެ. ނުވަތަ މިފަދަ އެހެން ހިތުގެ ބައްޔެއް ޖެހުމުުގެ ފުރުޞަތުވެސް ބޮޑެވެ.\nޕިއްޒާއަކީ ވަރަށް ބައިވަރު ކެލޮރީ ހިމެނޭ އެއްޗަކަށް ވުމުން މާގިނައިން ޕިއްޒާ ކާނަމަ ހަށިގަނޑުގައި ކެލޮރީ ގިނަވެ ފިލަވާނެއެވެ. އަދި ހަމައެހެންގެ ޕިއްޒާއަކީ ގިނައިން ކާބޯހައިޑްރޭޓްސް ހިމެނޭ އެއްޗަކަށްވުމުން ހަށިގަނޑުގެ ގުލްކޯޒް ހުންނަންޖެހޭ ވަރަށްވުރެން އިތުރުވެއެވެ.\nކަންކަން މިހެން ހުރުމާއެކު މާގިނައިން ޕިއްޒާ ނުކެއުމަށް އެންމެންވެސް ވިސްނަން އެބަޖެހެއެވެ. ނޫންނަމަ ތިމާއަށް ބޮޑު ބައްޔެއްވެސް ޖެހިދާނެއެވެ.


(31 އޯގަސްޓް 2021 އާ ގުޅޭ)\nދުނިޔޭގެ އެކިއެކި ލޯބީގެ މަންޒިލްތަކަށް އަނބިމީހާ ގޮވައިގެން އީހާނު ދަތުރުކުރާނެއެވެ. މިހާރުއްސުރެ ނީރާއަށް ވިސްނާ ފިކުރު ކުރެވެނީ އެކަމާއެވެ. ކައިވެންޏަށްފަހު އީހާނާއެކު އޭނާ އުޅޭނޭ ގޮތަކާމެދުއެވެ.\n"ހިނގާ ދާން." ޔަމާނުގެ އަތުގައި ހިފާލަމުން ރިދާ ބުނެލިއެވެ.\n"ނިމެންދެން މަޑުކޮށްލަންވާނެއެއްނު." ޔަމާނު ބުންޏެވެ. އިހާނުގެ ފަރާތުން ކައިވެނީގެ ހަފުލާގައި ބައިވެރިވި އެންމެ ގާތް ރަހުމަތްތެރިއަކީ ޔަމާނެއެވެ. އަނެއްކޮޅުން އެއީ "ބިޒްނަސް ޕާޓްނަރުން" ނެވެ. އޭނާއަށް ވިސްނޭ ގޮތުގައި ހުރިހާ ކަމެއް ނުނިމެނީސް ހަފުލާ ދޫކޮށް ދިއުން ރަނގަޅު ގޮތަކަށްނުވާނެއެވެ. އީހާނަށް އެހީތެރިކަމެއް ފޯރުކޮށްދޭން ހުންނާނީ ވެސް އޭނާއެވެ.\n"އަހަންނަށް އަދިވެސް ގަބޫލެއްނުކުރެވޭ. އެ ދެމީހުން ލޯބިން ގުޅުނީއޭ ހީވޭތަ؟. ނީރާ ކުއްލިއަކަށް ހާދަ ބޮޑަކަށޭ އެ ޗޭންޖުވީ. ކުރިން ފެންނަ މަޖާ ގޮތެއް ވެސް ނެތް. ދެރަވެފަ ހުންނަހެން ހީނުވޭތަ."\n"ރިދާ މާބޮޑަށް ތިވިސްނަނީ. ނީރާއާ މެދު އީހާން ކެއާކުރާކަން އެނގެއެއްނު. އެދެމީހުން ރައްޓެހިވާން ލަސް ވެސް ވެއްޖެ." ޔަމާނު ފުނަށް ފީނަން ބޭނުންނުވަނީއެވެ.\n"ލައިޒަލް ކޮބާ؟ ކީއްވެ އަހަރެމެންނާއެކު ނައީ؟. އެރެއަށްފަހު އޭނާ ނުދެކެން. އޭނާވެސް އަހަރެމެންނާ ދުރުވެލީ ކުއްލިއަކަށް." ރިދާ ބުންޏެވެ.\n"ލައިޒަލް މާލެއަކުނޫން ހުރީ. އެހެންވެ ނާދެވުނީ." ތަފްސީލު ދޭން ބޭނުންނުވާތީ ޔަމާނު ބުނެލިއެވެ. ލައިޒަލް އުޅޭ ގޮތުގެ ވާހަކަ ދައްކައިފިނަމަ ރިދާގެ ވިސްނުން އަދި މާ ދުރަށް ހިންގާނޭކަން ޔަމާނަށް އެނގެއެވެ.\n"ރިދާ ތި ހީކުރާ ގޮތަށް ހިނގިކަމަކަށް ނުވެދާނެ. އެ ދެމީހުންގެ ނިންމުން އެއީ... އަހަރެމެންނަށް އޮތީ އެކަން އެކްސެޕްޓު ކުރުން. ލޯބިނުވާނަމަ މެރީއެއް ނުކުރާނެ. އެވަރުގެ ކަމެއް އީހާނު ނުކުރާނެ." ރިދާގެ އަތްތިލައިގެ ފިރުމާލަމުން ޔަމާނު ވާހަކަދެއްކިއެވެ. ރިދާ އެ ވާހަކައަށް ބޯޖަހާލީއެވެ. އޭނާގެ ނަޒަރު މޭޒުތަކާއި ދުރުގައި އަތިރިމައްޗާ ވީ ފަރާތުގައި ހުއްޓިލައިގެން ތިބި އީހާނާއި ނީރާއަށް ދަތުރުކޮށްލިއެވެ. މެހެމާނުންނާ ހިނިތުންވެ ސަލާމްކޮށް ވާހަކަދައްކާ ހެދި ނަމަވެސް އަލަތު ކައިވެންޏާމެދު ފެންނަންޖެހޭ ހިތްއަވަސްވާފަދަ އުފާވެރިކަމުގެ އަސަރުތަކާއި ހަރަކާތްތައް ނީރާގެ ފުށުން ނުފެންނާތީ ރިދާ ހައިރާންވަނީއެވެ. ނީރާއަކީ ހިމޭންވެފައި މަޑުމަޑުން ހުންނަ ފަދަ މިޒާޖެއްގެ އަންހެންކުއްޖެއް ނޫނެވެ. އޭނާއަކީ އަނގަ ގަދަ ސަމާސާ ބޮޑު ޒުވާނެކެވެ. އަބަދުވެސް ހުންނާނީ ނިކަން ހިނިއައިސްފައެވެ.\nއިރުއޮއްސި އަނދިރިކަން ވެރިވެއްޖެއެވެ. އާ ކައިވެނީގެ ހަފުލާ ވެސް ނިމުނީއެވެ. ތަނުގައި ހަރަކާތްތެރިވާތީ ފެންނަނީ ޔަމާނާއި ރިދާގެ އިތުރުން އަލަތު ދެމަފިރިންގެ އާއިލާއެވެ. ދެން އުޅެނީ ހަފުލާގެ އެކި އިންތިޒާމުތަކާއި ހަވާލުވެ ތިބި މީހުންނެވެ. އެއްއަތުން ހެދުމުގެ ފަސްބައި ކުޑަކޮށް ހިއްލާލައިގެން އަނެއްއަތުން ހަފުލާގައި ހިފަހައްޓާލައިގެން ހުރި މާބޮނޑި ހިފައިގެން ނީރާ ފޭބީ އަތިރި މައްޗަށެވެ. އޭނާގެ ގާތަށް ރިދާ އައީ ނުހަނު އަވަހަށެވެ.\n"ކޮންގްރާ..." ރިދާ ބުނެލިއެވެ. ވަރުބަލި ބެލުމަކާއެކު ނީރާ ބަލާލިއެވެ. ދެން އޭނާ ކުރިއަށް ޖެހިލައި ރިދާގެ ގައިގާ ބައްދާލިއެވެ. ކޮންމެވެސް މީހެއްގެ އެހީތެރިކަމަށް ބޭނުންވެފައި ހުރި މީހަކު ހެންނެވެ. ނީރާ އަމިއްލައަށް ދުރަށް ޖެހިލަންދެން އޭނާގެ ގައިގާ ހިފަހައްޓާލައިގެން ރިދާ ހުއްޓެވެ.\n"ލައިޒަލް ދުށީންތަ؟" ދުރަށް ޖެހިލި ގޮތަށް ނީރާ އަހާލިއެވެ.\n"އޭނާ މާލެއަކުނެތް. އެހެންވެ ނައީ." ރިދާ ބުންޏެވެ.\nދެ އަންހެންކުދީންނަށް އީހާނު ގޮވާ އަޑު އިވިގެން އެއްގަމަށް ހިނގައިގަތެވެ. ލަމްހާ އައިސް ނީރާގެ ގާތުގައި ހުއްޓިލިއެވެ. ކާރުގައި ނައްޓާލަންވީ ކަމުގައި ލަމްހާ ބުންޏެވެ. ހުޅުމާލޭގައި ސަފާރީ ކައިރިކޮށްފަ އޮތް ދިމާއަށް ދާންވީއެވެ. ބަޔަކާ ވާހަކަދައްކަން ހުރެފައި ސުޖާއު އެނބުރި އެމީހުންގެ ގާތަށް އައެވެ. ޔަމާނާއި ރިދާ އެމީހުންގެ ފަހަތުން ސައިކަލުގަ ދާނަން ކަމުގައި ބުންޏެވެ. އެމީހުން ގެއަށް ދާނީ އޭގެ ފަހުންކަން ޔަމާނު ބުނެލިއެވެ.\n"ފޮށި އެކޮޅަށް ލާފަވަނީ. ކަމެއް ދަތިވަންޏާ ބޭބެއަށް ގުޅާތި." ކާރު ދުއްވަން އިން ސުޖާއު ބުނެލިއެވެ. އޭނާއާ ޖެހިގެން ކުރީ ސީޓުގައި ދެން އިނީ އީހާނެވެ. ފަހަތުގައި ނީރާއާއެކު އިނީ ލަމްހާއެވެ.\n"އީހާނު، ނީރާ ވަރަށް މަދުން ކައިގެން އޭނީ. އެކުއްޖާއަށް ރަނގަޅަށް ކާންދޭތި. މަންމައަށް ގުޅަން ހަނދާން ކުރާތި." ނީރާގެ އަތުގައި ހިފާލަމުން ލަމްހާ ވާހަކަދެއްކިއެވެ.\nކާރު މަޑުކުރުމުން އީހާނު ފައިބައިގެން އައިސް ފަހަތު ދޮރުފަތް ހުޅުވާލިއެވެ. މަންމަ ފައިބަންދެން ނީރާ މަޑެއް ނުކުރިއެވެ. އަމިއްލައަށް އަނެއްފަރާތުގެ ދޮރުފަތް ހުޅުވާލައި އޭނާ ފޭބީއެވެ. ކާރުގެ ފަހަތުންލާފައި އޭނާ އައިސް ލަމްހާގެ ކައިރީ މަޑުކޮށްލިއެވެ. ޔަމާނާއި ރިދާ ސައިކަލުން ފައިބައިގެން އެމީހުންގެ ގާތަށް އައެވެ. ތޮށިގަނޑާ ކައިރިކޮށްފައި އޮތް ސަފާރީއަށް އީހާނުގެ އަތުގައި ހިފައިގެން ނީރާ އެރިއެވެ. ވަދާއުގެ ސަލާމަށް އެންމެން އަތް ހޫރާލިއެވެ. ސަފާރީގަ އުޅޭ ސްޓާފަކާއެކު އީހާނާއި ނީރާ އެތެރެއަށް ވަދެގެން ދިޔައީ ބޯޓު ނައްޓާލީމައެވެ.\nދެމަފިރިންނަށް ހާއްސަ ކުރެވިފައި ހުރީ ތަނަވަސް ކޮޓަރިއެކެވެ. އެއީ ދެ ޑެކުގެ މައްޗަށް، އެންމެ މިޒަމާނުގެ ފެންވަރަށް ހަދާފައިވާ ބޮޑު ބޯޓެކެވެ. ކޮޓަރި ހުރީ އޭސީ ކޮށްފައެވެ. ހުދުބެޑުޝީޓުގެ މަތީ އަލަތު ދެމަފިރިންނަށް މަރުހަބާ ކިޔާފައިވަނީ ރަތް ފިނިފެންމަލުގެ ފިޔަތަކުންނެވެ. ހިތްގައިމުކަމާއި މަސްތުކަން ވެރިވާ ފަދަ މާހައުލެކެވެ. އަލަތު ކައިވެނީގެ ވަގުތުތައް ހޭދަކުރަން ހިތް އެދޭފަދަ މާހައުލެކެވެ. އެހެންވިޔަސް ނީރާއަށް ހީވީ ނޭވާ ހާސްވެދާނޭ ހެންނެވެ. ކޮޓަރީގެ ދޮރުފަތް އީހާން ލައްޕާލި ހިނދު އެ ކޮޓަރީގެ ތެރެއިން ވަދެވެން ހުރި ފާޚާނާއަށް ނީރާ ހަލުވިކޮށް ގޮސް ވަނެވެ.\nފާހާނާގައި ގިނައިރުވާން ފެށުމުން އީހާނު ގޮވާލިއެވެ. ނީރާ ޖަވާބެއް ނުދިނެވެ. އިރުގަނޑެއް ފަހުން ނީރާ ފާހާނާއިން ނުކުތެވެ. އީހާނު ލައިގެން ހުރި ސޫޓުގެ ޖެކެޓު ބާލައި އެނދުގައި ބާއްވާލައި އޮތެވެ. އޭނާ އިނީ އެނދުގައި އިށީނދެލައިގެންނެވެ. ނީރާ ބަލައެއް ނުލިއެވެ. އޭނާ ފޮށި ހުޅުވަން އުޅުނެވެ. ނީރާގެ ހަރަކާތްތަކަށް ބަލަން އީހާން އިނީއެވެ. ޖިންސަކާއި ސްވެޓާއަކާއެކު ނީރާ ބޭނުންކުރާ އެއްޗެހި އަޅާފައިވާ ކުޑަދަބަސް ނެގިއެވެ. އެ ހިފައިގެން އަނެއްކާ ވެސް އޭނާ ވަނީ ފާހާނާއަށެވެ. ގިނައިރެއްނުވެ ފާހާނާގެ ދޮރު ކުޑަކޮށް ހުޅުވާލުމާއެކު ބޭލި ކައިވެނި ހެދުން ބޭރަށް ނީރާ އެއްލާލިއެވެ. އީހާން އެނދުން ތެދުވެގެން އައިސް ފާހާނާގެ ކައިރީ ހުއްޓުނެވެ. ފެންއޮހޭ އަޑުން ނީރާ ފެންވަރަނީކަން ނަގައިގަންނަން އީހާނަށް އުނދަގުލެއް ނުވިއެވެ. އޭނާ ގުދުވެފައި ނީރާ އެއްލާލި ކައިވެނި ހެދުން ނެގިއެވެ. ދެއަތުގެ ތެރޭ ހެދުން ފަތުރާލައި ބަލާލިއެވެ. މަޑުމަޑުން ހެދުން ގެނެސް ނޭފަތުގައި ޖައްސާލިއެވެ. ނީރާގެ ވަސް ހެދުމުން ދުވިއެވެ.\nނީރާ ފެންވަރައިގެން ނުކުތް އިރު އީހާނު އިނީ ކުރީން ވެސް އިން ގޮތަށް އެނދުގެ އަރިމަތީ އިށީނދެލައިގެންނެވެ. ރީތިކޮށް ފަތްޖަހައި ކަވަރަށް ލާދީފައި އޮތް ނީރާގެ ކައިވެނި ހެދުން ފޮށިމަތީ އޮތެވެ. ދެ ލޯ މަރާލި ގޮތުން ނީރާ ހީވީ ބޮލުގައި ރިއްސައިގަނެފައި ހުރީ ހެންނެވެ. ތުވާލިން އިސްތަށިގަނޑު ހިއްކަމުން އޭނާ އިށީނީ އެތަނުގައި ހުރި ކުޑަކުޑަ ޑްރެސިން ޓޭބަލްގެ ގޮނޑީގައެވެ. ފުރަގަސްދީގެން އިނުމުން އީހާނު ކުރާ ކަމެއް ނީރާއަކަށް ނުފެނެއެވެ. އޭނާ ވެސް ކައިވެނި ހަފުލާއަށް ލައިގެން ހުރި އެއްޗެހި ބަދަލުކުރީއެވެ. ސޯޓު ލައިގެން ޓީޝާޓު ބޮލުން މަހާލަމުން އީހާނު ކޮޓަރިން ނުކުތީއެވެ. ފުން ނޭވާއެއް ނީރާ ލީއިރު ހީވަނީ މި ހުރިހާއިރު އޭނާ އެ އިންނަނީ ނޭވާ ހިފަހައްޓައިލައިގެން ކަހަލައެވެ.\nއެނދުގައި ނީރާ އޮށޯވެލީ ނިދާކަށް ނޫނެވެ. އެހެންނަމަވެސް އޭނާގެ ލޯ މެރުނީ ކޮންއިރަކުކަމެއް ނޭނގެއެވެ. ހޭލެވުނީ ކައިރިން އީހާނުގެ އަޑު އިވިގެންނެވެ. ލޯ ހުޅުވާލިއިރު އީހާނު އިނީ ނީރާގެ ކައިރީ އިށީނދެލައިގެންނެވެ.\n"ކާލަން ތެދުވަންވީނު." އީހާނު ބުނެލިއެވެ. ނީރާ ތެދުވިއިރު އެއްފަރާތުގައި ހުރި ސައިޑްޓޭބަލް މަތީ ތަށި ހުއްޓެވެ. އީހާން ދިއްކޮށްލި ފެންތަށީގައި ނީރާ ހިފީ ކަރުހިއްކައިގަނެފަ ހުރީމައެވެ. ގަޑިތަކުންވީއިރެއް ބެލުމަށް އޭނާ ބާލީސް ކައިރިން ފޯނު ހޯދާލިއެވެ.\n"އަހަރެމެން އެކަނިވީމަ ބުފޭއެއް ނުނަގާ، ބަދިގެއިން ބޭނުން އެއްޗެއް ރެޑީކޮށްދޭނެއޭ ބުނީ... އަހަރެން ކައިފިން." ކާތަށި ނަގައި ނީރާއަށް ދިއްކޮށްލަމުން އީހާނު ބުންޏެވެ. ފޯނަށް ބަލާލައިފަ ނީރާ ކާން ފެށިއެވެ. އޭނާ ކައި ނިމުމުން ތަށި ހިފައިގެން އިހާނު އަނެއްކާވެސް އެތަނުން ނުކުތީއެވެ.\nޖިންސުގެ ފަހަތު ޖީބަށް ފޯނު ކޮށްޕާލަމުން ނީރާ ކޮޓަރިން ނުކުތެވެ. ފިނި ވައިރޯޅީގެ އިހްސާސް ކުރެވެން ފެށީ ބޯޑުގެ ފަހަތުގައި ހުސްކޮށް އޮތް ބަޔަށް ނުކުމެވުމުންނެވެ. އެތަނުގައި ޖަހާފައި ހުރި ގޮނޑިތަކުން ގޮނޑިއެއްގައި ނީރާ އައިސް އިށީނެވެ. ފޯނު ވައިބްރޭޓްވެލީ އެވަގުތެވެ. އަވަހަށް ފޯނު ބަލާލިއެވެ. ދެ ލޯ ބޮޑުކޮށްލެވުމާއެކު ނީރާއަށް ވަށައިގެން ހޯދާލެވުނެވެ. ދެން ނިކަން އަވަހަށް ފޯނު ނަގައި ކަންފަތުގައި ޖައްސާލިއެވެ. ނީރާއަށް ގުޅީ ލައިޒަލްއެވެ. ނަމަވެސް ވާހަކައެއް ނުދެއްކިއެވެ. ނީރާއަށް އެންމެ ކުޑަމިނުން ހެލޯއޭ ބުނާނޭ ހިތްވަރެއް ވެސް ނުލިބުނެވެ. އިތުރަށް ދައްކަން އޮތީ ވެސް ކޮން ވާހަކައެއް ހެއްޔެވެ. ހިމޭންކަން ދިގުލާން ފެށުމުން ލައިޒަލްއަށް އޮޅިގެން ގުޅިފައި ހުރީބާއޭ ނީރާ ހިތަށް އެރިއެވެ. އެހެންވިޔަސް އެ ކޯލު ކަނޑާލާކަށް ނީރާ ބޭނުމެއްނޫނެވެ. އެއްވެސް އަޑެއްނީވުނަސް އެ ހިމޭންކަން ކަމުދިޔައީ ކޯލުގެ އަނެއްކޮޅުގައި ހުރީ ލައިޒަލްއަށްވީމައެވެ.\n"ފިނިވެދާނެ." ފަހަތުން އީހާނުގެ އަޑު އިވުނެވެ. މަޑުމަޑުން ފޯނު ތިރިކޮށްލުމާއެކު ފޯނުކޯލު ކަނޑާލީ ނީރާއެވެ. ދެން ގޮނޑިއަށް ދެފައި އަރުވާލުމާއެކު ދުރަށް ނަޒަރު ހުއްޓާލިއެވެ. އީހާނު އައިސް ނީރާގެ ކައިރިއަށް ގޮނޑިއެއް ޖައްސާލާ އިށީނެވެ. ނީރާގެ ހޭވިފައި އޮތް އިސްތަށިގަނޑުން ކުރަމުން ދިޔަ ގޯނާތައް ބަލަން އިނދެފައި އީހާނު ކުރިއަށް ޖެހިލިއެވެ. ނީރާގެ މޫނުން އިސްތަށިތައް އެއްފަރާތްކޮށްލަން އުޅުނެވެ.\n"ކީއްކުރަން ތިއުޅެނީ." ގޮނޑިން ފުއްމާލައި ފިލަން އުޅުނު ކަހަލަ ގޮތަކަށް ނީރާ ދުރަށް ޖެހުނެވެ. އޭނާއާ އެއްވަރަށް ގޮނޑިން ތެދުވި އީހާނު ދަތްކުނޑިވިކާލި ކަމުގެ އަސަރު އެ މޫނުން ފާޅުވެލިއެވެ.\n"ވީ އާ މެރީޑް. ތިވަރުތިވީ، ނޭނގޭތަ ތީ އަހަރެންގެ އަނބިމީހާކަމެއް." އީހާނު ބުންޏެވެ.\n"ހެވޭ! އަތްލައިގެން ނުވާނެ." ނީރާ ދެ ލޯ ބޮޑުކޮށްލައިގެން ބަލަން ހުރިއިރު ރުޅިއާއެކުވެ އެ ދެ ލޮލުން ކަރުނައިގެ އަސަރު ފާޅުވެއެވެ. ނީރާގެ ޠަބީޢަތް ގޯސްވީ އައި ފޯނުކޯލުގެ ސަބަބުންނެވެ. ނީރާ ހަލުވިކޮށް ހިނގައިގަތީ ކޮޓަރިއަށް ދިއުމަށެވެ. އީހާނު ޗަސްޖަހާލުމާއެކު ބޮލުގައި ކަނާއަތްތިލަ ހިންގާލިއެވެ. ނީރާގެ ފަހަތުން އޭނާ އައެވެ.\n"ނީރާ..." ކޮޓަރިއަށް ވަން ގޮތަށް އީހާނު ގޮވާލިއެވެ.\n"ވަޓް..." ހަޅޭލަވައިގަތް ފަދައިން ނީރާ ބުނެލިއެވެ.\n"ލިސެން ޓު މީ. ކަމް ހިއާ... އިހަށް މިތާ އިށީނދެބަލަ." އީހާނު އެނދު ދައްކާލިއެވެ. ނީރާ އަޑުނީވޭކަމަށް ހަދާ ކޮޅަށް ހުރީއެވެ. އީހާނު އައިސް ނީރާގެ އަތުގައި ހިފިގޮތަށް ގެނެސް އެނދުގައި ބައިންދައިފިއެވެ. އޭނާގެ ކުރިމަތީ ހުރެ އީހާން ވާހަކަދައްކަން ފެށިއެވެ.\n"މިރެއިން ފެށިގެން އަހަރެމެން ދެ މީހުންގެ ދިރިއުޅުން މިވަނީ ގުޅިފަ. މީގެ ކުރީން ހިނގާފައި އޮތް އެއްވެސް ކަމެއް މުހިންމެއްމޫން. ހަޔާތަށް އައި މީހުންނެއް ވެސް މުހިންމެއްނޫން... ނީރާ، އައި ލައިކް ޔޫ. މީ ހަމައެކަނި އަހަރެންގެ ނިންމުން އެކަންޏެއްނޫން. ނީރާ ވެސް އެއްބަސްވެގެން މެރީކުރީ." ކުއްލިއަކަށް އީހާނުގެ ވާހަކަ ނީރާ ހުއްޓުވާލިއެވެ.\n"ރުހުމުގަ އެއްބަސްވީތަ ނޫނީ މަޖޫބުރުކޮށްގެން އެއްބަސްކުރުވީކީ ނޫންތަ؟ މި ކައިވެނިކުރާކަށް ބޭނުމެއްނޫންކަން ރަނގަޅަށް އެނގޭނެ. އަހަރެން ލޯބިވާ މީހަކު އެބަހުރި. މޮޔަވާ ވަރަށް އޭނާދެކެ އަހަރެން ލޯބިވޭ... ކިހިނެއް މި ދިރިއުޅުން އުޅޭނީ. އޭނާ ނޫން މީހަކާ ގާތް ގުޅުމެއް ބާއްވާކަށް ބޭނުމެއްނޫން. ދުވަހަކުވެސް އީހާނު ތިކުރި ކަންތަކަށް މަޢާފެއް ނުކުރާނަން. އަހަރެން ދުވަހަކުވެސް އީހާނުގެ ލައިފްގެ ކަމަކާ ނުބެހެން، އެއްވެސް ކަމެއްގައި މަޖުބޫރު ކޮށްފައެއް ނޯންނާނެ."\n"އަހަރެންދެކެ ލައިކް ނުވަންތަ؟ އަހަންނަށް އެނގޭ ނީރާ އަހަންނަށް ބޭނުންވެފައި ހުންނަކަން." އީހާނު ބުނެލިއެވެ.\n"ތި ދައްކަނީ ކޮންއިރެއްގެ ވާހަކަ. މިހާރު އަހަންނަކީ އެ ނީރާއެއްނޫން. އީހާނަށް އަހަރެންގެ އިހްސާސް ތިހާ ރަނގަޅަށް އެނގޭއިރު އެ ދުވަހު އަހަރެން ހޯދަން މަސައްކަތް ކުރިނަމަ. އެކަމަކު އެ ދުވަސް މާޒީވެއްޖެ... އެ އިހްސާސްތައް ފަނޑުވަމުން ގޮސް އެކަމުގެ އަސަރު ވެސް ފިލައިފި. ކައިވެނީގެ ވާހަކަ ދެއްކީ މަންމަކަމެއް ނޫނީ އީހާނުކަމެއް އަހަންނަކަށް ނޭނގެ. އެހެންވިޔަސް އިހާން ތިކުރާ ކަންތައްތަކުން އަހަންނަށް ހާޓްވާކަން އެނގޭތަ. އެއްގޮތަކަށް ވެސް އުފަލެއްނުވާކަން ނޭނގޭތަ. އީހާން ބޭނުންވަނީ މިގޮތަށް ހިތްދަތިކަމުގަ އަހަރެން ދިރިއުޅޭތަން ދުށުމަށްތަ؟. ވައި އާ ޔޫ ޑުއިން ދިސް ޓު މީ. ޔޫ އާ ހާޓިން މީ. އައި ޖަސްޓް ވޯންޓް ޓު ބީ ވިތް ހިމް. އެހެން މީހެއްދެކެ ދުވަހަކު ވެސް ލޯތްބެއް ނުވެވޭނެ." މޫނުގައި ދެއަތް އަޅައި ފޮރުވާލީ ނީރާއަށް ރޮވޭވަރުންނެވެ. ލައިޒަލް ގުޅާފައި އަނގައިން ނުބުނިއިރު އޭނާއަށް ވެސް ބުނާނޭ އެއްޗެއް ނޭނގެއެވެ. އަމިއްލައަށް ގޮތް ނިންމީ ލައިޒަލް އާދޭސްކޮށްކޮށް ހުއްޓައެވެ. ހިތާއި ސިކުނޑި ފުރި ބާރުވަމުން އައީ ލައިޒަލްގެ ހިޔާލުތަކުންނެވެ. މިވަގުތު ނީރާ އެދެނީ ލައިޒަލްގެ ގާތުގައި ވުމަށެވެ.\n"ނީރާ..." އީހާނު އައިސް ނީރާގެ ގާތުގައި އިށީނެވެ. ގާތްކޮށްލުމުން ނީރާ ދެކޮޅެއް ނުހެދިއެވެ. ދެއަތުގައި ތެރޭ ނީރާ ހިފަހައްޓާލަމުން ބޮލުގައި އީހާނު ބޮސްދިނެވެ. ނުރޯށޭ ބުންޏެވެ.\n"އައި ކާންޓް... އީހާނު ބުންޏަސް އަނތްބަކަށް ނުވެވޭނެ. ޕްލީޒް... ޕްލީޒް ހެލްޕް މީ." އީހާނުގެ މޭގައި މޫނު ޖައްސާލައިގެން ރޮމުން ދިޔަ ނީރާ ވާހަކަދެއްކިއެވެ. އޭނާއަށް އެހީވެވޭނީ އީހާނަށްކަން އެނގޭތީ މަދަދަށް އެދުނީއެވެ. އޭނާގެ ކަރުނައިގެ ތެތްކަން މަޑުމަޑުން އީހާނުގެ ޓީޝާޓު ތެތްމަމުން ދިޔައެވެ. މެޔަށް ފިނިކަން އިހްސާސް ކުރެވެމުންދިޔައިރު އެ ހިތަށް ނީރާގެ ރުއިމުން ހިތްދަތިކަން ލިބެއެވެ. ނަމަވެސް އީހާނުގެ ހިތް ބަދަލެއް ނުވިއެވެ. ނީރާ ދޫކޮށްލުން އެއީ އޭނާ ނުކުރާނޭ ކަމެކެވެ. އެ މިނިވަންކަމެއް ނީރާ ރޮއެ އާދޭސްކުރިޔަސް ނުލިބޭނެއެވެ. އެއަށްވުރެ ނީރާއަށް ބޭނުންވާ ބޭނުންވުމުގެ ޖަޒުބާތު އެ ހިތުގައި ވަރުގަދައެވެ.\nއެކުވެރީންގެ ގުރޫޕަށް ނީރާއާއި އީހާނު ކައިވެނި ހަފުލާގައި ތިއްބާ ނެގި ފޮޓޯތައް ލީ އުޝާއެވެ. އެ ފޮޓޯތައް ފެނުމާއެކު ލައިޒަލްގެ ލޯ ފުރުނީ އިހްތިޔާރުން ބޭރުގައެވެ. ނީރާއަށް ގުޅީ ކެތްނުކުރެވިގެންނެވެ. ފޯނުކޯލު ނަގާނޭ ލައިޒަލް ހިޔެއްނުކުރެއެވެ. އަނގައިން ނުބުނީ ނީރާ ހެލޯ ބުނާނޭ ކަމަށެވެ. ނަމަވެސް ނީރާގެ އަޑެއް ނީވުނެވެ. އެހެންވެ ލައިޒަލް ހިމޭންކަން ހިޔާރުކުރީއެވެ. ނީރާ އެއްޗެކޭ ބުނޭތޯ މަޑުކޮށްގެން ހުރީއެވެ. އީހާނުގެ އަޑު ލައިޒަލްއަށް އިވުނު ހިނދުން ކުއްލިއަކަށް ފޯނުކޯލު ވެސް ކެނޑިއްޖެއެވެ. މަންޒަރު ނުފެނުނު ކަމުގައި ވިޔަސް ކަންތައްވީ ގޮތް ލަފާކޮށްލަން ލައިޒަލްއަށް އެނގުނެވެ.\nފޯނު އަތަށް ލައިގެން އޮވެ ނީރާގެ ފޮޓޯތައް ބަލަމުން ދިޔަ ވަރަކަށް ސިކުނޑީގައިވި ހިޔާލުތައް އައީ ގިނަވަމުންނެވެ. އޭނާއަށް ނީރާގެ ފުށުން ފެނިފައި ހުރި އަސަރުތައް މިރޭ އެހެން ފިރިހެނަކަށް ފެންނާނޭ ލައިޒަލްގެ ހިތަށް އަރަމުންދިޔައެވެ. ކެތްކުރަން އެންމެ ދަތިވީ އެ ހިޔާލަށެވެ. އެ ފިރިހެނެއްގެ އަތުގެތެރޭ ނީރާ އޮންނާނެތީއެވެ. އެހެން އަތަކުން އެ ހަށިގަނޑުގައި ބީހޭނެތީއެވެ. އެހެން ތުންފަތަކުން ބޮސްދީ ހަދާއިރު ނީރާ އިޖާބަދޭނޭ ގޮތް ލައިޒަލްގެ ހިތަށް ސިފަކުރެވެނީއެވެ. ފޯނު ދޫކޮށްލުމާއެކު ބޮލުގައި އޭނާއަށް ހިފަހައްޓާލެވުނެވެ. އެނދުން ތެދުވި ގޮތަށް އޭނާ ކޮޓަރިން ނުކުތީއެވެ. މަޑު ހިނގުމުގައި އައިސް އަތިރިމައްޗަށް ފޭބިއެވެ. ދުރަށް ފެތުރިފައި އޮތް ކަނޑާއި އަނދިރީގައި ވިދަމުންދިޔަ ތަރިތަކަށް ބަލަން ހުރެ ހަށިފުރާ ނޭވާއެއް ލައިޒަލް ލިއެވެ. ހިޔާލުތަކުން ސަލާމަތްވާން އޭނާ މަސައްކަތް ކުރިއެވެ. އެހެންނޫނީ އޭނާ މޮޔަވެދާނެއެވެ.\nއާ ދުވަހެއްގެ ފެށުން އުދަރެހުން ފާޅުވާން ފެށިއެވެ. ރަތްވެފައި ދެ ލޮލާއި ވަރުބަލިކަމުގެ އަސަރާއެކު ބީޗް ގޮނޑީގައި އޮށޯވެލައިގެން ލައިޒަލް އޮތެވެ. ހަފްތާ ބަންދާ ދިމާކޮށް އެ ދުވަހު ހަވީރު އޭނާގެ އެކުވެރީން އަންނާނޭކަން އެނގެއެވެ. މިއުޒިކު ކުޅެފައި އެނބުރިދާއިރު މިފަހަރު ލައިޒަލް ވެސް މާލެ ދާނެއެވެ. ލައިޒަލްގެ ދިރިއުޅުން ހުއްޓުމަކަށް އަންނަން ބޭނުންވިޔަސް ދުނިޔޭގެ އުސޫލަކަށް އެކަން ނުވެއެވެ. ދިރިހުރިހާ ހިނދަކު ދިރިއުޅުން ދާނީ ކުރިއަށެވެ. ވަގުތު ހުންނާނީ ހިނގަހިނގައެވެ. އެ ވަގުތު ކެތްކުރާން ލައިޒަލްއަށް ދަސްކޮށްދޭނެއެވެ.\nރޭގަނޑު ކެއުން ނިންމާފައި އީހާނާއެކު ނީރާ ނުކުތެވެ. އެމީހުން ރިސޯޓަށް އައީ ހެނދުނުއެވެ. ސުޖާއުވަނީ އޭގެ ދެމަފިރިންނަށް ވޯޓާބަންގްލޯއެއް ހަމަޖައްސައި ދީފައެވެ. ހަފްތާއެއް ވަންދެން އެމީހުން ތިބޭނީ ރިސޯޓުގައެވެ. ރޭވުމާއެކު ތަފާތު ދިރުމެއް ރިސޯޓަށް ވެރިވެފައި ވެއެވެ. އީހާނު އެދުމުން ނީރާ ދާން ބޭނުމެއްނުވިއެވެ. އެހެންވިޔަސް އީހާނު ހިނގައިގަތީ ނީރާގެ އަތުގައި ހިފައިގެންނެވެ. މިއުޒިކު ކުޅެމުންދިޔަ މާލަމަށް ނީރާ ގޮވައިގެން އީހާނު ވަނެވެ. ގެސްޓުން ހުޅުވާލެވިފައި ރިސޯޓުގެ ބާ ހުއްޓެވެ. ތަނުގެ ތެރޭގަ ހޭލަމޭލަވާ މީހުން ގިނައެވެ. އެއްފަރާތުގައި ވަށައިގެން ކަހަލަ ގޮތަކަށް ޖަހާފައި ހުރި މޭޒުތަކުން މޭޒެއް ކައިރީ އީހާނު އިށީނެވެ. ބޭންޑަށް ނީރާގެ ނަޒަރު ހުއްޓުނީ ދެނެވެ. ތަގްދީރުގެ ސަމާސާއަކަށް ނޫނީ އެވަގުތުކޮޅު ނުވެއެވެ. ގިޓާ ހިފަހައްޓާލައިގެން އެހުރީ ލައިޒަލްއެވެ. އޭނާއަށް މާކުރިން ނީރާ ފެނިގެން ބަލަން ހުރި ކަހަލައެވެ. (ނުނިމޭ)


Kureege Auditor General Anna Hafthaagai Raajje Vadaigannavany - Vaguthu\nކުރީގެ އޮޑިޓަރ ޖެނެރަލް އަންނަ ހަފްތާގައި ރާއްޖެ ވަޑައިގަންނަވަނީ\nކުރީގެ އޮޑިޓަރ ޖެނެރަލް ނިޔާޒް އިބްރާހިމް އަންނަ ހަފްތާގައި ރާއްޖެ ވަޑައިގަތުމަށް ނިންމައިފިއެވެ.\nނިޔާޒް މިއަދު ކުރެއްވި ޓްވީޓެއްގައި ވިދާޅުވީ އަމިއްލަ އަށް އަރުވާލެވިގެން ހުންނަވާތާ ދެ އަހަރު ފަހުން، އަންނަ ހަފުތާގައި ރާއްޖެ ވަޑައިގަތުމަށް ނިންމާފައިވާ ކަމަށެވެ.\nAfter more than two years of living in exile (self-imposed), I have decided to return home next week. pic.twitter.com/WsBxIsFywq\n— Niyaz Ibrahim (@niyaz_ibrahim) October 3, 2018\nނިޔާޒު ރާއްޖެ ދޫކުރައްވާ ވަޑައިގެންނެވީ އެމްއެމްޕީއާރުސީގެ 1.2 ބިލިއަން ރުފިޔާގެ ޚިޔާނާތް ފަޅާ އަރުވާލުމާ ގުޅިގެން ލިބެމުންދިޔަ އިންޒާރުތަކާ ގުޅިގެންނެވެ. ނިޔާޒު ވަނީ އެ ހިޔާނާތާ ގުޅޭ މައުލޫމާތު އަލްޖަޒީރާ އިން އާއްމުކުރި ޑޮކިއުމެންޓްރީއާ ވެސް ހިއްސާކޮށްފައެވެ.\nރާއްޖެ ދޫކުރެއްވުމަށްފަހު އާއިލާއާއެކު ނިޔާޒު ދިރިއުޅުއްވަމުން ގެންދެވީ ސްރީލަންކާގައެވެ.\nރިޔާސީ އިންތިހާބު އިދިކޮޅު އިއްތިހާދުގެ ކެންޑިޑޭޓް އިބްރާހިމް މުހައްމަދު ސޯލިހު (އިބޫ) ކާމިޔާބު ކުރެއްވުމާ ގުޅިގެން އަމިއްލަ އަށް ރާއްޖެ އިން ބޭރަށް އަރުވާލެވިގެން ތިބި ސިޔާސީ ފަރާތްތައް ވެސް ރާއްޖެ އައުމަށް މިހާރު ވަނީ ނިންމާފައެވެ. އެގޮތުން މާދަމާގެ ވަގުތެއްގައި ޖުމްހޫރީ ޕާޓީގެ ލީޑަރު ގާސިމް އިބްރާހިމް އާއި އެ ޕާޓީގެ ރައީސް އަލީ ވަހީދު ރާއްޖެ ވަޑައިގަންނަވާނެއެވެ.\nއަދި އަންނަ މަހުގެ އެއްވަނަ ދުވަހު ކުރީގެ ރައީސް މުހައްމަދު ނަޝީދު ވެސް ރާއްޖެ ވަޑައިގެންނެވުމަށް ވަނީ ނިންމާފައެވެ.\nއޮކްޓޯބަރ 3, 2018 20:48\nނިޔާޒު މާލެ ވަޑައިގަތަސް ނުގަތަސް މޢްސަލައެއް ނެތް. އެހެނީ ގެންދެވި ލާރި ކޮޅު، ކިތައްމެ ބޮޑު ޢާއިލާއަކަށް ކިތައްމެ ޚަރަދު/ބަރަދު ބޮޑު ތަނެއްގައި އުޅުއްވިނަމަވެސް އަދި ހުސްވާން ކާރިވެސް ނުވާނެ ވިއްޔަ!!!


SunOnline: Thaahiru dhiri ulhumakah Bidheyseen marudhenee!\nތާހިރު ދިރިއުޅުމަކަށް ބިދޭސީން މަރުދެނީ!\nނަޖާހު މަސްއޫދު 19 Oct 2019, 17:34\nއިކޮނޮމިކް މިނިސްޓްރީ އިން ކުރިއަށް ގެންދާ، ރެގިއުލަރައިޒޭޝަން ޕްރޮގްރާމްގައި ރަޖިސްޓްރީ ކުރަން ބިދޭސީން ގަލޮޅު ދަނޑަށް ޖަމާވެފައި: ރާއްޖޭގައި ގަވާއިދާ ހިލާފަށް 63،000އަށް ވުރެ ގިނަ ބިދޭސީން އުޅޭ ކަމަށް ލަފާކުރޭ -- ސަން ފޮޓޯ/ އަހްމަދު އަވްޝަން އިލްޔާސް\nބިދޭސީން ގާނޫނީ އިމުގެ ތެރެއަށް ފެއްތުމުގެ ޕްރޮގްރާމުގެ މަސައްކަތް ގަލޮޅު ދަނޑުގައި މިހާރު ކުރިއަށްދާއިރު އެތަނުން ފެންނަނީ ރާއްޖެއާ ބީރައްޓެހި، ތަފާތު މަންޒަރެކެވެ. ހީވީ އެހެން ގައުމެއްގައި ހުރެވުނުހެންނެވެ. އެތައް ހާސް ބިދޭސީނެއް ކިޔޫގައި ތިބިއިރު އަނެއް ބަޔަކު ވަދެ މުޅިދަނޑުގެ ގޮޑިބަރިތައް ފުރާލައިފަ އެވެ. އާއިލާއާ ދުރުގައި އެތައް ވޭނެއް ތަހަައްމަލު ކުރަން ޖެހިފައިވާ އިންސާނުން އެތަނުގައި ތިބޭނެ އެވެ. އެ މީހުންގެ ސިކުނޑީގައި ރާއްޖެއާމެދު އުފެދިފައި އޮންނާނީ ކޮންކަހަލަ ތަސައްވަރެއްތޯ ހިތާހިތާ ސުވާލުކުރެވުނެވެ.\nމިއަދު ދަނޑުގައި ރީރެގިއުލަރައިޒޭޝަން މަސައްކަތް ކުރިއަށްދާނެކަން އެނގިގެން ރޭ ދަންވަރުއްސުރެ ގިނަ އަދަދެއްގެ ބިދޭސީން ވަނީ ދަނޑު ސަރަހައްދުގައި "ކޭމްޕު" ޖަހައިފަ އެވެ. އަދި ހެނދުނު ގިނަ އަދަދެއްގެ ބިދޭސީން ވަދެ ސިޑިބަރިތައް ފުރާލި އެވެ. ދަނޑާ ޖެހިގެން އޮންނަ ބަނަފްސާ މަގުގައި ކިއު ހަދައި އެ މަގުވެސް ފުރާލި އެވެ. އެ މީހުން ތިބީ، ޕާސްޕޯޓްގެ ފޮޓޯ ކޮޕީއާއި އެހެނިހެން ލިޔެކިޔުންތައް ހިފައިގެން އެވެ. މޫނުމަތިން ފެންނަން ހުރީ އުންމީދުގެ ކުލަވަރެވެ.\nމެންދުރު ގަޑީގައި ބަނަފްސާ މަގުގައި ކިއު ހަދާފައި ތިބި ބައެއް ބިދޭސީން "ސަން"އަށް ބުނީ އެ މީހުން ގަދަ އަވީގައި ދިގު ކިޔޫގައި އެތައް އިރެއް ވެއްޖެ ކަމެވެ. ބައެއް މީހުން ހެނދުނު ދިޔަ ގޮތަށް ދަނޑަށް ނުވަދެވި ތިއްބެވެ. އަނެއްބައި މީހުން ތިބީ ވަރުބަލިވެ، ފާރަށް ބިއްޖެހިފަ އެވެ. ކިއު ކުރިއަށް ދިޔައީ ފިނިހަކަ ދުވެލީގަ އެވެ.\nސަރުކާރުން ގެންދާ، ރެގިއުލަރައިޒޭޝަން ޕްރޮގްރާމްގައި ބައިވެރިވާން އައިސްތިބި ބިދޭސީން، "ސަން"ގެ ނަޖާހު މަސްއޫދަށް އިންޓަވިއުދެނީ: ކޮންމެ ހަފްތާ ބަންދަކާ ދިމާކޮށް ގަލޮޅު ދަނޑަށް ގިނަ ބިދޭސީން ޖަމާވޭ -- ސަން ފޮޓޯ/ އަހްމަދު އަވްޝަން އިލްޔާސް\nމެންދަމު ނިދި ނަގާލާފައި ވިޔަސް، މެންދުރުގެ ގަދަ އަވީގައި ތިބެގެން ވިޔަސް އެމީހުން ގަލޮޅު ދަނޑަށް ވަންނަން ބޭނުންވެ އެވެ. އެއީ މިހާރު އެ މީހުންގެ މުޅި ދިރިއުޅުން އެކަމުގެ މައްޗަށް ބުރަވެފައި ވާތީ އެވެ.\nކިއުގައި ހުރި ސާހީން ބުނީ، އޭނާ ރާއްޖެއަށް ގެނައުމަށްފަހު "ބޮސް" ޕާސްޕޯޓު އަތުލީ ކަމަށެވެ. އަދި ގިނަ ބިދޭސީން ރާއްޖެއަށް ގެނެސް ކަންތައް ކުރަނީ އެހެންކަމަށް އޭނާ ބުންޏެވެ. ސާހީން ބުނި ގޮތުގައި ގޯހީ ދިވެހީން އެކަންޏެއް ނޫނެވެ. އެ މީހުން ރާއްޖެއަށް ފޮނުވާ ގައުމުގެ މީހުންވެސް ހަމަ އެވަރަށް ގޯހެވެ.\n"ދިވެހި މީހުން މައްސަލަ ހުންނަނީ ބަންގްލަދޭޝް މީހުން މައްސަލަ ހުންނަނީ. އެޖެންޓު ގެންނަނީ ދެން މައްސަލަ ފެށެނީ،" ސާހީން ބުންޏެވެ.\nކިއުގައި ތިބި މީހުން ކުޑަކޮށް ވާހަކަ ދައްކައި ހެދި ނަމަވެސް، އެތެރޭގައި ސިޑި ބަރިތަކުގައި ތިބި ގިނަ މީހުން ވާހަކަ ދައްކަން ބޭނުމެއް ނުވި އެވެ. އެއްބައި މީހުން ވާހަކަ ދައްކަން ފަށައިފައި ދެން ހުއްޓާލަނީ އެވެ. ވަކި ހިސާބަކުން ދިވެހި އެނގޭ ކަމަކަށް ނަހަދަ އެވެ. އަނެއްބައި ބުނަނީ، "މައްސަލަ ޖެހެނީ، ބާއީ"މިހެން އެކަންޏެވެ. ދެއްކޭ ވާހަކައަކުން، ކުށްވެރިވެދާނީ އެ މީހުން ތިބީ ބިރުންނެވެ. އެތައް ގަޑިއިރެއް ކިއުގައި ހޭދަކޮށް، މަންޒިލާ ހަމައަށް ވާސިލުވާން ގާތްވެފައި ހުއްޓާ، އެއްވެސް ކަމެއް ގޯސްވާން އެ މީހުން ނޭދޭނީ އެވެ.\n"އަހަރެމެންނަށް ރަނގަޅު ހިދުމަތް ނުލިބޭ ދިވެހިރާއްޖޭގައި. އުޅެންވީ ގޮތެއް ނޭނގެ. އެހާ ފަސޭހައެއް ނޫން. ބޮލަށް އުނދަގޫވޭ. އަދި އެބަ އުޅޭ ބައިވަރު މައްސަލަ،" ސިޑިބަރީގައި އިން ބިދޭސީއަކު ބުންޏެވެ. "200 ޑޮލަރު ލިބޭ ސެލަރީއެއް [އަހަރެން] ބޭނުން ނުވަނީ،"\nއޭނާ ބުނީ ހުރި މައްސަލަތަކާ ބެހޭގޮތުން ވާހަކަ ދައްކަން ބޭނުން ނުވާ ކަމަށެވެ. މަސައްކަތް ކުރަން ރާއްޖޭގައި މަޑުކުރަން ޖެހޭ ކަމަށާއި، އެއްކޮށް ރާއްޖެ ދޫކޮށް ދާން އަދި ބޭނުން ނުވާކަމަށް އޭނާ ބުންޏެވެ.\nދިމާވި ގިނަ ބައެއްގެ އަތުގައި، ޕާސްޕޯޓެއް ނެތެވެ. އެ މީހުން އަތުގައި އޮތީ ބާވެފައި ހުރި ޕާސްޕޯޓު ކޮޕީތަކެވެ. އެ އެންމެވެސް ބުނީ "ބޮސް" ޕާސްޕޯޓު ނަގައިގެން އެ ފަހުން ނުދޭ ކަމަށެވެ. އެކަމަކު، އަތުގައި ޕާސްޕޯޓު ހުރި، ވިސާގެ މައްސަލަ ދިމާވެފައިވާ މީހުންވެސް އެތަނުގައި ތިއްބެވެ.\nނޫރުސަލީމް އަކީވެސް ޕާސްޕޯޓު ކޮޕީއެއް ފަތްޖަހާލައިގެން ދަނޑުގައި ހުރި މީހެކެވެ. އޭނާ ރާއްޖޭގައި މަސައްކަތް ކުރަން އުޅެނީ އޭނާގެ މައިންބަފައިންނަށް ހަރަދުކުރަން ފައިސާ ހޯދުމަށެވެ. އޭނާގެ އަނބިދަރީންނެއް ނެތެވެ. އޭނާ ދަނޑަށް ގޮސް ހުރީ ވިސާ ހަމަޖެހުމުން ޗުއްޓީއަށް ގައުމަށް ދެވޭނެކަމުގެ އުންމީދުގަ އެވެ.\nއިކޮނޮމިކް މިނިސްޓްރީއިން ކުރިޔަށްގެންދާ ބިދޭސީން ގާނޫނީ އިމުގެ ތެރެއަށް ވެއްދުމުގެ ޕްރޮގްރާމްގައި ރަޖިސްޓްރީވާން ޖަމާވެފައިވާ ބިދޭސީން -- ސަން ފޮޓޯ/ އަހުމަދު އަވްޝަން އިލްޔާސް\nނޫރުސަލީމް ބުނީ ރާއްޖެއަކީ މަސައްކަތްކުރަން އެއްވެސް ވަރަކަށް ރަނގަޅުތަނެއް ނޫން ކަމަށެވެ. ވިސާގެ މައްސަލަ ޖެހިގެން ގައުމަށް ނުދެވި އެތައް އަހަރެއް މަޑުކުރަން ޖެހޭ މީހުން ތިބިކަން އޭނާ ފާހަގަކުރި އެވެ.\n"ގިނަ ދުވަސް މަޑުކުރަން ޖެހެނީ، ފަސް އަހަރު ދިހަ އަހަރު. މަރުވަނީމަވެސް ފޮނުވޭނެ ކަމުގެ ގެރެންޓީ ނެތީ. މިތާ ވަޑުލަނީ. ލާރި ހުންނަ ކޮމްޕެނީ މީހާ ފޮނުވަނީ. ލާރި ނެތީމަ ނުފޮނުވަނީ ދޯ،" ހިނިގަނޑެއް ޖަހާލާފައި ނޫރުސަލީމް ބުންޏެވެ. "ގިނަ މަސައްކަތް ކުރަނީމަ ގިނަ މުސާރަ ލިބެނީ. އެކަމަކު، ނިދަނީ ކުޑަ ކުޑަ ތަނުގައި ހަޑި ކޮޓަރީ. އުޅެން އުނދަގޫ ވަނީ. އެއީ މައްސަލަ. މުސާރަ ލިބެނީ،"\nނޫރުސަލީމް ގޮތަށް ދަނޑުގައި ކިޔޫ ހަދާލާފައިވާ އެތައް ހާސް ބިދޭސީންގެ ޝަކުވާއަކީ ހަމަ މި ވާހަކަތަކެވެ. އެ މީހުން މަރުދެނީ ކޮންމެ ގޮތެއް ހަދާފައިވެސް ގަަވައިދުގެ ތެރެއަށް ވަންނާށެވެ. އެ މީހުން ބޭނުން ވަނީ ޖެހިފައި ތިބި ބިކަހާލުން އަރައިގަނެ އެ ނޫން ގޮތެއް ހޯދާށެވެ. ގަލޮޅު ދަނޑަށް އެ މީހުން ޖަމާވެ އެ ތިބީ މަކަރުގެ ދަލުން ސަލާމަތްވެ، ތާހިރު ދިރިއުޅުމެއް ހޯދުމުގެ އުންމީދުގަ އެވެ.


Male Gai Fenboduvun: Zimmaa Nagan Jeheynee Kaaku?\nމާލޭގައި ފެންބޮޑުވުން: ޒިންމާ ނަގަން ޖެހޭނީ ކާކު؟\n8 މަސް,2ހަފްތާ, 10 ގަޑި, 37 މިނެޓް, 51 ސިކުންތު ކުރިން 2432ފަތޯނާ ފާއިޒް\nއިއްޔެ ހެނދުނު ކުރަން ފެށި ވިއްސާރައާއި ގުޅިގެން މާލެއަށް 223.5 މިލިމީޓަރުގެ ވާރޭ ވެހި ހުރިހާ މަގުތަކެއްގައި ފެންބޮޑުވެފައިވޭ. ފޮޓޯ/ ޗެނަލް13\nކުރީގެ ރައީސް އަބްދުﷲ ޔާމީން އަބްދުލްޤައްޔޫމްގެ ވެރިކަމުގައި ރައްޔިތުންނަށް ފެނިގެންދިޔައީ، ޤައުމުގައި ހިނގާދިޔަ ކޮންމެ ކަމެއްވެސް ސިޔާސީ ބޮޑު މައްސަލައަކަށް ހެދި މަންޒަރެވެ.\nސަރުކާރަށް ފާޑު ކިޔުމުގެ ނަމުގައި، އޭރު އިދިކޮޅު ފަރާތްތަކުން ވަނީ، ޤުދުރަތީ ގޮތުން ހިނގި ކަމަކަށް ވިޔަސް އެކަމުގެ ޒިންމާ ނަގަންޖެހޭނީ ރައީސް ޔާމީން ކަމަށް ބުނަމުންނެވެ. އެހެންނަމަވެސް، އެފަރާތްތަކަށް ވެރިކަން ލިބުމާއެކު، ޤުދުރަތީ ކާރިސާތަކަކީ އެކަންކަމާއި ގުޅިގެން ސަރުކާރަކަށް މާބޮޑު ކަމެއް ކުރެވޭނެ ކަންކަމެއް ނޫންކަމަށް މިވަނީ ބުނަން ފަށާފައެވެ.\nއިއްޔެ އަކީ ވެރިރަށް މާލެއަށް ރިކޯޑު މިންވަރަކަށް ވާރޭ ވެހުނު ދުވަހެކެވެ. އިއްޔެ ހެނދުނު ކުރަން ފެށި ވިއްސާރައާއި ގުޅިގެން މާލެއަށް 223.5 މިލިމީޓަރުގެ ވާރޭ ވެހުނެވެ. އެއާއެކު މާލޭގެ ހުރިހާ މަގުތަކެއްގައި ފެންބޮޑުވިއެވެ. މުޅި މާލެ އޮތީ ފެނުއަޑީގައި ކަމަށް އެތައް ބަޔަކު ސިފަކުރިއެވެ. ސަތޭކައަށް ވުރެ ގިނަ ގެއަށް ފެންވަދެ، ދެ އާއިލާއެއްގެ 20 މީހަކަށް ވަނީ ވަގުތީ ހިޔާވަހިކަންވެސް ފޯރުކޮށްދޭން ޖެހިފައެވެ.\nބޯކޮށްވާރޭ ވެހުމުން ވެރިރަށް މާލޭގެ ހާލަތު އެފެންވަރަށް ވެއްޓުނުއިރު، އެންމެ ގިނަ މީހުން ބުނަމުން ދިޔަ އެއް ވާހަކައަކީ، މިހާރު ވެރިކަމުގައި ހުންނެވީ ކުރީގެ ރައީސް އަބްދުﷲ ޔާމީން އަބްދުލްޤައްޔޫމް ނޫން ކަމަށާއި، ހައުސިން މިނިސްޓަރަކަށް ހުންނެވީ ކުރީގެ ސަރުކާރުގައި އެމަޤާމުގައި ހުންނެވި ޑރ.މުޙައްމަދު މުއިއްޒުވެސް ނޫން ކަމަށެވެ. އެހެންކަމުން، ރައީސް ޔާމީންގެ ވެރިކަމުގައި މާލޭގެ މަގުތަކުގައި ފެންބޮޑުވެގެން އެވާހަކަ ދައްކަން އޭރު އިދިކޮޅުގައި ތިބި މީހުން، އިއްޔެ ހިނގި ފެންބޮޑުވުމުގެ ހާދިސާގެ ޒިންމާ ނުނަގާނަންތޯ ގިނަ ފަރާތްތަކުން ވަނީ ސުވާލު އުފައްދާފައެވެ.\nފެންބޮޑުވެ އެތައް ބަޔަކު ހާލުގައި ޖެހުނުއިރު، ހައުސިން މިނިސްޓަރު އާތިފާ ޝަކޫރު ކޮބައިތޯ ގިނަ ބަޔަކު ސުވާލު އުފައްދާފައިވެއެވެ. އިއްޔެ މާލޭގެ މަގުތައް "އާތިފާވީތޯ"ވެސް ބައެއް މީހުން ވަނީ ސުވާލު އުފައްދާފައެވެ.\nސަރުކާރަށް ފާޑުކިޔުންތައް އަމާޒު ކުރީ ހަމައެކަނި އާންމުންނެއް ނޫނެވެ. އިދިކޮޅު ފަރާތްތަކުންވެސް ވަނީ އިއްޔެ ކުރި ވިއްސާރައާއި ގުޅިގެން ސަރުކާރަށް ވަރަށް ބޮޑަށް ފާޑު ވިދާޅުވެފައެވެ. އެގޮތުން ޕީޕީއެމްގެ ނައިބު ރައީސް އަބްދުއްރަޙީމް އަބްދުﷲ ވަނީ، އެމްޑީޕީގެ ސަރުކާރުގައިވެސް ވާރޭ ވެހުމުން މާލޭގައި ފެންބޮޑުވާ ކަމަށް ވިދާޅުވެފައެވެ. ރައްޔިތުންގެ މަޖިލީހުގެ ނައިފަރު ދާއިރާގެ މެމްބަރު އަޙްމަދު ޝިޔާމް ވަނީ މާލޭގެ މަގުތަކުގައި ފެންބޮޑުވިއިރު، ވެރިކަމުގައި ހުންނެވީ ރައީސް ޔާމީން ނޫން ކަމަށާއި، އަދި ހައުސިން މިނިސްޓަރގެ މަޤާމްގައި ހުންނެވީ މުއިއްޒު ނޫން ކަމަށް ވިދާޅުވެފައެވެ.\nއޭގެއިތުރުން، ވިލިމާލޭ ދާއިރާގެ މެމްބަރު އަޙްމަދު ނިހާން ހުސެއިން މަނިކު ކުރެއްވި ޓްވީޓެއްގައި ވިދާޅުވީ، އެއްވެސް ސަރުކާރަކުން ގަސްތުގައި ފެން ނުހިންދައި ނުތިބޭނެ ކަމަށެވެ. ނިހާން ވިދާޅުވީ ތިރި ޖަޒީރާ ރަށްތަކަށް ބޯކޮށް ވާރޭ ވެހިއްޖެ ނަމަ ވަގުތުކޮޅަކަށް ފެން ބޮޑުވާނެ ކަމަށެވެ. ފުރާނައަށް ނުރައްކާ ނުވާ ނަމަ ކެތްތެރިކަމާއި އެކު ޝަކުވާ ނުކޮށް، މަޑުކޮށްލުމަށްވެސް ނިހާންގެ ޓުވީޓުގައި ވަނީ އެދިވަޑައިގެންފައެވެ.\nނިހާން ކުރެއްވި ޓްވީޓް.\nފާޑުކިޔުންތައް އަމާޒުވާން ފެށުމާއެކު، ޤުދުރަތީ ގޮތުން ދިމާވާ ބައެއް ކަންތައްތަކަކީ، ސަރުކާރަކަށް މާބޮޑަށް ކޮންޓްރޯލް ކުރެވޭނެ ކަންކަމެއް ނޫންކަން ބައެއް ބޭފުޅުންނަށް މިއަދު ވަނީ އެނގިވަޑައިގެންފައެވެ.\nރައީސް ޔާމީންގެ ވެރިކަމުގައި ވާރޭ ވެހިގެން މާލޭގެ ބައެއް މަގުތަކުގައި ފެންބޮޑުވިއިރު، މާލޭގައި ޤާއިމްކޮށްފައިވާ ފެން ހިންދާ ނިޒާމަށް ބަޔަކު ގެއްލުން ދީފައިވާކަން އޭރުގެ ހައުސިން މިނިސްޓަރ ޑރ.މުޙައްމަދު މުއިއްޒު ވަނީ ފާހަގަކުރައްވާފައެވެ. ފެން ހިންދަން ބޭނުންކުރާ ގިނަ ޕަންޕް ސްޓޭޝަންތަކުގެ ޕެނަލް ބޯޑަށް ގެންލުންދީ ހަލާކުކޮށް އަދި ބައެއް ޕަންޕް ސްޓޭޝަންތަކުގެ ކަރަންޓު ސަޕްލައި ކަނޑާލިއިރު، އެކުރެވެނީ ކިހާވަރެއްގެ ކަމެއްކަން، އެކަން ކުރި ބަޔަކަށް ނޭނގުމަކީ ހިތާމަކުރަންޖެހޭ ކަމެކެވެ.\nއެކަން ކުރި ބަޔަކު ބޭނުންވީ ރައީސް ޔާމީންގެ ސަރުކާރުން ރައްޔިތުންނަށް ލުއި ފަސޭހަވާނެ ގޮތަކަށް ކޮށްދެއްވާފައިވާ ކަންކަން ނައްތާލުމަށެވެ.\nފެންބޮޑުވުމާއި ގުޅިގެން، ރައީސް އިބްރާހީމް މުޙައްމަދު ސޯލިހުގެ ސަރުކާރަށް ފާޑުކިޔުންތައް އަމާޒުވާން ފެށުމުން، ޑިފެންސް މިނިސްޓަރ މާރިޔާ އަޙްމަދު ދީދީ ވަނީ އިއްޔެ ހަވީރުގެ ވަގުތެއްގައި މަގުމައްޗަށް ނުކުމެވަޑައިގެން އެމްއެންޑީއެފްއިން މާލޭގެ މަގުތަކުގައި ފެން ހިންދަން ކުރަމުން ދިޔަ މަސައްކަތް ބައްލަވާލައްވާފައެވެ. އަދި މިއަދު ހެނދުނު ހައުސިން މިނިސްޓަރ އާތިފާވެސް ވަނީ ފެންބޮޑުވުމާއި ގުޅިގެން ހާލުގައި ޖެހުނު ބައެއް މީހުންނާއި ބައްދަލު ކުރައްވާފައެވެ.\nމަހޫ 06 ޑިސެމްބަރު 2018 - 15:32\nމިހާރުގެ ވެރިޔަކީ އިސްލާމްދީނާ ވަރަށް ބީރަށްޓެހިމީހެއް ދީނީއެއްވެސް ޕްރޮގްރާމެއް ބާއްވާތަނެއް ނުފެނޭ.މުޅިން ޔަހޫދީން ހިންހަމަޖައްސަން އުޅޭތަން ފެންނަނީ.\nދަސް 06 ޑިސެމްބަރު 2018 - 15:28\nމިކަމުގެ ޒިންމާނަގަންޖެހޭނީ މިސަރުކާރު އެއީ ދީނުގެ ހުކުމްތަކަށް ގޮންޖަހަމުން އެދަނީ މިސަރުކާރުން


Artistun Ge Hunaru Fenigendhaa "Unveiling Visions 2019 " Art Exhibition Hulhuvaifi - Vaguthu\nމޯލްޑިވްސް އާޓިސްޓް ކޮމިއުނިޓީ އާއި އެންސީއޭ ގުޅިގެން 'އަންވީލިންގ ވިޜަންސް 2019' ގެ ނަމުގައި ބާއްވާ ކޮންޓެމްޕޮރަރީ އާޓް އެގްޒިބިޝަން ހުޅުވައިފި.\nމިރޭ ނޭޝަނަލް އާޓް ގެލެރީގައި ބޭއްވި ރަސްމިޔާތެއްގައި މި އެގްޒިބިޝަން ހުޅުއްވައިދެއްވީ މިނިސްޓަރ އޮފް އެޑިއުކޭޝަން އައިޝަތު އަލީއެވެ.\nމިރަސްމިޔާތުގައި މިނިސްޓަރ އޮފް އާޓްސް ކަލްޗަރ އެންޑް ހެރިޓޭޖް ޔުމްނާ މައުމޫން އަދި ޔޫތް މިނިސްޓަރ އަހުމަދު މަހުލޫފް ވެސް ބައިވެރިވެވަޑައިގެންނެވިއެވެ.\nމިރަސްމިޔާތުގައި ވާހަކަ ދައްކަވަމުން މިނިސްޓަރ އޮފް އާޓްސް ކަލްޗަރ އެންޑް ހެރިޓޭޖް ޔުމްނާ މައުމޫން ވިދާޅުވީ ފަންނާނުންނަކީ ނުވަތަ އާޓިސްޓުންނަކީ ގައުމުގެ ތަރައްގީގެ ވަރަށް މުހިންމުދައުރެއް އަދާކޮށްދޭ ބައެއް ކަމަށެވެ. އަދި އާޓްސް ދާއިރާ ކުރި އަރުވަން އާންމުންގެ ވިސްނުން ބަދަލު ކުރަންޖެހޭ ކަމަށްވެސް އެކަމަނާ ވިދާޅުވިއެވެ.\n"އާރޓިސްޓުންނާއި ފަންނުވެރިންގެ ހުނަރު ކުރިއަރުވަން ސަރުކާރުން ހާއްސަ އިސްކަމެއް ދެއްވާނެ ,އާޓިސްޓުންނަކީ ގައުމުގެ ތަރައްގީގެ ވަރަށް މުހިންމު ދައުރެއް އަދާކޮށްދޭ ބައެއް, އާޓްސް ދާއިރާ ކުރި އަރުވަން އާންމުންގެ ވިސްނުން ބަދަލު ކުރަންޖެހޭ،" ޔުމްނާ ވިދާޅުވިއެވެ.\nމިރޭ ބެއްވި މި ރަސްމިއްޔާތުގައި 'މޯސްޓް ވައިބްރަންޓް އާޓިސްޓް އެވޯޑް 2019' ވެސް ވަނީ އެކި ތިން ފަރާތަކަށް ދީފައެވެ.\nއަންވީލިންގ ވިޝަންސް 2019 ކޮންޓެމްޕޮރަރީ އާޓް އެގްޒިބިޝަން ހުޅުވިފައި ހުންނާނީ މިރެއިން ފެށިގެން މިމަހު7ވަނަ ދުވު ހެނދުނު 09:00 އިން ހަވީރު 06:00 އަށް، އަދި ރޭގަނޑު 08:00 އިން 11:00 އަށެވެ. މި އެގްޒިބިޝަން ކުރިއަށްދާނީ ނޭޝަނަލް އާޓް ގެލެރީގައިއެވެ.\nމިއީ މޯލްޑިވްސް އާޓިސްޓް ކޮމިއުނިޓީ އާއި އެންސީއޭ ގުޅިގެން މި އެގްޒެބިޝަން ބާއްވާ ހަތަރު ވަނަ ފަހަރެވެ. މި އަހަރު ބައިވެރިވާ އާޓިސްޓުން ހަ ކެޓަގަރީއަކަށް ވަނީ ބަހާލައިފަ އެވެ. އޭގެ ތެރޭގައި ފެންކުލަ، ޑިޖިޓަލް އާޓް، ސްކަލްޕްޗާ، އިންސްޓޮލޭޝަން، ކެލިގްރަފީ އަދި ފަންސޫރު ކުރެހުންތައް ހިމެނެ އެވެ.\nޒުވާން އާޓިސްޓުންގެ ހުނަރުތައް ޝޯކޭސް ކުރަން ފުރުސަތު ދިނުމުގެ ގޮތުން ބާއްވާ މި އެގްޒިބިޝަންގައި ލައިވް އާޓް އިވެންޓްތަކާއި އާޓް ވޯކްޝޮޕްތައް ވެސް ކުރިއަށް ދާނެއެވެ.\nއޮގަސްޓް 4, 2019 06:36\nކިހާ ވަރަކުން ދާނެބަ!؟\nމިހާރަކަށް އައިސް ތިކަހަލަ ހުނަރުތަކުގައި އިސްލާމް ދީނަށް ފުރަސާރަ ކުރުމުގެ ހުނަރު ދައްކާލުމުން ނޫނީ ބައިވެރިން ހިތްހަމަޖެހޭ ކަމަކަށް ނުވޭވިއްޔަ!


England Balikoh Group Ge Ehvana Belgium Ah - Vaguthu\nއިންގްލޭންޑް ބަލިކޮށް ގްރޫޕްގެ އެއްވަނަ ބެލްޖިއަމް އަށް\nގޯލަށްފަހު ބެލްޖިއަމް ކުޅުންތެރިން އުފާފާޅުކުރަނީ - ފޮޓޯ: އޭއެފްޕީ\n0-1 އިން އިންގްލޭންޑް ބަލިކޮށް ގްރޫޕް ޖީގެ އެއްވަނަ މަގާމު ބެލްޖިއަމް އިން ހޯދައިފިއެވެ.\nބެލްޖިއަމް އަށް ގްރޫޕްގެ އެއްވަނަ ލިބުނީ ގްރޫޕް ސްޓޭޖުގައި ކުޅުނު ތިން މެޗުން ވެސް މޮޅުވެ ލިބުނު ނުވަ ޕޮއިންޓާއެކުއެވެ. ގްރޫޕްގެ ދެވަނަ ހޯދި އިންގްލޭންޑަށް ހަ ޕޮއިންޓު ލިބުނުއިރު ތިންވަނަ ލިބުނު ޓިއުނީޝިޔާ އަށް ލިބުނީ ތިން ޕޮއިންޓެވެ. ގްރޫޕްގެ ފުލަށްދިޔަ ޕެނަމާ އަށް ޕޮއިންޓެއް ލިބިފައެއް ނުވެއެވެ.\nމިރޭގެ މެޗަށް ނިކުތްއިރު ވެސް މި ދެ ޓީމަށް ދެވަނަ ބުރުގެ ޖާގަ ކަށަވަރުވެފައި އޮތުމުން މި މެޗުގައި ދެ ޓީމުގެ ފުރަތަމަ އެގާރަ އަށް ބޮޑެތި ބަދަލުތަކެއް ވަނީ ގެނެސްފައެވެ. އެގޮތުން ދެ ޓީމުން ވެސް މިރޭގެ މެޗުގައި ފުރުސަތު ދީފައިވަނީ އާއްމުކޮށް ފުރަތަމަ އެގާރައިން ފުރުސަތު ނުލިބޭ ކުޅުންތެރިންނަށެވެ.\nއިންގްލޭންޑާއި ބެލްޖިއަމް ބައްދަލުކުރި މެޗުގެ ތެރެއިން - ފޮޓޯ: އޭއެފްޕީ\nމިރޭގެ މެޗުގެ ފުރަތަމަ ހާފްގައި ގޯލެއް ފެނިގެން ގޮސްފައިނުވާއިރު މި ހާފުގައި ގޯލެއް ކާމިޔާބުކުރަން ދެ ޓީމުންކުރެ ޓީމަކަށް މާގިނަ ފުރުސަތުތަކެއް ވެސް ތަނަވަސްކުރެވިފައެއް ނުވެއެވެ. ނަމަވެސް ދެވަނަ ހާފްގެ ކުރީކޮޅު އަދްނާން ޔަނޫޒާއި ވަނީ ރީތި ގޯލެއް ކާމިޔާބުކޮށްދީ ބެލްޖިއަމް އަށް މެޗުގެ ލީޑު ނަގާދީފައެވެ. އޭނާ މި ގޯލު ކާމިޔާބުކުރީ އިންގްލޭންޑްގެ ޕެނަލްޓީއޭރިއާގެ ކަނެއްގައި ހުރެ ވާތް ފައިން ފޮނުވާލި ހަމަލާއަކުންނެވެ. މިއީ އިންގްލޭންޑް ކޮޅަށް މި މުބާރާތުގައި ވަތް ތިންވަނަ ގޯލެވެ.\nމި ގޯލަށްފަހު ނަތީޖާ އެއްވަރުކުރަން އިންގްލޭންޑް ޓީމަށް އެންމެ ރަނގަޅު ފުރުސަތެއް ލިބުނީ މާކަސް ރަޝްފޯޑް އަށެވެ. ނަމަވެސް ބެލްޖިއަމްގެ ޕެނަލްޓީއޭރިއާ ތެރެއަށް މުޅިން ހުހަށް ވަނުމަށްފަހު ރަޝްފޯޑް ފޮނުވާލި އެ ހަމަލާ ބެލްޖިއަމްގެ ކީޕަރު ތިބޯ ކޯޓުއާ ވަނީ ދިފާއުކޮށްފައެވެ.\nމީގެއިތުރުން ބެލްޖިއަމްގެ ޕެނަލްޓީއޭރިއާގެ ކައިރިން ލިބުނު ދެ ހިލޭޖެހުމަކުން ވެސް އިންގްލޭންޑުން ވަނީ ބެލްޖިއަމްގެ ގޯލަށް ނުރައްކާ ކޮށްފައެވެ.\nޔަނޫޒާއި ބެލްޖިއަމްގެ ގޯލު ކާމިޔާބުކޮށްދެނީ - ފޮޓޯ: އޭއެފްޕީ\nމެޗަކުން ބަލިނުވެ ބެލްޖިއަމް އިން ގްރޫޕް ސްޓޭޖު ނިންމާލިއިރު މިއީ މިގޮތަށް އެޓީމުން ގްރޫޕް ސްޓޭޖު ނިންމާލި ދެވަނަ ފަހަރުކަން ފާހަގަކޮށްލެވެއެވެ. މި ޝަރަފު މީގެކުރިން އޮތީ އާޖެންޓީނާ އާއި ނެދަލޭންޑްސްގެ އަތުގައެވެ.\nގްރޫޕްގެ އެއްވަނަ ޓީމުގެ ގޮތުގައި ބެލްޖިއަމް ދެވަނަ ބުރަށް ދަތުރުކުރިއިރު ދެވަނަ ބުރުގައި އެޓީމު ބައްދަލުކުރާނީ ޖަޕާންއާއެވެ. އަދި އިންގްލޭންޑް ބައްދަލުކުރާނީ ކޮލަމްބިޔާއާއެވެ.


Keumeh buimeh, Nidhumeh nethi Shah ge kamaky mihaaru hithaama kurun\nކެއުމެއް ބުއިމެއް، ނިދުމެއް ނެތި ޝާހުގެ ކަމަކީ މިހާރު ހިތާމަ ކުރުން\n11 އޮކްޓޯބަރ 2021 - 09:19:33\nމަޝްހޫރް ފިލްމީ ތަރި ޝާހުރުކް ހާންގެ ދޮށީ ފިރިހެން ދަރިފުޅު އާރްޔާން ހާން އެންސީބީގެ ބެލުމުގެ ދަށަށް ގެންގޮސްފައިވަނީ މުމްބައީ ބޭރުގައި އޮތް ކްރުޒް ޝިޕެއްގައި ޕާޓީ ކުރަނިކޮށް މިމަހުގެ ދެވަނަ ދުވަހުއެވެ.\nއެންސީބީގެ ބެލުމުގެ ދަށުގައި ހުއްޓާ އާރިޔާން އާއި ބައްދަލުކުރުމަށް ޝާހު ދެފަހަރެއްގެ މަތިން މިހާރު ހުއްދަ ނަގާފައިވެއެވެ.\nއެއީ އެންމެ ފުރަތަމަ ހައްޔަރުކުރި ދުވަހު ފޯނު ކޯލަކުންނާއި، ދެވަނަ ފަހަރު ބައްދަލުކޮށްގެންނެވެ.\nހަބަރުތައް ބުނާ ގޮތުން ދެތިން ވަރަކަށް މިނެޓަށް ފޯން ކޯލު ނެގުމަށްފަހު ފަހުން ޝާހު ވަނީ އާރިޔާން އާއި ބައްދަލުކޮށްފައެވެ. ރިޕޯޓުތައް ބުނާ ގޮތުން ބައްޕަ ފެނުމާ އެކު އާރިޔާން ވަނީ ރޯންފަށާފައެވެ. އަދި އެ ބައްދަލުވުމުގައި ހުއްޓާނުލާ އާރިޔާން ރޮއިފައިވާކަމަށްވެސް ރިޕޯޓުތައް ބުނެއެވެ.\nއޭގެ ފަހުން އާރިޔާންގެ ބަންދާ މެދު ގޮތެއް ނިންމުމަށް ބޭއްވި އަޑުއެހުމަށް ފަހު އާރިޔާން ގެއަށް ދޫކޮށްލާނެ ކަމަށް އުންމީދުކުރެވުނު ނަމަވެސް ކޯޓުން ނިންމީ އިތުރު 14 ދުވަހަށް ކަސްޓޯޑިއަލް ޖަލެއްގައި އޭނާ ބަންދުކުރުމަށެވެ.\nހަބަރުތައް ބުނާ ގޮތުން އެދުވަހު އާރިޔާން ގެއަށް ދޫކޮށްލާނެ ކަމަަށް ނިންމާ ޝާހު ހުރީ އޭނާގެ ޝޫޓިންތައް ވެސް ފެށުމަށް ތައްޔާރަށެވެ. ނަމަވެސް ކޯޓުގެ ނިންމުމާ އެކު އެކަމުގައި ކުރެވޭނެ ކަމެއްނެތި ޝާހް ވަނީ ހިތާމައިގެ ތެރެއަށް ގެނބިފައެވެ.\nއާއިލާ އާ ހަވާލާދީ ބޮލީވުޑް ހަބަރުތައް ބުނާ ގޮތުން ޝާހް މިހާރު ކަނީ ވެސް ވަރަށް ކުޑަކޮށެވެ. ވާހަކަ ދައްކައެއް ނޫޅެއެވެ. އަދި ނުނިދާ އަބަދު ހިތާމަ ކުރާކަމަށް ވެސް ބުނެފައިވެެއެވެ.\nއާރިޔާންވަނީ ހަތަރު އަހަރު ވަންދެން މަސްތުވާ ތަކެތި ބޭނުން ކުރި ކަމަށާއި، ކިޔަވަން އެމެރިކާ އާއި، ދުބާއީ އަދި އިންޑިޔާގެ އިތުރުން އެހެން ގައުމުތަކުގައި އުޅުނުއިިރުވެސް މަސްތުވާތަކެތި ބޭނުން ކޮށްފައިވާ ކަމަށް އޭނާ ވަނީ އެއްބަސްވެފައެވެ.


BREAKING NEWS: Broadband Internet Aguheyo Vaanee July Mahu - Vaguthu\nސަރުކާރުން މިއަދު އިއުލާން ކުރި "ނެޓް އަގުހެޔޮ" ސިޔާސަތުގެ ދަށުން ބްރޯޑްބޭންޑް އިންޓަނެޓްގެ އަގު ހެޔޮ ވާނީ ޖުލައި މަހުގައި ކަން ހާމަކޮށްފިއެވެ.\nއިންޓަނެޓުގެ އާ އަގުތައް އިއުލާން ކުރުމަށް އޮންލައިންކޮށް ރަސްމިއްޔާތެއް ބޭއްވި އިރު، އިންޓަނެޓްގެ އަގު ހެޔޮ ކުރުމަށް ހަމަޖެހިފައި ވަނީ ފޭސްތަކަކަށް ބަހާލައިގެންނެވެ. އެގޮތުން ފުރަތަމަ ފޭސްގައި ފިކްސްޑް ބްރޯޑްބޭންޑް ދެ ސާވިސް ޕްރޮވައިޑަރުން ވެސް 2021 ވަނަ އަހަރުގެ ޖުލައި މަހު އަގުތައް %28 - %30 އަށް ދަށްކުރުމަށް ނިންމާފައިވާ ކަމަށެވެ.\nމޯބައިލް ބްރޯޑްބޭންޑްގެ އަގު ހެޔޮ ކުރުމަށް ހަމަޖެހިފައި ވަނީ ދެވަނަ ފޭސްގައެވެ.\nފިކްސްޑް ބްރޯޑްބޭންޑްގެ އަގަށް ގެނައި ހެޔޮ ބަދަލުތައް:\n30 ޖީބީގެ ޑޭޓާ 250ރ. އަށް،5އެމްބީޕީއެސް ސްޕީޑްގައި (ތްރޮޓޮލް ސްޕީޑް:2އެމްބީޕީއެސް)\n100 ޖީބީގެ ޑޭޓާ 500ރ. އަށް، 15 އެމްބީޕީއެސް ސްޕީޑްގައި (ތްރޮޓޮލް ސްޕީޑް:5އެމްބީޕީއެސް)\n200 ޖީބީގެ ޑޭޓާ 700ރ. އަށް، 25 އެމްބީޕީއެސް ސްޕީޑްގައި (ތްރޮޓޮލް ސްޕީޑް:5އެމްބީޕީއެސް)\nއެކި ފޭސްތަކަށް ބަހާލައިގެން އަގުތައް ދަށްކޮށް ހިދުމަތަށް ބަދަލު ގެންނެސް ނިމޭއިރު 60-70 އިންސައްތަ އަގުހެޔޮ ވާނެއެވެ.\nއިންޓަނެޓަކީ މިއަދު ދިރިއުޅުމުގެ އެއްބަޔަށް ވެފައިވާ އިރު، އިންޓަނެޓަކީ އަސާސީ ހިދުމަތެއް ކަމަށް ބަލައި ކޮންމެ ރައްޔިތަކަށް ވެސް ފަސޭހަ އިން އެކަށީގެންވާ ފެންވަރެއްގައި އަދި އަގެއްގައި އިންޓަނެޓު ލިބޭނެ ޕެކޭޖް ތައާރަފް ކުރުމަކީ ސަރުކާރުގެ އަބަދުވެސް ވިސްނުމެކެވެ.\nޓެކްނޮލޮޖީ މިނިސްޓްރީން ވިދާޅުވީ އާދައިގެ މިންވަރަކަށް އިންޓަނެޓު ބޭނުން ކުރާ މީހުންނަށާއި ސްކޫލް ކުދިންގެ ވީޑިއޯ ކޮންފަރެންސިން އަށާއި އައިސީޓީ ދާއިރާގައި މަސައްކަތް ކުރާ ފަރާތްތަކަށް ހާއްސަކޮށް އިންޓަނެޓު ޕެކޭޖްތަކެއް މި ސިޔާސަތުގެ ދަށުން ތައާރަފް ކުރާނެ ކަމަށެވެ.\nޓެކްނޮލަޖީ މިނިސްޓަރު އައިޝަތު ޝައުނާ ވިދާޅުވި ގޮތުގައި ސަރުކާރުގެ ސިޔާސަތުތައް ތަންފީޒު ކުރުމުގައި އިންޓަނެޓުގެ ދައުރު ބޮޑެވެ. އަދި ލާމަރުކަޒީ ނިޒާމެއް އެންމެ ފުރިހަމަ އަށް ގާއިމު ކުރެވޭނީ އިންޓަނެޓުގެ ހިދުމަތް ފުޅާވެ ހަރުދަނާވެގެން ކަމަށް ވިދާޅުވިއެވެ.\nޝައުނާ ވިދާޅުވީ ސަރުކާރުގެ މައިގަނޑު ސިޔާސަތުތަކާ އިންޓަނެޓާ ގުޅިފައިވާ އިރު ޓެލެމެޑިސިން އާއި ޓެލެކްލާސް ފަދަ ހިދުމަތްތައް މުޅި ރާއްޖެ އަށް ފޯރުކޮށްދިނުމުގައި ފެންވަރު ރަނގަޅު އިންޓަނެޓުގެ ހިދުމަތް މުޅި ރާއްޖެ އަށް ބޭނުންވާ ކަމަށެވެ.\nމެއި 27, 2021 11:19\nނިކަމެތިން ބޭނުންކުރާނީ މޮބައިލް އިންޓަނެޓް......ނަމަވެސް ނެތް ވީކަމެއް................ވަޢްދު ފުއްދަނީ މޮޔައަކު ބޯބާލާހެން.........\nމެއި 27, 2021 15:14\n"އަމާ ބުނީތީ ފަރަށް، ބަފާ ބުނީތީ ދަރަށް" ދާހެން ވައުދު ފުއްދީ ނުން ސުލޯލިހު؟\nމެއި 29, 2021 15:54\nމޮޔަޔަކު ބޯބާލަނީ ކިހިނެތް؟\nމެއި 27, 2021 17:59\n2023 ޖުލައިގެ ދޯ!\nމެއި 27, 2021 18:27\nސާބަހޭ އަދި2މަސް ފަހުން!!އެންމެ އަގު ހެޔޮ ޕެކޭޖް 250 ވީމަ ބޮޑު 150 ވަރުގެ ޕެކޭޖެއް އިންނަނަމަ ދޯ


ޕްރައިމަރީ ޓީޗަރ އެއް ހޯދުމަށް\nސީ.އެސް 11-2 ން ސީ.އެސް 15-5 ށް\nއެޑިއުކޭޝަން ކޮލިފިކޭޝަން އެލަވަންސް:\n4. ކިޔަވައިދިނުމާއި ގުޅޭގޮތުން ސްޕަވައިޒަރާއި ޙަވާލުކުރަންޖެހޭ އެންމެހައިތަކެތި (ސްކީމްއޮފް ވަރކް، ލެސަންޕްލޭން، މާރކްސްޝީޓްފަދަ) ހަމަޖެހިފައިވާ އުސޫލާއި އެއްގޮތަށް ޙަވާލުކުރުން\n14. ސްކޫލުގެ ހުރިހާ ވަސީލަތްތައް (ލައިބްރަރީ، އިންޓަރނެޓް، ސްމާޓްބޯޑް ފަދަ) ދަރިވަރުންނަ އެންމެ ފައިއިދާހުރިގޮތަކަށް ބޭނުންކުރުން\n- ޕްރީ ސްކޫލް ޓީޗަރުކަމަށް ހަމަޖައްސާނަމަ، ޕްރީ ސްކޫލް ޓީޗަރުންގެ ޝަރުތު ފުރިހަމަވުނ\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމު ސިވިލް ސަރވިސް ކޮމިޝަނުގެ ވެބްސައިޓުން އަދި އިދާރާގެ ވެބްސައިޓުންނާއި (http://www.csc.gov.mv/download/2249) ސްކޫލް ކައުންޓަރުން ލިބެންހުންނާނެއެވެ.)\nހ. ހާޞިލްކޮށްފައިވާ ތަޢުލީމާއި، ތަމްރީނަށް ބަލައިގެން\nށ. މަސައްކަތުގެ ދާއިރާއިން ލިބިފައިވާ ތަޖުރިބާއަށް ބަލައިގެން\nނ. ޤާބިލުކަން ކަށަވަރުކުރުމަށް ބާއްވާ ޕްރެކްޓިކަލް އަދި އިންޓަވިއުއަށް ބަލައިގެން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 27 ފެބްރުވަރީ 2022 ވާ އާދީއްތަ ދުވަހުގެ 13:00 ގެ ކުރިން، މަޑިފުށީ ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ([email protected]) މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 28 ފެބްރުވަރީ 2022 އާއި 03 މާޗް 2022 ދެމެދު، މަޑިފުށީ ސްކޫލް ގައި ނުވަތަ ގޫގުލް މީޓް މެދުވެރި ކޮށެވެ.\nއިންޓަވިއު ބާއްވާތާ ރަސްމީ ބަންދު ނޫން3ދުވަހުގެ ތެރޭގައި "ވަޒީފާއަށް ކުރިމަތިލީ ފަރާތްތަކަށް ޕޮއިންޓު ލިބުނު ގޮތުގެ ޝީޓް (A2 ފޯމު)" އާންމުކޮށް ފެންނާނެހެން މި އިދާރާގައި ނޯޓިސްބޯޑުގައި އާންމުކުރެވޭނެއެވެ. ވަޒީފާއަށް ކުރިމަތިލީ ފަރާތްތަކަށް ޕޮއިންޓު ދެވިފައިވާ ގޮތާމެދު ޝަކުވާއެއް އޮތްނަމަ A2 ފޯމު އާންމުކުރާ ދުވަހުން ފެށިގެން ރަސްމީ ބަންދު ނޫން3ދުވަހުގެ ތެރޭގައި އެ ޝަކުވާއެއް މި އިދާރާއަށް ހުށަހަޅަންވާނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ ރަސްމީ ގަޑީގައި 6780568 އަށެވެ. އީ-މެއިލް ކުރާނީ [email protected] އަށެވެ.\n17 ފެބްރުވަރީ 2022\n17 ފެބުރުވަރީ 2022\nޕަބްލިޝްކުރި ތާރީޚު: 17 ފެބުރުވަރީ 2022\nސުންގަޑި: 27 ފެބުރުވަރީ 2022 13:00


Taliban ge hamalaa ehgai Afghan 14 meehun maruvejje\nތާލިބާން ޖަމާއަތުގެ ހަނގުރާމަވެރިން: އެ ޖަމާއަތުގެ ހަމަލާއެއްގައި އަފްޣާނުން 14 މީހަކު ވަނީ މަރުވެފައި\nޕާކިސްތާނާއި އަފްޣާނިސްތާނުގެ ބޯޑަރު ގުޅޭ ސަރަހައްދުގައި ގާއިމްވެގެން އުޅޭ ތާލިބާން ޖަމައާތުން މިއަދު އަފްޣާނިސްތާނުގައި ދިން ހަމަލާއެއްގައި 14 މީހަކު މަރުވެއްޖެ އެވެ. ހަމަލާ ދިންތަނާ ފަސް މިނިޓު ފަހުން ތާލިބާން ޖަމާއަތުން ވަނީ ހަމަލާ ޒިންމާ ވެސް އުފުލުފާ އެވެ.\nތާލިބާނުން ހަމަލާ އަމާޒުކޮށްފައި ވަނީ އަފްޣާނިސްތާނުގެ ސިފައިންނަށެވެ. ހަމަލާގައި މަރުވި އެންމެނަކީ ވެސް ސިފައިންނެވެ. ހަމަލާދިން ސަރަހައްދުގައި އާންމުން ނެތުމުން ޒަހަމްވުމުގެ ރިޕޯޓެއް ނުލިބެ އެވެ. ނަމަވެސް ދެ މީހަކު ގެއްލިގެން ހޯދުމުގެ މަސައްކަތް ކުރާ ކަމަށް ރިޕޯޓްތައް ބުނެ އެވެ.\nމި ހަމަލާ ދިނުމުގެ 15 މިނިޓުގެ ކުރިން ތާލިބާން ޖަމާއަތުން، އެސޯސިއޭޓެޑް ޕްރެސް (އޭޕީ) އަށް ދިން އިންޓަވިއުއެއްގައި ބުނީ މިއަދުގެ ވަގުތެއްގައި މުޅި ގައުމުގެ ހިންގުން ހުއްޓިގެންދާނެ ފަދަ ކަމެއް ކުރާނެ ކަމަށެވެ.\nފާއިތުވި ހަތަރު މަހެއްހާ ދުވަސް ތެރޭގައި ތާލިބާނުން ވަނީ އަފްޣާނިސްތާނުގެ މުހިންމު ސަރަހައްދުތަކެއްގައި ބޮމުގެ ހަމާލަތައް ދީފަ އެވެ. މީގެ އިތުރުން ރިޔާސީ އިންތިހާބާ ދިމާކޮށް ވެސް އަފްޣާނިސްތާނުގައި ވަނީ ރެލީތަކަށް އަމާޒުކޮށް ގެން ބޮމުގެ ހަމަލާދީފަ އެވެ.\nމި ހަމަލާ ދިން ބޭނުމެއް އަދި ސާފެއް ނުވެ އެވެ. މީގެ ކުރިން ތާާލިބާން ޖަމާއަތުން ހަމަލާދީފައިވަނީ އެމީހުނާ ދެކޮޅަށް ހަނގުރާމަ ކުރުމަށް ގައުމުތަކަށް އެމެރިކާއިން ފައިސާގެ އެހީއާ ހަތިޔާރުގެ އެހީ ދިނުމުން އެކަމާ ހިތްހަމަ ނުޖެހުމުގެ ސަބަބުންނެވެ.


Anbimeeha Marah Fahu Actor Rahul Ah Hageegee Loaibaai Dhimaa Vejje - Vaguthu\nބޮލީވުޑުގެ ގިނަ ފިލުމުތަކެއްގައި މަސައްކަތް ކޮށްފައިވާ އެކްޓަރ ރާހުލް ދޭވް، 2009 ވަނަ އަހަރު އޭނާގެ އަންހެނުން މަރުވުމަށް ފަހު ހަގީގީ ލޯތްބާއި ދިމާވެއްޖެ ކަމަށް ބުނެފިއެވެ.\nއޭނާގެ އަނބިމީހާގެ މަރާށްފަހު 2013 ވަނަ އަހަރުން ފެށިގެން އޭނާ އުޅޭނީ ބަތަލާ މުގްދާ ގޮޑްސޭއާއި ލޯބީގެ ގުޅިގެންނެވެ.\nއޭނާ ވަނީ އެ ގުޅުން ފެށިގެން އައި ގޮތާއި ހަގީގީ ލޯތްބާއި ދިމާވި ގޮތް ސިދާތު ކަންނަންއަށް ދިން އިންޓަވިއުއެއްގައި ހާމަކޮށްފައެވެ. އެގޮތުން 2009 ވަނަ އަހަރު އަންހެނުން މަރުވުމަށް ފަހު އަނެއްކާ ވެސް ހަޔާތަށް ލޯބި ލިބުމަކީ އުދަނގޫ ކަމެއް ތޯ ސުވާލު ކުރެވުމުން އެއީ ވަރަށް އުދަނގޫ ކަމެއް ކަމަށް ބުނެފައިވެއެވެ.\n''އެއީ ވަރަށް އުދަނގޫ ކަމެއް. އިންޑަސްޓްރީގައި އަހަރެންނަށް މި ކުރެވެނީ ކީއް ކަމާއި މެދު ވިސްނޭ. އެ އަހަރު އަހަރެން 13 ވަޒީފާ އަދާކުރިން. އަދި ފިލުމު ''ބުލޫ'' ގެ ޝޫޓިންއަށް ބަހާމާސްއަށް ދާން ޖެހުނު. އެއިރު އަސްލު ނޭނގެ މިދެވެނީ ކޮންތާކަށް ކަމެއް ވެސް. ނަމަވެސް ކޮންމެވެސް ތާކަށް ދިޔައިން. އެކަންތައްތައް މިހާރު ހަނދާނެއް ވެސް ނެތް'' އަންހެނުން މަރުވި ދުވަސްވަރު ކަންތައް ހުރި ގޮތް ކިޔައިދެމުން ރާހުލް ބުނެފައިވެއެވެ.\nމުގްދާ ގޮޑްސޭއާއި ލޯބީގެ ގޮތުން އޮތް ގުޅުމާއި މެދު ވާހަކަ ދައްކަމުން ރާހުލް ބުނެފައިވަނީ ފުރަތަމަ ލޯބީގައި ކާމިޔާބު މީހެއް ނަމަ އެ އުމުރުގައި ދެވަނަ ގުޅުމެއް ވެސް އެންމެ ރަނގަޅު ކަމަށް އިހުސާސް ކުރެވޭނެ ކަމަށެވެ.\nއަންހެނުން މަރުވުމަށް ފަހު ހުސްހަށިބަޔަށް އެތައް އަހަރަކު ހުރުމަށް ފަހު އަލުން މުގްދާއާއި ގުޅުމުން ރާހުލްގެ ފަރާތުން ހުރިހާ ކަމެއް ވެސް އެންމެ ފުރިހަމައަށް ކުރެވޭތީ ބަލައި ކަމަށް ވެސް އޭނާ ބުންޏެވެ.\nރާހުލް ކުޅެފައިވާ ފިލުމުތަކުގެ ތެރޭގައި އަސޯކާ، އިންޑިއަން، އޯމްކަރް ފަދަ ފިލުމުތައް ހިމެނެއެވެ. އަދި މުގްދާ ކުޅެފައިވާ ފިލުމުތަކުގެ ތެރޭގައި ފެޝަން، ބޭޒުބާން އިޝްގް، ހީރޯއިން ފަދަ ފިލުމުތައް ހިމެނެއެވެ.


ރާއްޖޭގެ ޓީމަށާއި، މަރޭ އަށް ވަރަށް ބޮޑަށް ޝުކުރިއްޔާ! | Jazeera\tރާއްޖޭގެ ޓީމަށާއި، މަރޭ އަށް ވަރަށް ބޮޑަށް ޝުކުރިއްޔާ! - Jazeera\nރާއްޖޭގެ ޓީމަށާއި، މަރޭ އަށް ވަރަށް ބޮޑަށް ޝުކުރިއްޔާ!\nމުޙައްމަދު ޤާސިމް July 23, 2019 27 views0\nމީގެ އަހަރުތަކެއް ކުރިއަށް ޖެހިލާނަމަ، 2009 ވަނަ އަހަރު އޮލިމްޕިކް ކޮމިޓީގެ ޖެނެރަލް ސެކްރެޓަރީގެ މަގާމަށް އަހުމަދު މަރުޒޫގު (މަރޭ) އައީ ހިންގުމުގައި މާބޮޑު ތަޖުރިބާއެއް އޮވެގެން ނޫނެވެ. ވިކްޓްރީގެ ޖެނެރަލް ސެކްރެޓަރީގެ މަގާމުގައި ވަރަށް ކުޑަ ދުވަސްކޮޅެއް ހޭދަކުރުމަށްފަހު އޮލިމްޕިކް ކޮމިޓީގެ މަގާމަށް އައީ ކުޅިވަރު އެސޯސިއޭޝަންތައް ހިންގުމުގައި ތަޖުރިބާހުރި ގިނަ ފަރާތްތަކެއް ބަލިކުރުމަށްފަހުއެވެ.\nއޭރުގެ ރައީސް އިބްރާހިމް އިސްމާއިލްގެ އަރިހުގައި މަރޭ ވަނީ އެތަނުގެ ހިންގުމަށް ބޮޑެތި ބަދަލުތަކެއް ގެނެސްފައެވެ. އެގޮތުން، މަރޭ އަށް އެންމެ ބޮޑަށް ފާހަގަވެގެންދިޔައީ، ކުރިއްސުރެ ރާއްޖޭން ތަފާތު އެކި ގޭމްސްތަކުގައި ބައިވެރިވަމުން އައިނަމަވެސް، ކޮންމެ ފަހަރަކުވެސް މެޑަލް ޓޭބަލްގެ އެންމެ ފުލުގައި އޮވެގެން ނިންމާލަންޖެހުމެވެ.\nއެ ހިސާބުން މަރޭ އަށް ވިސްނުނީ މި ފަދަ ގޭމްސް ތަކަކީ ހަމައެކަނި ބައިވެރިވާން ދާ މުބާރާތަކަށް ހެދުމުގެ ބަދަލުގައި ރާއްޖޭގެ ނިސްބަތުން މި ގައުމަށް ކާމިޔާބު ލިބުމުގެ ފުރުޞަތު އެންމެ ބޮޑު ކުޅިވަރުތަކުގައި ބައިވެރިވުމަށް އަޒުމްކަނޑައަޅާފައެވެ.\nއެގޮތުން، އޮލިމްޕިކް ކޮމިޓީގެ ހަރަދުގައި އެތުލީޓުންނަށް ދިގު މުއްދަތުގެ ތަމްރީން ފުރުޞަތުތައް ހޯދައިދޭން ފެށުނެވެ. ކުރީގެ އެތުލީޓުން އެކަމަކަށް ބޭނުންވެފައިތިބި ފުރުޞަތުތައް ޒުވާން އެތުލީޓުންނަށް ދިނުމުގެ ނަތީޖާއަކަށްވީ، އެތުލެޓިކްސް އާއި ޓޭބަލް ޓެނިސްގެ އިތުރުން ބެޑްމިންޓަން ކުޅުންތެރިން، އިންޑިވިޖުއަލް އާއި ޓީމު އިވެންޓުތަކުން ތަފާތު ދައްކައި އެއް އަހަރުން އަނެއް އަހަރަށް ކުރިއެރުންތައް ހޯދަމުން ދިއުމެވެ.\nމިކަމުގެ ހަގީގީ ނަތީޖާ އެންމެ ފުރަތަމަ ފެނިގެންދިޔައީ، 2011 ވަނަ އަހަރު ސީޝެލްސްގައި ބޭއްވުނު އިންޑިއަން އޯޝަން އައިލެންޑް ގޭމްސް (އައިއޯއައިޖީ) ގައެވެ. އޭރު ރިޓަޔާކުރަން ތައްޔާރުގައި ހުރި ޓީޓީ ކުޅުންތެރިޔާ މުއީނާ އަލީ އަށް ލިބުނު ތަމްރީނުގެ ފުރުޞަތާއެކު އާ ޖޯޝެއްގައި އެ ފަހަރުގެ ގޭމްސްގައި ވާދަކޮށް ރިހި މެޑަލް ހޯދިއެވެ. އެ އަހަރުގެ މުބާރާތުގައި ރާއްޖެއަށް ލިބުނީ މުޅި ޖުމްލަ ތިން މެޑެއްޔެވެ.\nމަރޭއަކީ ޒުވާނުންނަށް މަގުކޮށާދީ ހުނަރު ހުރި ދާއިރާއިން ކުރިޔަށް ދިޔުމަށް ފިސާރި ހިތްވަރުދެއްވާ ކުޅިވަރު އާއިލާގެ ބައްޕައެވެ. “ޓްރެއިނިންގވިތްއެމްވީޗެމްޕް" އަކީ މަރޭގެ އިސްނެގުމަށް ފެށުނު މުހިންމު ހަރަކާތެކެވެ.\n2011އަށްފަހު ދެން ޖެހިގެން އައި 2015 ވަނަ އަހަރުގެ ގޭމްސް އަށް މަރޭ ކަނޑައެޅި 10 މެޑެލްގެ ޓާގެޓަށް ވާސިލްނުވެވުނުނަމަވެސް، އެތުލެޓިކްސްގެ 100 މީޓަރު ދުވުމުން ހަސަން ސާއިދު ވަނީ އެ ފަހަރު ރާއްޖެ އަށް ފުރަތަމަ ފަހަރަށް ރަން މެޑެއްޔެއް ހޯދައިދީފައެވެ. އެ މުބާރާތުގައި ރާއްޖެ އަށް ލިބުނީ ޖުމްލަ ނުވަ މެޑެއްޔެވެ. ކުރީ އަހަރާއި ބަލާއިރު މިއީ ލިބުނު ކުރިއެރުމެކެވެ.\nމިހާރު މޮރިޝަސްގައި ކުރިއަށްދާ އިންޑިއަން އޯޝަން އައިލެންޑް ގޭމްސް (އައިއޯއައިޖީ)ގައި މިހާތަނަށް އައިއިރު، ރާއްޖޭން ވަނީ ފަސް މެޑަލް ހޯދާފައެވެ. އެގޮތުން، އެންމެ ފާހަގަކޮށްލެވެނީ ވަރަށް ޒުވާން ދެ ކުޅުންތެރިންނާއެކު މިފަހަރުގެ މުބާރާތަށް ނިކުތް އަންހެން ޓީޓީ ޓީމުން ހޯދީ ރަން މެޑެއްޔެވެ. އެންމެފަހުގެ ޗެމްޕިއަން މޮރިޝަސް އެ ގައުމުގެ ސަޕޯޓަރުންގެ ކުރިމަތީގައި ބަލިކޮށް ޗެމްޕިއަންކަން ހޯދީ 3-2 ގެ ނަތީޖާއަކުންނެވެ.\nރާއްޖެ އަށް މި ފަޚުރުވެރި ކާމިޔާބީ ހޯދައިދިނުމުގައި މުހިއްމު ދައުރެއް އަދާކުރީ އުމުރުން 15 އަހަރުގެ އައިޝަތު ރަފާ ނާޒިމާއި، 11 އަހަރުގެ ފާތިމަތު ދީމާ އަލީގެ އިތުރުން ތަޖުރިބާކާރު ދެ ކުޅުންތެރިންކަމަށްވާ މުއީނާ އަލީ އާއި ފާތިމަތު ޖުމާނާ ނިމާލެވެ. މިއީ ރާއްޖޭގެ ޓީމަކުން ބައިނަލްއަގްވާމީ މަލްޓި ސްޕޯޓްސް ގޭމްސްއަކުން ރަން މެޑަލް ހޯދި ފުރަތަމަ ފަހަރެވެ. މިއީ ތާރީޚީ ކާމިޔާބީއެކެވެ. މިއީ ވަސީލަތް މަދު، ކުޑަ އާބާދީއެއް އޮންނަ ރާއްޖޭއަށް ލިބުނު ބޮޑު ކާމިޔާބީއެކެވެ.\nމަންޒަރު ބަލަން މަރޭ ހުންނެވީ ފެންކަޅިވެފައެވެ. އެތަކެއް އުންމީދުތަކެއް އެއް ފަހަރާ ހާސިލުވިކަހަލައެވެ.\nމި ހުރިހާ ކަންކަމާމެދު ވިސްނާ ފިކުރުކޮށްލުމުން ފެނިގެންދަނީ ޒުވާން އުމުރުގައި ކުޅިވަރުކުޅުމަށް ބާރު އަޅައި، އެކަމުގައި އިތުރަށް ކުރިއަށްދިއުމަށް މޯލްޑިވްސް އޮލިމްޕިކް ކޮމިޓީ އާއި ކުޅިވަރު އެސޯސިއޭޝަންތަކުން ކުރަމުން އަންނަ ބުރަ މަސައްކަތްތަކެވެ. ކުޅުންތެރިންނަށް ދޭ ހިތްވަރާއި ނަސޭހަތެވެ.\nދެން އެންމެ ފާހަގަކޮށްލެވޭ ނަތީޖާއެއް ހޯދީ ބީޗް ވޮލީބޯޅަ އިވެންޓުން ރިހި މެޑެލް ހޯދީ ފިރިހެން ޓީމެވެ. މި ފަހަރުގެ ގޭމްސްގައި ވާދަކުރި ރާއްޖޭގެ ބީޗް ވޮލީބޯޅަ ޓީމުގައި ހިމެނުނީ، ޝިއުނާޒް އަބްދުލް ވާހިދު (މަންކޭ)، އާދަމް ނަސީމް (އެޑަމް)، އަހުމަދު މުހައްމަދު އަދި މުހައްމަދު އަލީ އެވެ. ޓީމުގެ ކޯޗަކީ އަބްދުﷲ ނަޝީދު (އަބުޅޯ) އެވެ.\nބީޗް ވޮލީން މީގެ ކުރިން ރާއްޖެ އަށް ލިބިފައިވާ ބައިނަލްއަގުވާމީ ހަމައެކަނި މެޑެއްޔަކީ 2015 ވަނަ އަހަރު މާލޭގައި ބޭއްވި އޭވީސީ ބީޗް ވޮލީބޯޅަ މުބާރާތުން ލިބުނު ލޯ މެޑެއްޔެވެ. މިއީ ވެސް ލިބުނު ކުރިއެރުމެކެވެ.\nރާއްޖެއަށް ލިބުނު އިތުރު މެޑެލްތަކުގެ ތެރޭގައި، އަންހެން އަދި ފިރިހެން ބެޑްމިންޓަން ޓީމުން ހޯދި ލޯ މެޑެލްގެ އިތުރުން ޕެރަ އެތުލެޓިކްސްގެ 100 މީޓަރު ދުވުމުން މުހައްމަދު މާޒިން ހޯދީ ލޯ މެޑެލް ހިމެނެއެވެ. އެގޮތުން، ރާއްޖޭގެ އަންހެން ބެޑްމިންޓަން ޓީމަށް ރަން ނުވަތަ ރިހި މެޑެލް ނުލިބުނީ ހަމަ ކިރިޔާއެވެ. ރާއްޖޭގެ އިތުރުން ރަން މެޑެލް ހޯދީ ރީޔޫނިއަން އައިލެންޑްސް އާއި ރިހި މެޑެލް ހޯދީ މޮރިޝަސް ވެސް މޮޅުވީ ދެ މެޗުންނެވެ. ރާއްޖެ އަށް ތިންވަނަ ލިބުނީ ސެޓުގެ ތަފާތުން ކުރި ނުލިބުމުންނެވެ.\nމިފަހަރުގެ ގޭމްސްގައި ރާއްޖެއަށް އެންމެ ބޮޑު ނާކާމިޔާބީއާ ކުރިމަތިލާންޖެހުނީ އެތުލެޓިކްސްގެ 100 މީޓަރު ދުވުމުންނެވެ. ގިނަ ބަޔަކު ހީކޮށްގެން ހުރީ، މި ފަދަ މުބާރާތެއްގައި ރާއްޖެއަށް އެންމެ ފުރަތަމަ ރަން މެޑެއްޔެއް ހޯދައިދިން، ރާއްޖޭގެ އެތުލެޓިކްސް ތާރީޚު ދުށް އެންމެ ކާމިޔާބު ދުވުންތެރިޔާ ސާއިދު، މި ފަހަރުވެސް އެކަންތައް ހާސިލްކުރާނެކަމަށެވެ. ނަމަވެސް، އެންމެފަހުގެ މުބާރާތުގެ ފަޚުރުވެރި އެއްވަނަ ހޯދީ ސާއިދަށް މި ފަހަރު ރޭސް ނިންމުނީ ހަތަރުވަނަ އަށެވެ. މިއީ ލިބުނު ވަރަށް ބޮޑު ދެރައެކެވެ.\nނަމަވެސް، މެޑެލް ނުލިބިގެން މާޔޫސްވެ، ކަރުއެލުވާލާކަށް އަދި ނުޖެހެއެވެ. ބެޑްމިންޓަންގެ އަންހެން އަދި ފިރިހެން ސިންގަލްސް އިވެންޓުން ރަނގަޅު ނަތީޖާތަކެއް ހާސިލްކޮށް ރަން ނުވަތަ ރިހި މެޑެލް ލިބުމުގެ އުއްމީދު އަދި އެބައޮތެވެ.\nއޮލިމްޕިކް ކޮމިޓީގެ ޖެނެރަލް ސެކްރެޓަރީގެ މަގާމަށް މަރޭ އައިސް އޭރު ދައްކަމުން އައި ވާހަކަތަކާ، ދެކެމުން އައި ހުވަފެންތަކާއެކު އިސްވެހުރެ ކުރި މަސައްކަތްތަކުގެ ނަތީޖާއެއްގެގޮތުން، ކަނޑައަޅަމުން އައި ލަނޑުދަނޑިތައް ހާސިލްކުރަމުން އައިސް، މިހާރު ރާއްޖޭން މި ވަނީ އެފަދަ ބޮޑު ކުޅިވަރު މުބާރާތެއް މި ގައުމުގައި ބޭއްވުމަށް ފައިނަގާފައެވެ.\nކުރިއަށް އޮތް 2023 ވަނަ އަހަރުގެ އިންޑިއަން އޯޝަން އައިލެންޑް ގޭމްސް ބޭއްވުމަށްޓަކައި ރާއްޖޭން ބިޑް ހުށަހަޅާފައިވާއިރު، އެ ކަން ކާމިޔާބުކުރެވިއްޖެނަމަ، އަމިއްލަ ގައުމުގައި ސަޕޯޓަރުންގެ ކުރިމަތީގައި ގިނަގުނަ ކާމިޔާބީތައް ހޯދޭނެކަމާމެދު ޝައްކެއްވެސް ނެތެވެ. އެކަން ގައުމުން ބޭރުގައިވެސް މަރޭ އިސްވެހުރެ، އެ ދަނީ މިހާރުވެސް ސާބިތުކޮށްދެމުންނެވެ.\nމި ކުޅިވަރު މުބާރާތުގައި ރާއްޖޭން ހޯދަމުން އަންނަ ކާމިޔާބީތަކަށް ޓީމަށް މަރުހަބާ ކިޔަމެވެ. އަދިވެސް، އިތުރު ކާމިޔާބީތައް ހޯދާނެކަމަށް ދުއާ ކުރަމެވެ.\nރާއްޖޭގެ ޓީމާއެކު ހޯދަމުން އަންނަ ކާމިޔާބީއަށާއި މަރޭމެން ފަދ ބޭފުޅުންގެ އަގުހުރި ޚިދުމަތަށް ވަރަށް ހާއްޝަ ޝުކުރެއް އަދާކުރަމެވެ.


Himabihi vaccine jahaafa huttas, vaki haalathehgai, alun jahan jeheyne: HPA | Mihaaru\nމީސަލްސް އަދި ރުބެއްލާ ވެކްސިން\nހިމަބިހި ވެކްސިން ޖަހާފައި ހުއްޓަސް ވަކި ހާލަތެއްގައި އަލުން ޖަހަން ޖެހޭނެ: އެޗްޕީއޭ\n24 ފެބުރުއަރީ 2017 - 16:54 25 comments\nރާއްޖެއަކީ ހިމަބިހިން މުޅިން ސަލާމަތްވެފައިވާ ގައުމެއްގެ ގޮތުގައި ކަނޑައަޅަން ފަށާ ކެމްޕެއިނުގައި ދޭނީ މީސަލްސް އަދި ރުބެއްލާ ވެކްސިން އެއްކޮށްލައިގެންނެވެ. މި ވެކްސިނަށް އާންމުކޮށް މިހާރު ކިޔާ ނަމަކީ އެމްއާރު ވެކްސިން އެވެ.\nމިއީ އިންޖެކްޝަނަކުން ދޭ ވެކްސިނެކެވެ. އިންޖެކްޝަން ޖަހާ ސަރަހައްދުގައި ކުޑަކޮށް ތަދުވުމާއި ބައެއް ކުދިން ކުޑަކޮށް ހުންއައުން ސައިޑް އިފެކްޓްސްގައި ހިމެނެ އެވެ.\nއެޗުޕީއޭގެ އޮފިޝަލަކު "މިހާރު" އަށް ވިދާޅުވީ ހިމަބިހީގެ ވެކްސިން ކުރިން ޖަހާފައި ތިބި ކުދިންގެ ތެރެއިން އަށް އަހަރާއި 14 އަހަރާ ދެމެދުގެ ކުދިންނަށް އަލުން ވެކްސިން ދޭނީ، އޭގެ ދެވަނަ ޑޯޒެއް ނަގާފައިވާކަން ސީދާ ކަށަވަރުނުވެއްޖެ ނަމަ އެވެ. އޭގެ މާނަ އަކީ، މިސާލަކަށް، އެ އުމުރު ފުރައިގެ ކުއްޖަކަށް ދެ ޑޯޒް ދިންކަން އެނގޭނެ ރަސްމީ ލިއުމެއް ނެތުމެވެ.\n"ވަރަށް މަދުވާނެ ދެ ޑޯޒް ނުދޭ ކުއްޖަކު ރާއްޖޭގައި،" އެޗުޕީއޭގެ އޮފިޝަލް ވިދާޅުވި އެވެ.\n"އެކަމަކު ދެވުނުކަން ޔަގީންނުވަންޏާ އަޅުގަނޑުމެން ދޭނަން އެއް ޑޯޒް."\nއެކަމަކު ހިމަބިހިން މުޅިން ސަލާމަތްވުމަށްޓަކައި ހިންގާ ކެމްޕޭންގައި 15 އަހަރާއި 25 އަހަރާ ދެމެދުގެ ހުރިހާ ކުދިންނަށް އަލުން އެއް ޑޯޒް ދޭނެ ކަމަށް، އެޗުޕީއޭ އިން ބުންޏެވެ.\n"މި ވެކްސިން އަލުން ދިނުމަކުން ސިއްހީ އެއްވެސް މައްސަލައެއް ކުރިމައްޗެއް ނުވާނެ،" އޮފިޝަލް ވިދާޅުވި އެވެ.\nވެކްސިން ދޭ އުމުރުގެ ކުދިންގެ ތެރެއިން ސްކޫލްތަކުގެ ދަރިވަރުންނަށް އަލުން ވެކްސިން ދޭނީ އެ ސްކޫލެއްގަ އެވެ. އެކަމަކު ސްކޫލްގައި ނުޅޭ ކުދިންނަށް ވެކްސިން ދޭނީ އެކަމަށް ކަނޑައަޅާ ތަންތަނުންނެވެ.\nރައީސް އަބްދުﷲ ޔާމީން ފައްޓަވާ ދެއްވާ މަޝްރޫއު އަންނަ މަހުގެ 11 ވަނަ ދުވަހުގެ ނިޔަލަށް މުޅި ރާއްޖޭގައި ކުރިއަށް ދާނެ އެވެ.\nއެޗުޕީއޭގެ އޮފިޝަލް ވިދާޅުވި ގޮތުގައި މި ވެކްސިން ދެނީ ރައްކާތެރިވުމުގެ ފިޔަވަޅެއްގެ ގޮތުންނެވެ. އަދި ރާއްޖެއަކީ ޓޫރިސްޓުންގެ މެދުގައި މަގުބޫލު ގައުމަކަށް ވެފައި، ބަލިތަކުން ސަލާމަތްވެފައި އޮތް ގައުމަކަށް ރާއްޖެ ވުމަކީ ބޭރު މީހުންނަށް ވެސް ލިބޭނެ ހިތްހަމަޖެހުމެއް ކަމަށް އޭނާ ވިދާޅުވި އެވެ.\nދުނިޔޭގެ ބައެއް ހިސާބުތަކުގައި މިހާރު ވެސް ހިމަބިހި ޖެހިގެން ކުދިން މަރުވެ އެވެ. އެގޮތުން މިދިއަ އަހަރު އެކަނި ވެސް ލައްކައަކަށް ވުރެ ގިނަ ކުދިން މަރުވެފައިވެ އެވެ. ކިނބިހި އެޅުމާއި ކެއްސުމުގެ ތެރެއިން އެކަކު އަނެކަކުގެ ގަޔަށް ވަރަށް ފަސޭހައިން މި ބަލި އަރަ އެވެ.\nއިތުރު ލިޔުންތައް ސިއްހަތު ސިއްހީ ޚިދުމަތް ވެކްސިން ދިނުން ހިމަބިހި ހެލްތު ޕްރޮޓެކްޝަން އެޖެންސީ ރައީސް އަބްދުﷲ ޔާމީން


Verikamaa gulhen MDP ah dhin dhauvathu balainugathee ebeyfulhun: Dr Waheed - vNews.mv\nވެރިކަމާ ގުޅެން އެމްޑީޕީއަށް ދިން ދައުވަތު ބަލައިނުގަތީ އެބޭފުޅުން: ޑރ ވަހީދު\nޝުރުފާ މުޙައްމަދު 07 March 2020, 19:09\nވެރިކަމާ ހަވާލުވެވަޑައިގެން ވެރިކަމުގެ ކަންކަމުގައި އެއްބައިވެ ކޯލިޝަނަކަށް ވުމަށް އެމްޑީޕީއަށް ދައުވަތު ދެއްވިކަމަށް ކުރީގެ ރަައީސް ޑރ. މުހައްމަދު ވަހީދު ހަސަން މަނިކު ވިދާޅުވެއްޖެއެވެ.\nޑރ. ވަހީދު ވެރިކަމާ ހަވާލުވެވަޑައިގެންނެވީ 2008 ވަނަ އަހަރުގެ ރިޔާސީ އިންތިޚާބުގައި ރައީސް ނަޝީދުގެ ރަނިންމޭޓުގެ ގޮތުގައި ވާދަކުރައްވައި އަދި އޭގެފަހުން 2012 ވަނަ އަހަރު ރައީސް ނަޝީދު އިސްތިއުފާ ދެއްވުމުންނެވެ.\nވީޓީވީގެ ގޮނޑިކޮޅު ޕްރޮގްރާމުގައި ވާހަކަފުޅު ދައްކަވަމުން ޑރ މުހައްމަދު ވަހީދު ހަސައިން މަނިކު ވިދާޅުވީ، އެމަނިކުފާނު ވެރިކަމާ ހަވާލުވެވަޑައިގެންނެވިއިރު، ރާއްޖޭގެ ސިޔާސީ މަސްރަހު އޮތީ ވަރަށް ބޮޑަށް ހަލަބޮލިވެފައި ކަމަށެވެ. ވެރިކަމާ ހަވާލުވެވަޑައިގެން ކުރައްވަން ޖެހިވަޑައިގެންނެވި އެންމެ ފުރަތަމަ ކަމަކީ ރާއްޖޭގެ ސިޔާސީ މަސްރަހު ހަމައަކަަށް އެޅުވުން ކަމަށެވެ.\nޑރ ވަހީދު ވިދާޅުވީ ވެރިކަމާ ހަވާލުވެވަޑައިގެން މަސައްކަތް ކުރެއްވިއިރު ވަރަށް ގިނަ ގޮންޖެހުންތަކާ ކުރިމަތިވެވަޑައިގެންނެވި ކަމަށެވެ.\nއެގޮތުން އެމަނިކުފާނަކީ ބޮޑު ސިޔާސީ ޕާޓީއެއް އޮތް ބޭފުޅެއް ނޫންކަމުން ވެރިކަމުގައި ދެމިހުންނަވަން ޖެހިވަޑައިގަތީ އެހެން ޕާޓީތަކުގެ ބާރުގައި ކަމަށް ވިދާޅުވިއެވެ. ނާއިބުރައީސްގެ މަގާމަށް ހޮވިވަޑައިގަތީ އެމްޑީޕީއާއެކު ކަމުގައިވީނަމަވެސް ކަންތައް ދިމާވިގޮތުން އެމްޑީޕީވެސް ނިކުތީ އެމަނިކުފާނާ ދެކޮޅަށް ކަމަށް ވިދާޅުވިއެވެ.\nއެހެންނަމަވެސް އެމްޑީޕީއަށްވެސް ވެރިކަމާ ގުޅުމަށް ދައުވަތު ދެއްވި ކަމަށާއި ވަރަށް ގިނަ ދުވަސް ވަންދެން އެމްޑީޕީއަށް ބައެއް ވަޒީރުންގެ މަގާމުތައް ހުސްކޮށްގެންވެސް ހުންނެވި ކަމަށާއި، އެހެންނަމަވެސް އެމްޑީޕީން ދައުވަތު ގަބޫލުނުކުރި ކަމަށް ޑރ ވަހީދު ވިދާޅުވިއެވެ.\nއެނގިވަޑައިގަންނަވާނެ ފަދައިން އަޅުގަނޑަކީ ބޮޑު ޕާޓީއެއް އޮންނަ މީހަކަށްނުވާތީ އެހެނިހެން ޕާޓީތަކުގެ ސަޕޯޓުގަ އަޅުގަނޑު ހުންނަން ޖެހުނީ. އަޅުގަނޑާ ދެކޮޅަށް އެމްޑީޕީން ނިކުތުމުން އެމްޑީޕީއަށް ރިލައި ކުރެވޭނެ ގޮތެއް އޭރުގަ އަޅުގަނޑުގެ ނެތް އެހެންނަމަވެސް އަޅުގަނޑު ދައުވަތު ދިނިން އެމްޑީޕީއަށްވެސް ސަރުކާރުގަ ބައިވެރިވާން އަދި ވަރަށް ގިނަ ދުވަސްވަންދެން ފައިނޭންސް މިނިސްޓަރުގެ މަގާމާއި ފިޝަރިސް މިނިސްޓަރުގެ މަގާމާއި މިހެން ދެތިން މަގާމެއް ހުސްކޮށްގެން ހުރިން. އެހެންނަމަވެސް އެކަން ވާ ގޮތެއް ނުވި\nޑރ ވަހީދު ވިދާޅުވީ ސިޔާސީ މަސްރަހު އޮތްގޮތުން މަސައްކަތްކުރަން ޖެހިވަޑައިގެންނެވީ ވަރަށް އެހެންކަހަލަ ހާލަތެއްގައި ކަމަށެވެ.\nރައީސްގެ މަގާމުގައި ހުންނަވައިގެން ބާރު ވަރުގަދަކުރައްވަން މަސައްކަތްކުރާކަށް އޭރުގެ ހާލަތު ތަންނުދޭ ކަމަށާއި، ވެރިކަން ފެށިގެން އައީ ކޯޅިޝަނަކުން ކަމަށްވާއިރު، ކޯލިޝަނުގެ ކޮންމެ ބޭފުޅެއްގެވެސް އުންމިދުތަކެއް އޮންނާނެ ކަމަށާއި، އެ އުންމީދުތަކަށް ފަސްއަޅަން ފަށައިފިނަމަ ވެރިކަން ނުހިންގޭނެ ކަމަށް ވިދާޅުވިއެވެ.\nވިސްނުން ބެހެއްޓެވީ ހުރި ހާލަތުގެ ގޮތުން ކޯލިޝަން ރޫޅުނަނުދީ ދެމެހެއްޓުމަށް ކަމަށާއި ކެބިނެޓުގައިވެސް އަމިއްލަ ޕާޓީގެ ބޭފުޅަކު ނުހިމެނުއްވީ އެ ސަބަބަށްޓަކާ ކަމަށް ޑރ. ވަހީދު ވިދާޅުވިއެވެ. އަދި މަސައްކަތްކުރެއްވީ ވީހާވެސް ބޮޑަށް ހަމަޖެހުން ގެނެވޭތޯ ކަމަށް ވިދާޅުވިއެވެ.\nޑރ ވަހިދު ވިދާޅުވީ ރާއްޖޭގެ ސިޔާސީ މަސްރަހު އޮތްގޮތުން އެދަނޑިވަޅުގައި ކަންކަން ކުރުމަށް ބޮޑެތި ގޮންޖެހުންތަކާ ކުރިމަތިވެވަޑައިގެންނެވި ކަމުގައިވީނަމަވެސް މަސައްކަތް ކުރެއްވީ އެންމެ ރަނގަޅަކަށް ސަރުކާރުގެ ކަންކަން ބަލަހައްޓައި ކުރިއަށްގެންދެވޭތޯ ކަމަށެވެ.\nއެގޮތުން ބެއްލެވީ ކުރިންވެސް ފަށާފައިހުރި މަސައްކަތްތައް ކުރިއަށް ގެންދިޔުމަށް ކަމަށާއި އެގޮތުގެމަތިން ބޯހިވާހިކަމުގެ މަޝްރޫއުތައްވެސް ކުރިއަށްގެންގޮސް 1000 ފްލެޓުގެ މަޝްރޫއުވެސް ނިންމައި ފްލެޓުތައް ހަވާލުކޮށްފައިވާނެ ކަމަށް ވިދާޅުވިއެވެ.\nއަދި އޭރު ރާވާފައި އޮތް 1500 ހައުސިންގ ޔުނިޓްގެ މަސައްކަތަށް ބޭނުންވާ ފައިސާ ހޯދައިގެން އެ މަސައްކަތްވެސް ކުރައްވާފައިވާނެ ކަމަށް ޑރ ވަހީދު ވިދާޅުވިއެވެ.\nމީގެއިތުރަށް، މާލޭގައި ކުދިކުދި ތަންކޮޅުތަކުގައި ތިބި މީހުންގެ ބިންތައް ނަގައި ބަދަލުގައި ހުޅުމާލެއިން ބޯހިޔާވަހިކަން ދިނުމަކީވެސް ރައީސް ނަޝީދުގެ ނިންމެވުމެއް ކަމަށާއި އެ ނިންމެވުންވެސް ތަންފީޒުކުރައްވާފައި ވާނެކަން ޑރ ވަހީދު ފާހަގަކުރެއްވިއެވެ.\nއެހެންނަމަވެސް ބަންޑާރަ ނާއިބާއި އޭރު ލަފާދޭންތިބި ބައެއް ގާނޫނީ ވަކީލުންގެ އިތުރަށް ރައްޔިތުންގެ މަޖިލީހުންވެސް ދެކޮޅުހެދުމާ ގުޅިގެން ހުއްޓާލަން ޖެހުނު ބައެއް މަޝްރޫއުތައް ހުރިކަންވެސް ޑރ ވަހީދު ފާހަގަކުރެއްވިއެވެ.


Abdhulraheem ge dhekanbalun Covidah positive vehje – Iru\nއިދިކޮޅު ކޯލިޝަން ހިންގުމާ ހަވާލުވެ ހުންނެވި، އަދި ރައްޔިތުންގެ މަޖިލީހުގެ ފޮނަދޫ ދާއިރާގެ ކުރީގެ މެމްބަރު އަބްދުއްރަހީމް އަބްދުﷲ (އަދުރޭ) އާއި އޭނާގެ އަނބިކަނބަލުން ކޮވިޑް-19 އަށް ޕޮޒިޓިވް ވެއްޖެއެވެ.\nކޮވިޑް ޖެހުނުކަން ރޭ އެނގިވަޑައިގަތުމާއެކު، ދެ ބޭފުޅުން ވެސް މިހާރު ތިއްބެވީ ހޯމް ކަރަންޓީނުގައި ކަމަށް މަޢުލޫމާތު ލިބެއެވެ. އަބްދުއްރަހީމަކީ ހިތުގެ މައްސަލައެއް ހުންނާތީ ޕޭސްމޭކާ ލައްވާފައި ހުންނަވާ ބޭފުޅެކެވެ. އެހެންވެ، އޭނާ ހިމެނެނީ ކޮވިޑް ބަލީގެ ހައި ރިސްކު މީހުންގެ ކެޓަގަރީގައެވެ.\nއެނގިފައިވާ ގޮތުގައި އަބްދުއްރަހީމާއި އަނބިކަނބަލުން ދިޔާނާ ހުސައިންގެ ހާލުކޮޅު ވެސް މި ވަގުތު ރަނގަޅެވެ.\nރާއްޖޭގައި ކޮވިޑް-19 ޖެހޭ މީހުންގެ އަދަދު ދުވަހެއް ދުވަހަކަށް ދަނީ މަތިވަމުންނެވެ. އަދި އެ ބަލީގައި މަރުވާ މީހުންގެ އަދަދުވެސް ވަނީ ވަރަށް ބޮޑުތަނުން އިތުރުވެފައެވެ. އެގޮތުން މި މަހުގެ މިހާތަނަށް އެކަނިވެސް 45 މީހުން ވަނީ އެ ބަލީގައި މަރުވެފައެވެ.


Japan meehunah covid vaccine hiley\nޖަޕާންގައި ކޮވިޑް-19 އަށް މީހުން ސާމާލުކުރުވަވަނީ: މިހާރު އުޅެނީ ތިން ވަނަ ވޭވް ފެށިގެން\nޖަޕާނުގައި ދިރި އުޅޭ އެންމެންނަށް ކޮވިޑް ވެކްސިން ހިލޭ ދޭނެ ކަމަށް އެ ގައުމުން ބުނެފި އެވެ. މި ކަމަށްޓަކައި ޚާއްސަ ގަވާއިދުތަކެއް ވެސް ވަނީ ފާސް ކޮށްފަ އެވެ. ޖަޕާނުގައި މިހާރު ކޮންމެ ދުވަހަކު ވެސް ރެކޯޑް އަދަކަށް ޕޮޒިޓިވްވާ ކަމަށް ރިކޯޑްތަކުން ދައްކަ އެވެ.\nޖަޕާނުގައި ދިރިއުޅޭ 126 މިލިއަން މީހުންނަށް ހިލޭ ވެކްސިން ދިނުމަށްޓަކައި ފާސް ކުރަން ޖެހޭ ބިލަށް ޕާލަަމެންޓުން ރުހުން ވަނީ ލިބިފަ އެވެ. ޖަޕާނުގައި ބޭނުން ކުރާނީ ކޮން ކުންފުންޏެއްގެ ވެކްސިނެއް ކަމާއި، ވެކްސިން ދޭން ފަަށާ ދުވަސްތަކާ ބެހޭ ގޮތުން، ބިލް ފާސް ކުރުމުގެ މަރުހަލާގައި ވަނީ މަޝްވަރާ ކޮށްފަ އެވެ. މައުލޫމާތު ލިބޭ ގޮތުގައި ޖަޕާނުން ގަންނަން ހަމަޖައްސާފައި ވަނީ ފައިޒާއިން 60 މިލިއަން އަދި މޮޑާނާއިން 25 މިލިއަން ވެކްސިނެވެ.\nއެސްޓްރަޒެނެކާއިން 120 މިލިއަން ޑޯޒް ޖަޕާނުން ގަންނަން ކުރަންޖެހޭ ހުރިހާ ކަމެއް ކަށަވަރު ކޮށްފައިވާ ކަމަށް ވެސް އެ ގައުމުން ބުނެ އެވެ.\nފައިޒާއާ މޮޑާނާގެ ވެކްސިން ވަރަށް ކާމިޔާބު ކަމަށް ވަނީ ކަނޑައަޅާފަ އެވެ. މި ދެ ކުންފުނިން މިހާރު ވަނީ އެމެރިކާއާ ޔޫރަޕްގައި ވެކްސިން ޖެހުމަށް އިމާޖެންސީ ހުއްދައަކަށް ވެސް އެދިފަ އެވެ.\nޖަޕާންގައި ކޮންމެ ދުވަހަކު ވެސް ރިކޯޑް އަދަދަށް ކޮވިޑަށް ޕޮޒިޓިވްވާތީ ގޭގައި ތިބެން ދަނީ ނަސޭހަތްތެރިވަމުން\nޖަޕާނުގައި ކޮވިޑް-19 ފެށިގެން އައިއިރު ހާލަތު މިހާރުހާ ގޯހެއް ނޫނެވެ. އެހެން ނަމަވެސް ބަލި ކޮންޓްރޯން ނުވެ ތިން ވަނަ ވޭވެއް ފެށިގެން އުޅޭއިރު، ކޮންމެ ދުވަހަކު ވެސް ކަންބޮޑުވާ ވަރަށް ޕޮޒިޓިވްވާ ކަމަށް ވެ އެވެ.\nޖަޕާނުގައި ކޮވިޑް-19 ޖެހިގެން މަރުވެފައި ވަނީ 2،100 މީހުންނެވެ. މުޅީ ޖުމުލަ 150،000 ކޭސް ރިކޯޑްކުރެވިފައިވާ ކަމަށް ހިސާބުތަކުން ދައްކަ އެވެ. މި ބަލި ކޮންޓްރޯލް ކުރުަމަށް ސަރުކާރަށް އެހީތެރި ވެދިނުމަށް ޓޯކިޔޯ ގަވަރުނަރު ވެސް ވަނީ އާންމުންނަށް ގޮވާލައްވާފަ އެވެ.


Fiyavathygai Thibi Kudhinnah Aniya kuraa Kamah Bunaa Vaahaka Dhogu Koffi ފިޔަވަތީގައި ތިބި ކުދިންނަށް އަނިޔާކުރާ ކަމަށް ބުނާ ވާހަކަ ދޮގުކޮށްފި – Huvadhoo News Fiyavathygai Thibi Kudhinnah Aniya kuraa Kamah Bunaa Vaahaka Dhogu Koffi Huvadhoo News\nފިޔަވަތީގައި ތިބި ކުދިންނަށް އަނިޔާކުރާ ކަމަށް ބުނާ ވާހަކަ ދޮގުކޮށްފި\nފޮޓޯ: ހުޅުމާލޭގައި ހުންނަ ފިޔަވަތީ ލައިބްރަރީގައި ކުދިން ކިޔަވަނީ\nޖެންޑަރ މިނިސްޓްރީގެ ބެލުމުގައި ދަށުގައި ފިޔަވަތީގައި ތިބި ކުދިންނަށް އަނިޔާކުރާ ކަމަށްބުނެ ފަތުރަމުންދާ ވާހަކަތައް ޗައިލްޑް އެންޑް ފެމިލީ ޕްރޮޓެކްޝަން ސާވިސް އިން ދޮގުކޮށްފިއެވެ.\nހުޅުމާލޭގައި ހުންނަ ކުޑަކުދިންގެ ހިޔާގައި ކުދިން ރޯއަޑު އިވިގެން އެހިސާބުގަނޑުގައި އުޅުނު އާންމުން ފިޔަވަތީގެ ފާރުމަތިން އަރާ ބަލާލުމުން އެތަނުން ބައެއް ކުދިން އެމީހުން އަނިޔާ ކުރަނީ ކަމަށް ބުނި ކަމަށާއި އެހެންކަމުން ފިޔަވަތީގެ ދޮރާށި ކައިރިޔަށް އެއްވި އާއްމުންގެ ބަޔަކު ވަނީ ދޮރުހުޅުވުމަށް ބުނެ އަޑުގަދަކޮށް ހެދިކަމަށް މީޑިޔާތަކުން ވަނީ ހާމަކޮށްފައެވެ.\nމިމައްސަލައާއި ގުޅިގެން ޗައިލްޑް އެންޑް ފެމިލީ ޕްރޮޓެކްޝަން ސާވިސްއިން ނެރުނު ބަޔާނެއްގައި ބުނެފައިވަނީ މިއީ ދޮގު ވާހަކަތަކެއް ކަމަށާއި އެކުދިން ފިޔަވަތީގެ ގޯތިތެރޭގައި ތިބެ އަޑުގަދަކުރިޔަސް އެކުދިންނަށް އަނިޔާކޮށްފައިނުވާނެކަމަށެވެ. އަދި އެއިދާރާއިން މަސައްކަތްކުރަމުން ގެންދަނީ އަބަދުވެސް އެކުދިންނަށް ރައްކާތެރި މާހައުލެއް ޤާއިމުކޮށްދީ އެކުދިންގެ ހައްޤުތައް ރައްކާތެރިކުރުމަށެވެ.\nމިމައްސަލައާއި ގުޅިގެން ފުލުހުން ވިދާޅުވީ ރޭ އެސަރަހައްދުގައި އުޅުނު ބަޔަކު ފިޔަވަތީގެ ފާރުމައްޗަށް ބަޔަކު އަރައިގެން އުޅޭ ކަމުގެ މައުލޫމާތު ލިބުމާއެކު އެސަރަހައްދުގައި ފުލުހުން ހަރަކާތްތެރިވި ކަމަށެވެ. އެހެން ނަމަވެސް ފިޔަވަތީގެ މުވައްޒަފުން އެތާ ތިބޭ ކުދިންނަށް އަނިޔާކުރި ކަމުގެ މައްސަލައެއް ލިބިފައިނުވާ ކަމަށް ފުލުހުން ވަނީ ވިދާޅުވެފައެވެ.\nޖެންޑަރ މިނިސްޓްރީގެ ބެލުމުގެ ދަށުގައި ކުޑަކުދިންގެ ހިޔާތަކުގައި ގެންގުޅޭ ކުދިންނަށް އެތާނގައި އުޅޭ މުވައްޒަފުން އަނިޔާ ކުރުމަކީ ރާއްޖޭގައި މަދުން ނަމަވެސް ފެންމަތިވަމުން އަންނަ މައްސަލައެކެވެ. މިފަދަ މައްސަލަތައް ތަހުޤީގީ މަރުހަލާގައި ގިނަފަހަރު އޮއްބާލައެވެ. އެހެންވުމުގެ ސަބަބުން އެކަންތައްތައް ދުވަހެއް ދުވަހެއް ދަނީ އިތުރުވަމުންނެވެ. ކުޑަކުދިންގެ ހިޔާގައި އުޅެފައި ނުކުންނަ ކުދިންގެ ދުލުންވެސް މިފަދަ އަނިޔާވެރި އަމަލުތަކުގެ ވާހަކަތައް ވަނީ ދެކެވިފައެވެ. އެހެންނަމަވެސް ހިތާމަޔަކީ އަބަދުވެސް އެއީ ނުވާ ކަމެއް ކަމުގައި ބަލާފަ އެމައްސަލަ އެހިސާބުން ގެއްލުވާލާތީއެވެ.\nކުދިންނަށް ރައްކާތެރި މާހައުލެއް ޤާއިމުކޮށްދީ އެކުދިންގެ ފާރަވެރިންނަށް ބައިތިއްބާ މީހުން އެކުދިންނަށް އަނިޔާކުރަންވެއްޖެނަމަ އެހިސާބުން ޖެންޑަރ މިނިސްޓްރީވެސް ފެއިލްވީއެވެ.\nފިޔަވަތި ޖެންޑަރ ފެމެލީ


#ފަރުދީ ޒިންމާ: ތިމާވެށި ރައްކާތެރިކުރަމާ! – Faanooz\n#ފަރުދީ ޒިންމާ: ތިމާވެށި ރައްކާތެރިކުރަމާ!\nDecember 6, 2017 | މުޙައްމަދު މަޢޫން\nއަޅުގަނޑުމެންގެ ރާއްޖެއަކީ ތިމާވެށީގެ ވަރަށް ނާޒުކު ގައުމެކެވެ. ރަށްރަށް އުފެދިފައި އޮތް ގޮތުންނާއި ފަރުތަކުގެ ނާޒުކުކަމުންނެވެ. ތިމާވެއްޓަކީ އަހަރެމެންގެ ވަށައިގެންވާ މާހައުލަށްވެފައި ތިމާވެށި ހިމާޔަތް ކުރުމަކީ އެތަނެއްގައި އުޅޭ އެންމެންގެ ޒިންމާއެކެވެ. އެއީ އެންމެ މީހަކަށް ކުރެވޭނެ ކަމެއް ނޫނެވެ. އަޅުގަނޑުމެންގެ މިނާޒުކުތިމާވެށި ހިމާޔަތް ކުރުމަށް މަސައްކަތް ކުރުމަކީ އަޅުގަނޑުމެން ކޮންމެ މީހެއްގެ ޒިންމާއެއްކަމުގައި ދެކެންޖެހެއެވެ. މިގޮތުން ތިމާވެށި ހިމާޔަތްކުރުމުގެ ގޮތުން ތިމާވެއްޓަށް ގެއްލުންދޭ ކޮންމެ ކަމަކުން އަޅުގަނޑުމެން ކޮންމެ މީހަކުވެސް ދުރުވާންޖެހެއެވެ. މިގޮތުން މިރާއްޖޭގެ ކުދިރަށްތަކުގެ ގޮނޑުދޮށްތަކުންނާއި ފަރުތަކުން ވެއްޔާއި ގަލާއި އަކިރިފަދަ ތަކެތި ނެގުމުން އެންމެން ދުރުވާންޖެހެއެވެ. ފަރުތަކާއި ރީތިމޫދަށް ކުނިއެޅުމުން އެންމެންވެސް ދުރުވާންޖެހެއެވެ.\nއުކާލެވޭ ކުންޏާއި އަންދާ ކުނީގެ ސަބަބުން ޖައްވަށް ވިހަ ގޭސް ތަކެއް ފެތުރިގެން ދެއެވެ. މިގޭސްތަކުގެ ސަބަބުން ދުނިޔެ ވަނީ ވަރަށް ބޮޑުތަން ހޫނު ގަދަވެފައެވެ. އެއީ ދުނިޔޭގެ ޖައްވުގައި ގިނަ ގްރީން ހައުސް ގޭސްތައް ފެތުރެމުން ދާތީއެވެ. ދުނިޔެ ވަށައިގެންވާ އޯޒޯން ފަށަލަ ވަނީ މިގޭސް ތަކުގެ ސަބަބުން ހަލާކުވެފައެވެ. މި އޯޒޯން ފަށަލައަކީ ނުރައްކާތެރި އަލްޓްރާވައިލެޓް އަލި ތަކުގެ ސަބަބުން ދުނިޔެ ރައްކާތެރިކޮށްދޭ ފަށަލައެވެ.\nއެހެންކަމުން ރައްކާތެރިގޮތުގައި ކުނި ނައްތާލުމަށް އެންމެންވެސް ސަމާލުވާންޖެހެއެވެ. ރަށުގައި ކުނި އެޅުމަށް ވަކި ޚާއްސަ ތަނެއް ކަނޑައެޅިފައި ހުންނަނަމަ އެތަނަކަށް ކުނިއެޅުމަށް ސަމާލުވާންޖެހޭނެއެވެ.\nތިމާވެށި ހިމާޔަތްކުރުމަށްޓަކައި ކުރެވިދާނެ އެންމެ މުހިންމުކަމެއްގެ ގޮތުގައި އަޅުގަނޑު ދެކެނީ ގަސް އިންދުން ގިނަ ކުރުމެވެ. ގަސްގަހާގެހީގެ ސަބަބުން ކަރބަންޑައިއޮކްސައިޑް ފަދަ ވިހަ ގޭސްތައް މަދުވެއެވެ. މިކަމުގެ ސަބަބުން ދުނިޔެ ހޫނުވުން ކުޑަކޮށްދެއެވެ. އަދި ގޮނޑުދޮށްތަކާއި ހޭޅިފަށުގައި ގަސްއިންދުމަށް އަޅުގަނޑުމެން ޚާއްސަ ސަމާލުކަމެއް ދޭން ވެއްޖެއެވެ. އެއީ ރާއްޖޭގެ ރަށްތައް ގިރުން ކުޑަ ކުރުމަށް ޓަކައެވެ.\nމީގެއިތުރުން ކިޔަވާކުދިންނަށް ތިމާވެށި ހިމާޔަތް ކުރުމާއިބެހޭގޮތުން މުޖުތަމައުގެ އެހެން އަފްރާދުންނަށް މަޢުލޫމާތު ދެވިދާނެއެވެ.\nސުކޫލުތަކުގެ ތިމާވެށި ކުލަބުތަކުން ތިމާވެށި ހިމާޔަތްކުރުމާބެހޭ ޕޯސްޓަރުތަކާއި ލީފްލެޓްތައް ތައްޔާރުކުރެވިދާނެއެވެ.\nތިމާވެށި ރައްކާތެރި ކުރުމަށް ކުރިއަރާފައިވާ ބޮޑެތި ގައުމުތަކުގެ ފެކްޓްރީތަކުން ބޭރުކުރާ ދުން މަދުކުރެވޭތޯ ބަލަންޖެހެއެވެ. ސޮއި ކޮށްފައިވާ މުއާހަދާތަކަށް އަމަލު ކުރާކަން އަމަލީގޮތުން ދައްކަން ޖެހެއެވެ. ރަށު ފެންވަރުގައި ނަމަ ކުނި އެންދުމުގައި ނުވަތަ ކުނިނައްތާލުމުގައި ރައްކާތެރި ގޮތްތަކެއް ހޯދިދާނެއެވެ.\nރާއްޖޭގެ ތިމާވެށި ސަލާމަތް ކުރުމަށް އެހެންބަޔަކު ނާންނާނެއެވެ. އެކަމަށް މަސައްކަތްކުރަން ތިބީ ހަމަ ދިވެހީންނެވެ. ވުމާއެކު ތިމާވެށި ރައްކާތެރިކުރުމަށް އެންމެން އަތުކުރި އޮޅާލައިގެން އެއްރޫހެއްގައި ކުރިއަށްދިއާން އެބަޖެހެއެވެ.


COVID-19 : Mafia In Dhandivalhuge Naajais Faidhaa Nagany - Vaguthu\nކޮވިޑް-19: މިއަދުގެ އަދަދުން އުއްމީދެއް -3ގަޑިއިރު ކުރިން\nކޮވިޑް-19 : މާފިއާ އިން ދަނޑިވަޅުގެ ނާޖައިޒު ފައިދާ ނަގަނީ\n10 މަސް ކުރިން ( އޭޕްރީލް 20, 2020 )\nއިޓަލީ އަކީ މިހާރު ފެތުރެމުން އަންނަ ކޮވިޑް-19 ވައިރަހުގެ ސަބަބުން އެންމެ ބޮޑަށް އަސަރު ކޮށްފައިވާ އެއް ގައުމެވެ. އެ ގައުމު ބޮޑު އަނދަވަޅެއްގެ ތެރޭގައިވާ މި ދަނޑިވަޅުގައިވެސް އިޓަލީގެ މާފިއާ ގޭންގުތަކުން އަންނަނީ ހާލަތުގެ ނާޖައިޒް ފައިދާ ނަގަމުންނެވެ.\nމިދިޔަ މާޗު މަހުން ފެށިގެން އިޓަލީގައި މަރުވާ މީހުންގެ ޖަނާޒާގެ ކަންކަމުގައި އާއިލާ އަދި ރަހުމަތްތެރި މީހުންނަށް ބައިވެރި ނުވެވޭގޮތަށް ނިންމާފައި ވީ ނަމަވެސް، ސިސިލިއަންގެ މެއްސީނާގައި މާފިއާގެ ބޮޑަކު މަރުވުމުން އެމީހުން ވަނީ ފާޅުގައި މަގުމަތިން އެމީހާގެ ސަންދޯއް ހިފައިގެން ގޮސް އިއްޒަތުގައި ވަޅުލާފައެވެ. އަދި މިކަން ހުއްޓުވަން އެއްވެސް ކަމާބެހޭ އިދާރާ އަކުންވެސް ގޮސްފައެއް ނުވެއެވެ.\nމިކަމާއި ގުޅިގެން މާފިއާ އާއި ދެކޮޅު ފަރާތްތަކުން ބުނެފައި ވަނީ އެހެން ކަންތައް ކުރުމަކީ އިޓަލީގެ އެހެން އާއިލާތަކުން މަރުވާ މީހުންނަށް މާފިއާ އިން ކުރާ ބޮޑު މަލާމާތެއް ކަމަށް ބުނެފައެވެ.\nމުޅި ގައުމު އިގްތިސާދީ ގޮތުން ދަށަށް ދަމުން ދިޔަ ނަމަވެސް، މާފިއާ އިން ދަނީ އެމީހުންގެ ވިޔަފާރިތައް ފުޅާ ކުރަމުންނެވެ. މިގޮތުން ފަގީރު ހިސާބުތަކުގެ މީހުންނަށް އެހީވެ، އެމީހުންގެ ލޯބި ހޯދައި، ބަނގުރޫޓުވަމުން އަންނަ ވިޔަފާރިތައް ސަލާމަތް ކުރުމަށް ފައިސާވެސް އަންނަނީ ދެމުންނެވެ. ނަމަވެސް، މިގޮތަށް އެހީވާ ފަރާތްތަކުގެ ވިޔަފާރިން ބޮޑު ބައެއް ނުވަތަ މުޅި ވިޔަފާރި އެއްކޮށްވެސް ފަހުން ޖަހައިގަތުމަކީ މާފިއާގެ އުކުޅެއްކަމަށް މާފިއާ އާއި ދެކޮޅު ފަރާތްތަކުން ބުނެއެވެ.\nމި ދުވަސްވަރު މާފިއާ އިން ދަނީ ކުރިއަށް ވުރެން ބޮޑަށް ކޮކެއިން ފަދަ މަސްތުވާތަކެތި ޔޫރަޕްގެ އެހެން ގައުމުތަކަށް ފޮނުވަމުންނެވެ. އެއީ މި ދުވަސްވަރު މަސްތުވާތަކެއްޗައް އެހައި ވަރަށް ޗެކު ނުކުރާތީއެވެ.\n2008 ވަނަ އަހަރު މުޅި ދުނިޔެ ރިސެޝަން އަށް ގޮސް ވިޔަފާރިތައް ބަނގުރޫޓުވި އިރުވެސް، އިޓަލީގެ އެންމެ ބޮޑު ބޭންކެއް ގޮތުގައި މީހުންނަށް ލޯނުތައް ދެމުން އައީ ހަމަ މާފިއާ އިންނެވެ.\nއިޓަލީގެ މާހިރުން ބުނަމުން އަންނަ ގޮތުގައި މާފިއާ އިން ވިޔަފާރިތައް މިގޮތަށް ނަގަމުން ގެންދިއުމުގެ ސަބަބުން އެ ގައުމުގެ އިގްތިސާދަށް ލަފާ ކޮށްފައިވާ ވަރަށްވުރެން ބޮޑު ގެއްލުމެއް ވާނެ ކަމަށެވެ.\nއޭޕްރީލް 20, 2020 15:47\nމި ޤައުމުގެ ޖަލުގައޮތް މާފިޔާގެ ބޮސް ޖަލުން ނެރެން ބަޔަކު އެބަ އަވދިވޭ\nއޭޕްރީލް 20, 2020 17:25\nކީކޭ ބުނާނީ އިޓަލީގެ އަސްކަރިއްޔާއަކަށްވުރެ ތިމާފިއާ ގަދައެއްނުވާނެކަން އެނގޭ...އެމީހުން ސައިޒުނުވެވެނީ ސަރުކާރުގެ ނުފޫޒު ގަދަ މީހުންނާ މާފިއާއާއި ގުޅުން އިންނަ ތީވެ...ޕޮލިހުންގެ އެތެރޭގަވެސް އެމީހުންގެ އިންޓަލްތައްހުރޭ...ކާކު ކީ ކުރާނީ؟\nއޭޕްރީލް 21, 2020 08:59\nއެސޮރު ބުނީ ދޮން މީހުން އުޅޭގޮތަށް އުޅޭށޯ. ދޮން މީހުން އުޅޭގޮތަށް އުޅެގެން ނޫނީ ސަލާމަތެއް ނުވާނެޔޯ. އެސޮރުގެ ބަސް އެހީ މީހުން ........؟ ދޮން މީހުން އުޅޭގޮތް ތިކިޔައިދީ.


އިތުރު 36 މީހަކު ކޮވިޑް-19 އަށް ޕޮޒިޓިވްވެއްޖެ\n12 ޑިސެމްބަރ 2019 - 10:18:10\nނަވްޔާގެ ކެތްތެރިކަން ކޮޅުންލިއެވެ. ނަވްޔާ ރޮނީހެން ހީވެގެން ހައިރާންވެފައި ތެދުވެ އަޒްކާ ބޮކި ދިއްލިއެވެ. އެ ވަގުތު އަޒްކާގެ ގައިގައި އޮޅުލައިގަތުމަށް ފަހު ނަވްޔާ ގިސްލަގިސްލާފައި ރޯންފެށިއެވެ.\nޝަކުވާ (17 ވަނަ ބައި)\n"ނަވް، ކިހިނެއްވީ؟" ކަންބޮޑުވެފައި އަޒްކާ އެހިއެވެ.\nނަވްޔާއަށް ރުއިން ހުއްޓައިލެވުނީ އިރުކޮޅެއްގެ ފަހުންނެވެ. ނުހަނު މަސައްކަތުން މޫނުމައްޗަށް ހިނިތުންވުމެއް ވެރިކުރުވިއެވެ.\n"ސޮރީ އަޒްކޮ، ތަންކޮޅެއް އަމިއްލަ އެދުން ބޮޑުވީ. ހައްޔާނާ އިނދެގެން މިގެއިން އަޒްކޮ ދިޔައީމާ އަހަރެން އެކަނިވެރިވާނެ ވަރު ހިތަށްއެރީ. އެ ދުވަސް އަންނާނެކަން އެނގުނު ނަމަވެސް މިހާ އަވަހަށް އަންނާނެ ކަމަކަށް ހިޔެއް ނުކުރަން."\nނަވްޔާ ރޯ ސަބަބު އެނގުމުން އަޒްކާގެ ގާތަށް ހިނިއައެވެ.\n"އައްދެ، ކާކު ބުނީ މިގެއިން ދާ ވާހަކަ؟ އަހަރެން އުޅޭނީ މިގޭގަ." އަޒްކާ ބުންޏެވެ.\nހެނދުނު ފުޓުބޯޅަ ކުޅެން ގޮސްފައި އިމާޒު ތަންކޮޅެއް އަވަހަށް މިއަދު ގެއަށް އައީ ނަވްޔާއާ ދިމާވޭތޯއެވެ. މިހާރަކަށް އައިސް ނަވްޔާއާ ދިމާވަނީ މަދުފަހަރަކުއެވެ. ދިމާވާ ފަހަރަކު ވެސް ނަވްޔާ ފެންނަނީ މުޅިން ހަމަހިމޭންވެފައިވާ ތަނެވެ. ކިތަންމެ ވަރަކަށް ދިމާކުރި ނަމަވެސް ރައްދެއް ނުދެއެވެ. ކަމަކު ބުނެފިއްޔާ އަވަހަށް އެކަމެއް ކޮށްދީފައި އެތަނުން ދެވޭތޯ ނަވްޔާ ބަލައެވެ. ނަވްޔާއަށް ކޮންމެ ވެސް ބޮޑު ކަމެއް ވެއްޖެއޭ އިމާޒުގެ ހިތް ބުނެއެވެ. ނަވްޔާގެ ފުންމީން ނޭނގޭ ދެ ލޮލުގައި ފޮރުވިފައިވާ ހިތާމަތައް ދެނެގަންނަން މަސައްކަތް ކުރި ނަމަވެސް އިމާޒަކަށް ކާމިޔާބެއް ނުވިއެވެ. އަޒްކާގެ ގާތުގައި އެހުމުން ވެސް އެދެވޭ ޖަވާބެއް ނުލިބުނެވެ. އަޒްކާ ބުނިގޮތުން އެގެއިން އަޒްކާ ހިނގައިދާނެތީ ނަވްޔާ ދެރަވަނީއެވެ. އެހެން ނޫނަސް މިހަރު ގިނަ ވަގުތު އަޒްކާ އުޅެނީ ހުޔޫންއާ އެކުގައެވެ. ކައިވެނީގެ އެކި ކަންތައްތައް ނިންމުމުގައި އަޒްކާގެ އެންމެ ބޮޑު އެހީތެރިއަކަށް ވެފައި ވަނީ ހުޔޫންއެވެ. އަބަދު ހުޔޫން އެގެއަށް އައިސް އުޅޭތީ ވެސް އިމާޒަށް އުނދަގޫވެއެވެ. ކޮންމެ ވެސް އެއްޗެކޭ ކިޔާފައި އަބަދުވެސް އިމާޒާ ވާހަކަދައްކަން މަސައްކަތް ކުރާތީ އިމާޒު ބަލަނީ ވީހާ ވެސް ދުރުން އުޅެވޭތޯއެވެ. ހުޔޫންގެ ހިތުގައި އިމާޒާ ދޭތެރޭގައި ޚާއްސަކަމެއް އޮތް ނަމަވެސް އެކަމަށް ހިތްވަރު ދޭން ބޭނުންނުވާތީއެވެ.\nއަވަސްއަވަސްކޮށްލާފައި އިމާޒު ފެންވަރައިގެން ކާގެއަށް ދިޔައެވެ. މޭޒުމަތީގައި ތަރުތީބުކަމާ އެކު އަތުރާފައި ހުރި ތަށިތައް ފެނުމުން އިމާޒުގެ ކަރު އެލުނެވެ. ނަވްޔާ ސައިހަދާ އެ ނިންމާލީ ހާދަ އަވަހަކަށެވެ. ދެން ނަވްޔާ އަވަހަކަށް ނުނުކުންނާނެ ކަން އިމާޒަށް އެނގެއެވެ. މާޔޫސް ކަމާއެކު ކޮފީ ތަށި ހިފައިގެން ބޮޑު ކޮޓަރިއަށް ދާން ހިނގައިގަތް ވަގުތު ކުޑަކޮށް ހުޅުވާފައިވާ ކުޑަދޮރުން ފެނުނު މަންޒަރުން ހިނިތުންވެލެވުނެވެ. ކައިރިއަށް ގޮސްފައި ތަންކޮޅެއް ބޮޑަށް އިމާޒު ކުޑަދޮރު ހުޅުވައިލިއެވެ.\nބަދިގެ ބިތްދޮށުގައި އޮންނަ ހުސްތަނުގައި ހައްދާފައިވާ މާގަސްތަކުގެ ތެރޭގައި ހުރި ވިނަތައް އުފުރަން ނަވްޔާ އިނެވެ. މަޑުފިޔާތޮށި ކުލައިގެ އަތްދިގު ޓީޝާރޓަކާއި ހަމަ އެކުލައިގެ ހަރުވާޅެއް ލައިގެން އިންއިރު ކޮކާއަވި މޫނަށް އެޅިފައި ހުއްޓެވެ. ފޫހިކަމެއް ނެތި ނަވްޔާ މަސައްކަތް ކުރާތަން ބަލަން އިމާޒު ހުއްޓެވެ. ހިހޫ ވަމުން ދިޔަ ކޮފީގެ މަތިން ވެސް ހަނދާން ނެތިފައެވެ. އިރުކޮޅެއްގެ ފަހުން ފަރިވެފޮޅިފައި އިން ހުދުފިނިފެންމަލެއްގެ ފިޔަތަކުގައި ނަވްޔާ ފިރުމައިލިއެވެ. ދެން ފެނުނީ މޫނުމަތީގައި ދެ އަތް އެޅިތަނެވެ. ނަވްޔާ ރޯ ތަން ފެނުމުން އިމާޒުގެ ހިތަށް ތަދުވިއެވެ. އެ ދެއަތުގެ ހިމާޔަތަށް ނަވްޔާ ގެންނަން ބޭނުންވީ އިންތިހާއަށެވެ. ނަވްޔާގެ ގާތަށް ދިޔުމަށް ހިތް އެދި ގޮވަމުން ދިޔަ ދިޔުމަށް އިޖާބަ ދެމުން އިމާޒު އެނބުރުނު ވަގުތު ހުޔޫންއާ މުޑިއެރިއެވެ.\n"ސޮރީ." ހުޔޫންގެ ހެދުމަށް ކޮފީ އެޅިފައި ހުރިތަން ފެނިގެން އިމާޒު ބުންޏެވެ.\n"އިޓްސް އޯކޭ. ކޯޗެއްތަ ތި ބަލަނީ މާ ވަރަކަށް." އިމާޒުގެ އަރިމަތިން ބޯދިއްކޮށްފައި ބޭރު ބަލަމުން ހުޔޫން ބުންޏެވެ.\n"އެއްވެސް އެއްޗެއް ނޫން."\nނަވްޔާގެ ގާތަށް ދާން ބޭނުންވެފައި ހުއްޓާ ހުޔޫންގެ ސަބަބުން އެކަމަށް ހުރަސް އެޅެމުންދާތީ ހިތްހަމަނުޖެހިފައި ހުރެ އިމާޒު ބުންޏެވެ. މިހާ ހެނދުނަކާ ހުޔޫން މި ގޭގައި ކީއްކުރަނީބާވައޭ ހިތަށްއެރިއެވެ.\n"ހުޔޫން ހާދަ ހެނދުނަކާ މިގެއިން؟" އިމާޒު އެހިއެވެ.\n"ރޭގައި ނިދީ މިގޭގައި. އަޒްކޮ ނުހޭލާތީ ބަނޑުހައި ވެގެން މިއައީ."\n"އެހެންތަ؟ އެހެންވިއްޔާ ސައިބޯންވީނު. ސައިހަދައިފަ އެހެރީ." އިމާޒު ބުންޏެވެ.\n"މާޒް ވެސް އާދެބަލަ އަހަރެންނާ އެކު ސައިބޯން. އެކަނި އިނދެގެން ސައިބޯ ހިތެއް ނުވޭ." އިމާޒުގެ މުލައްދަނޑީގައި ހިފަމުން ހުޔޫން ބުންޏެވެ.\nހުޔޫންގެ އެ ގާތްކަމުން އިމާޒަށް އުނދަގޫވިއެވެ. ނޭނގޭކަމަށް ހަދާފައި ހުޔޫންގެ އަތް ނައްޓުވައިލަމުން ސައިބޮނީ ތަންކޮޅެއް ލަހުންކަމަށާއި މި ގަޑީގައި އަރާމުކޮށްލަން ބޭނުން ކަމަށް އިމާޒު ބުންޏެވެ. މޭޒުމަތީގައި ކޮފީ ޖޯޑު ބެހެއްޓުމަށް ފަހު ކާގެއިން ނުކުތީ ހުޔޫންގެ މޫނަށް އެ ވަގުތު ވެރިވި މާޔޫސްކަމަށް ފަރުވާލެއް ނުބަހައްޓައެވެ. އިމާޒު ދިޔުމުން ކުޑަދޮރު ކައިރިއަށް ހުޔޫން ދިޔައެވެ. ގަސްތަކަށް ފެންދޭން ހުރި ނަވްޔާ ފެނުމުން ހަސަދައިގެ ރާޅުބާންޏެއް ހިތުގައި އުފެދުނެވެ. ނަމަވެސް ހަމަ އެ ހިނދު މޫނުމައްޗަށް ހިނިތުންވުމެއް ވެރިވީ ހުޔޫނަށް ހަވާލުވެފައިވާ މަސައްކަތް ކުރުމަށް މަގުފަހިވެފައި ވީތީއެވެ.\nފޮޅިފައިވި ހުރިހާ މާތަކުގެ ތެރެއިން ވެސް ނަވްޔާއަށް ޚާއްސަވީ ހުދު ފިނިފެންމާތަކެވެ. ބަލައިލަން ރީތި ނަމަވެސް އެ މާތަކުގައި އެއްވެސް ކުލައެއް ނެތެވެ. އޭނާގެ ޙަޔާތަކީ ވެސް އެއްވެސް ކުލައެއް ނެތް، މަންޒިލެއް ނެތް ސަފަރެކޭ ނަވްޔާގެ ހިތަށްއަރައެވެ. އަޒްކާގެ ބަސްތަކުން ހައްޔާންގެ ބޭވަފާތެރިކަން ހާސާވެ، ހިތުގައި ދުވަހަކު ފަސޭހަނުވާނެ ފަދަ ފާރުގަނޑެއް ލެވިފައިވެއެވެ. ހައްޔާން އެ ގޮތަށް ކަންތައް ކުރި ސަބަބެއް ވިސްނާވިސްނާ ވެސް ނަވްޔާއަކަށް ނޭނގުނެވެ. އެއް ދުވަހު ނަވްޔާދެކެ ލޯބިވެފައި އޭގެ އަނެއް ދުވަހު އަޒްކާދެކެ ލޯބިވެވޭ ހެއްޔެވެ. ނޫނީ ހައްޔާން ލޯބިވާކަމަށް އަމިއްލައަށް ހީކުރެވުނީ ހެއްޔެވެ؟ އަމިއްލަ ނަފުސަށް ވެސް އިތުބާރުކުރަން ނަވްޔާއަށް އުނދަގޫވެފައިވެއެވެ. ދޭތެރެއަކުން އަޒްކާ އައިސް ހައްޔާންގެ ވާހަކަދައްކަން ފެށުމުން ނަވްޔާގެ ހިތުގެ ރިހުން ގަދަވެ ކެތްކުރަން އުނދަގޫވެއެވެ.\n"ނަވްޔާ!" ހުޔޫންގެ އަޑު އިވުމުން ނަވްޔާ ހައިރާންވެފައި ފަހަތް ބަލައިލިއެވެ.\nއެހާ ހެނދުނާ ހުޔޫން އެގޭގައި ކީއްކުރަނީ ބާވައޭ ނަވްޔާ ވެސް ހިތަށްއެރިއެވެ. ނަމަވެސް ސުވާލެއް ކުރުމެއް ނެތި ބޯ ޖަހައިލުމަށް ފަހު ނަވްޔާ ފެން އިސްކުރު ބަންދުކުރަން ދިޔައެވެ.\n"ނަވްޔާ ރޮނީތަ؟" ނަވްޔާގެ މޫނަށް ބަލައިލަމުން ހުޔޫން އެހިއެވެ.\n"ނޫން" މޫނަށް ހިނިތުންވުމެއް ވެރިކުރުވަމުން ނަވްޔާ ބުންޏެވެ.\nކޮންމެ ވެސް ބަހަނާއެއް ދައްކާފައި ވީހާ ވެސް އަވަހަކަށް އެ ތަނުން ދާން ނަވްޔާ ބޭނުންވީ ހުޔޫންއާ ދައްކާނެ ވާހަކައެއް ނޭނގުނީމައެވެ. އެ ދެމެދުގައިވި ނުތަނަވަސްކަމުގެ ފާރު ގިރާކުރަން އަޅާނެ ފިޔަވަޅެއް ނަވްޔާއަކަށް ނުވިސްނެއެވެ. އިރުކޮޅަކު ހުއްޓިގެން ހުރުމަށް ފަހު ފެންހޮޅި ނަގާ އެއްފަރާތް ކުރަން ނަވްޔާ އަވަސްވެގަތެވެ. އެ ވަގުތު އިވިގެން ދިޔަ ހުޔޫންގެ ހުނުމުގެ އަޑުން ނަވްޔާގެ ހަރަކާތްތަކަށް ހުއްޓުން އެރިއެވެ. ސިހިފައި ހުޔޫންއާ ދިމާއަށް ބަލައިލިއިރު ބާރު ދުވެލީގައި މާޒީގެ ދުވަސްތައް އައިސް ނަވްޔާއާ އަރާހަމަކޮށްފިއެވެ. އެ ހުނުމުގައިވީ ކުރިން ވެސް ނަވްޔާ އަޑުއަހާފައިވާ މަލާމާތުގެ ވިހަ ގަދަ އަސަރެވެ.\n"ނަވްޔާ ހިތަށްއެރީ ކީކޭ؟" ހުޔޫން އެހިއެވެ.\n"އެންމެ ހިނދުކޮޅަކަށް ވެސް ދޮންބެއާ އެކަށީގެންވާ ކަމަށް ހީކުރީ ވެސް ކިހިނެއް؟"\nހައިރާންވެފައި ހުޔޫންއާ ދިމާއަށް ބަލަހައްޓައިގެން ނަވްޔާއަށް ހުރެވުނެވެ.\n"މާ ހައިރާންވާނެ ކަމެއް ނެތް. ހީވޭތަ ނަވްޔާގެ ގާތުން ހިތުންރުހުމުން އަހަރެން މަޢާފަށް އެދޭނެހެން؟ އަހަރެން މަޢާފަށް އެދުން އެއީ ނަވްޔާގެ ލޮލުގައި އެޅުވި އަނދުނެއް. ދޮންބެ އަބަދު ވެސް ލޯބިވީ އަޒްކާ ދެކެ. ނަވްޔާ ތިއީ ދޮންބެ ފޫހިފިލުވާލަން ކުރިކަމެއް. ކާކު ބޭނުންވާނީ ތި ކަހަލަ އަގު ވެއްޓިފައި ހުރި މީހަކާ އެކު މުޅި އުމުރު ދުވަހު އުޅެން؟"\nޙަޔާތުގެ އެންމެ އުފާވެރި ދުވަސްތަކަކީ ކެހިވެރިކަމުގެ ދަލަކުން ގެތުނު ބޮޅުތަކެއް ކަން އެނގުނު ހިނދު ހިތުގެ ހިނގުން ހުއްޓުނު ހެން ނަވަޔާއަށް ހީވިއެވެ. މޫނުމަތީގައިވާ ހުރިހާ ކުލައެއް ފޭދި އެ މޫނު ހުދުކަފަކޮޅެއް ހެން ވެއްޖެއެވެ. އެއީ ހައްޔާނާއި ހުޔޫންއާ ދެ މީހުންވެގެން ކުޅުނު ޑްރާމާއެއް ހެއްޔެވެ؟ ހައްޔާން ދެއްކީ ދަޅައެއް ހެއްޔެވެ؟ އެހެން މީހުންގެ އިހުސާސްތަކާ ކުޅެލުމަކީ ހައްޔާންމެންނަށް އެއްވެސް ކަމެއް ނޫނީ ހެއްޔެވެ؟ ތާޒާ ކަރުނައިން ނަވްޔާގެ ލޯ ފުރިގެން އައެވެ. މޭގެ ރިހުން ގަދަވެގެން ގޮސް ނޭވާ ލާން އުނދަގޫވާން ފެށިއެވެ.\n"ކީއްވެ؟" ނަވްޔާގެ އަޑު ކުރެހިގެން އައެވެ.\n"ނޭނގޭ ކަމަށް ހެދޭނެ ކަމެއް ނެތް. އަހަރެން މާލެ ދާން ޖެހުނީ ނަވްޔާއާ ހެދި. އެރޭ ޕާޓީގައި ވީ ކަންތަކާ ހެދި ބައެއް މީހުން އަހަރެން ކުށްވެރިކޮށް ވާހަކަދައްކަން ފެށުމުން މަންމަމެން އަހަރެން ފޮނުވައިލީ. މާލޭގައި އަހަރެންނަށް ދިމާވި ކަންތައްތަކަކީ ތެދު ހަޤީޤަތް. އެކަމަކު އެއީ ނަވްޔާގެ ސަބަބުން އަހަރެންނަށް ދިމާވި ކަންތައްތައް."\n"އަދި ބުނަން ވާހަކައެއް. އަހަރެމެންނާ ދެކޮޅަށް ނަވްޔާ ދައްކާ އެއްވެސް ވާހަކައެއް އަޒްކާ މިހާރު ޤަބޫލެއް ނުކުރާނެ. އެހެންވީމަ އަޒްކާ ގާތުގައި އެއްވެސް އެއްޗެއް ބުނުމުގެ ބޭނުމެއް ނެތް." ހުޔޫންގެ އަޑު ނަފުރަތުން ކަޅިވެފައިވިއެވެ.\nނަމަވެސް ހަމަ ކުއްލިއަކަށް ހުޔޫންގެ ނިތްކުރިމަތީގައި ހުރި ރޫތައް ފިލުވައިލާ ހިނތުންވެލިތަން ނަވްޔާއަށް ފެނުނެވެ. ފަހަތުން އަޒްކާގެ އަޑު އިވުމުން ވީ ގޮތް ނަވްޔާއަށް އެނގުނެވެ. ނަވްޔާ ވެސް އަވަސްއަވަހަށް ކަރުނަތައް ފޮހެލިއެވެ.\n"މިތާ ދޯ ތިހިރީ، އަހަރެން ހީކުރީ ޔޫން ދިޔައީ ކަމަށް." ހުޔޫންއަށް އެގޭ މީހުން ލޯބިން ކިޔާ ނަން އަޒްކާ ބޭނުން ކުރުމުން އެ ދެމެދުގައި އުފެދިފައިވާ ގާތްގުޅުން ނަވްޔާއަށް ވަޒަންކޮށްލެވުނެވެ.\n"އާނ، އަޒްކޮ ނިދާފައި އޮތީމާ ފޫހިވެގެން އުޅެނިކޮށް ނަވްޔާ ފެނިގެން މި އައީ." ހުޔޫން ހިނިތުންވުން އިތުރަށް ފުޅާކޮށްލައިފައި ބުންޏެވެ.\n"އެހެންތަ؟" ހުޔޫންއާ ދިމާއަށް އެހެން ބުނެފައި ނަވްޔާގެ ކުރިމައްޗަށް އަރަން އަޒްކާ ހިނގައިގަތެވެ.\n"އަޒްކޯ ވަރަށް ބަނޑުހައިވެއްޖެ. ހިނގާބަލަ ކާ އެއްޗެއް ދޭން." ކުރިއަށް ޖެހިލާފައި އަޒްކާގެ އަތުގައި ހިފާ ދަމާލަމުން ހުޔޫން ބުންޏެވެ.\n"މަޑުކޮށްބަލަ. ނަވް ގާތުގައި ވާހަކައެއް ބުނަންށޭ މިއައީ." ހީނގަނެފައި އަޒްކާ ބުންޏެވެ.\n"ނަވް، މާދަމާ ރޭ ރަންކިޔުން އެބައޮތް. ކޮޓަރީގައި ނަވް ނެތީމަ މިތާގައި އުޅޭނެ ކަމަށް މިއައީ. ނަވް ލާނެ ހެދުމެއް ފައްސާފައި އޮންނާނެ. ހެޔޮވަރުތޯ ބަލައްޗޭ." އަތުގައި ހިފާ ދަމަމުން ދިޔަ ހުޔޫންއާ އެކު ހިނގައިގަންނަމުން އަޒްކާ ބުނެލިއެވެ.\nލުއި ދިނުމުން މިއީ ނިއުނޯމަލްކަން ހަނދާންނެތިއްޖެ: ޑރ. އަފްޒަލް\nހުޅުމާލޭ ޖިމަކުން އަށް މީހަކު ކޮވިޑް-19 އަށް ޕޮޒިޓިވްވެއްޖެ\nއައިޖީއެމްއެޗުގެ އިތުރު ނަރުހަކު ކޮވިޑް-19 އަށް ޕޮޒިޓިވްވެއްޖެ


އަނބިމީހާ 'އިންސްޓާ'އަށް ލީ ރާއްޖޭގެ ފޮޓޯއާއިއެކު ކުލަބުން ކުޅުންތެރިޔާ ވިއްކާލަނީ\nJanuary 01, 2019 04:37:41\nތުރުކީގެ ގަދަބާރެއް ކަމަށްވާ ގަލަތަސަރާއީއަށް ކުޅޭ ސަދަރ އަޒީޒް އަނިޔާގައި ކަމަށްބުނެ ރާއްޖޭގައި ޗުއްޓީ ހޭދަކުރަމުންދާ މަންޒަރު އަނބިމީހާ ސޯޝަލް މީޑިއާގައި ހިއްސާކުރުމުން ކުލަބާއި ދެމެދު ހަދާފައިވާ އެއްބަސްވުން ނިމުމަކަށް ގެނެސް ވިއްކާލުމަށް ތައްޔާރު ވެއްޖެއެވެ.\nބުލެކް ސްޕޯޓްސް އޮންލައިން އިން ރިޕޯޓްކޮށްފައިވާ ގޮތުގައި ގަލަތަސަރާއީން ވަނީ ސިވަސްޕޯއާ ދެކޮޅަށް ކުޅެން އޮތް މެޗުގެ ކުރިން ބަނޑުގައި ރިއްސާތީ އެއްދުވަހުގެ ޗުއްޓީއެއް ދީފައިކަމަށާއި ރަނގަޅު ވެގެން އަލުން އެނބުރި އައުމަށް ކުލަބުން އެދިފައިވާ ކަމަށެވެ. ނަމަވެސް، ހީކުރިގޮތާއި ޚިލާފަށް ޗުއްޓީ ހޭދަކުރުމަށް ރާއްޖެ އައިސްފައިވާތީ އިތުރަށް އެކުޅުންތެރިޔާ ބޭނުން ނުވާކަމަށް ރިޕޯޓްތައް ބުނެފައިވާކަމަށް ބުލެކް ސްޕޯޓްސް އޮންލައިން އިން ހާމަކޮށްފައިވެއެވެ. މިކަން ތުރުކީއަށް ނިސްބަތްވާ ބައެއް ޓްވިޓަރ އެކައުންޓްތަކުންވެސް ހިއްސާކޮށްފައިވެއެވެ. އަޒިޒްގެ އަންހެނުން އިންސްޓަގްރާމްގައި ހިއްސާކޮށްފައިވާ ފޮޓޯތަކުން ޗުއްޓީ ހޭދަކުރަމުން އަންނަނީ ވޮއްމުލި ރިސޯޓްގައިކަން އެނގެއެވެ.\nތުރުކީ ގައުމީ ޓީމަށްވެސް ކުޅެމުން އަންނަ އުމުރުން އެންމެ 28 އަހަރުގެ މިކުޅުންތެރިޔާ ކުޅޭ ގަލަތަސަރާއީ މިވަގުތު އޮތީ ލީގުގެ ފަސްވަނާގައެވެ. އަދި ކިތަންމެ ސިއްރުން ޗުއްޓީ ހޭދަކުރަމުން ދިޔަ ނަމަވެސް ހިއްސާކުރި ފޮޓޯތަކުގެ ސަބަބުން އެ ކުޅުންތެރިޔާގެ ކެރިއަރަށް ހިޔަނި އެޅުމުގެ ބިރާ މިވަނީ ކުރިމަތިވެފައެވެ.\nގަލަތަސަރާއީގެ ކުޅުންތެރިޔާ ސަދަރ އަޒީޒްގެ އަންހެނުން ރާއްޖޭގެ ރިޒޯޓެއްކަމަށްވާ ވޮއްމުލި ރިސޯޓުގައި ޗުއްޓީ ހޭދަ ކުރައްވަނީ.\nފުޓުބޯޅަ ބޭރު ދުނިޔެ


އަލްކޮހޯލް | ދުންފަތް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ދުންފަތް އަލްކޮހޯލް\nއަލްކޮހޯލްއަކީ މޭބިސްކަދުރު، ގޮދަން، އުއްދަނޑި ފަދަ ގަސްގަހުގައި އަޅާ ބާވަތްތަކުން ނެގޭ ، ހިމޭން ކުރުވާ މަސްތުވާތަކެތީގެ ތެރޭގައި ހިމެނޭ އެއްޗެކެވެ.\nއަލްކޮހޯލަކީ ހަށިގަނޑުގެ ހުރިހާ ގުނަވަނަކަށްވެސް އޭގެ ނުބައި އަސަރު ކުރުވާ ވަރަށް ވަރުގަ މާއްދާއެކެވެ. ހަށިގަނޑު ތެރެއަށް އަލްކޮހޯލް ދިއުމުން އޭގެ ތާސީރު ލޭގެ ޒަރީޢާއިން ސިކުނޑި ، ގޮހޮރު މޭގަނޑު ކިޑްނީ ފަދަ ގުނަވަންތަކަށް ކުރެއެވެ. ގާތްގަޑަކަށް5މިނިޓާ 10މިނިޓާ ދެމެދުގެ ވަގުތު ކޮޅެއްގެ ތެރޭގައި އަލްކޮހޯލްގެ ތާސީރު މުޅި ހަށިގަނޑަށް ކުރާނެއެވެ. އަދި އެތައް ގަޑިއިރެއްވަންދެން މީގެ ސީދާ އަސަރު ހަށިގަނޑުގައި ދެމި ހުރެއެވެ.\nސީދާ އަސަރޭ މި ދެންނެވީ އެ ބުއިމުން ވާ މަސްތުގެ ވާހަކައެވެ. އެކަމަކު އަލްކޮހޯލް ބޭނުން ކުރުމުން ހަށިގަނޑަށް ލިބޭ ގެއްލުން އެއީ އެތަށް އަހަރަކަށް ދިގު ދެމިގެން ދާ ގެއްލުން ތަކެކެވެ. އަދި ދިގު މުއްދަތަކަށް މި ބޭނުން ކުރުމުން ލިބޭ ގެއްލުން މުޅު ޢުމުރަށް ދެމިގެން ދާނެއެވެ.\nއަލްކޮހޯލްއަކީ ސިކުނޑި އަށާއި ހަށިގަނޑުގެ މައި ނާވަސް ސިސްޓަމަށް އަސަރު ކުރުވާ އެއްޗެކެވެ. މި ބޭނުން ކުރާ މީހުންގެ ހަމަ ހޭ ކެނޑި ، ހަމަ ބުއްދި ފިލައިދެއެވެ. އަދި އެ ބޯ މީހުންނަށް އެވަގުތު އިޙްސާސް ކުރެވޭނީ މާ '' ގައްޑާ '' މީހެއްގެ ގޮތުގައެވެ. ނަތީޖާއަކަށް ވާނީ ކޮންމެ ފަދަ ކަމެއްވެސް އެއްވެސް ޖެހިލުމަކާ ނުލައި ކޮށްލުމެވެ. އެއީ މީހެއް މަރާލުން ، ވައްކަން ކުރުން ، ފޭރުން ، ރޭޕްކުރުން ، އަންހެނުން ނުވަތަ ދަރިން ގައިގައި ތެޅުން ، ބަދުއަޚްލާޤީ ޢަމަލު ހިންގުން ފަދަ ކަންކަން ، އަލްކޮހޯލް ބޭނުންކޮށްގެން ތިބޭ މީހުން އެއްވެސް ޖެހިލުމެއް ނެތި ކުރާނެއެވެ.


City Ah5Landu Ge Molheh, Salah Liverpool Molhukoh Dheefi - Vaguthu\nސިޓީއަށް ފަސް ލަނޑުގެ މޮޅެއް، ސަލާހު ލިވަޕޫލް މޮޅުކޮށްދީފި\nޕްރިމިއާ ލީގުގައި ރޭ ކުޅުނު މެޗުތަކުން މެންޗެސްޓަރ ސިޓީ އާއި ލިވަޕޫލް ވެސް މޮޅުވެއްޖެއެވެ.\nމި ނަތީޖާތަކާއެކު ސިޓީ އާއި ލިވަޕޫލަށް ވެސް މިހާރު ވަނީ 23 ޕޮއިންޓު ލިބިފައެވެ. ނަމަވެސް ލަނޑުގެ ތަފާތުން ލީގުގެ ކުރި ލިބެނީ ސިޓީ އަށެވެ. ލީގުގެ ދެވަނައިގައި ލިވަޕޫލް އޮތްއިރު ތިންވަނައިގައި 21 ޕޮއިންޓާ އެކު އޮތީ ޗެލްސީއެވެ.\nސިޓީ ރޭ މޮޅުވީ ލީގުގެ 13 ވަނައިގައި އޮތް ބާންލީ އާއި ބައްދަލުކޮށް 5-0 އިންނެވެ.\nސިޓީގެ ދަނޑުގައި ރޭ ކުޅުނު މި މެޗުގެ 17 ވަނައިގައި މިނެޓްގައި ސާޖިއޯ އަގުއެރޯ ވަނީ އެޓީމަށް ލީޑު ނަގާދީފައެވެ. ގޯލްޖަހާނެ އިތުރު ފުރުސަތުތަކެއް މި ހާފުގައި ސިޓީން ތަނަވަކޮށްފައިވާއިރު ދެވަނަ ހާފްގެ ކުރީކޮޅު ސިޓީން ވަނީ ކައިރިކައިރީ ދެ ލަނޑު ކާމިޔާބުކޮށް ލީޑު އިތުރަށް ފުޅާކޮށްފައެވެ. އެ ދެ ލަނޑު ސިޓީ އަށް ކާމިޔާބުކޮށްދިނީ ބާނަޑޯ ސިލްވާ އާއި ފާނަންޑީނިއޯއެވެ.\nސިޓީގެ ހަތަރުވަނަ ލަނޑު މެޗުގެ 83 ވަނަ މިނެޓްގައި މަހްރޭޒް ކާމިޔާބުކޮށްދިންއިރު އެޓީމުގެ ފަހު ލަނޑު މެޗުގެ ފަހު މިނެޓްގައި ކާމިޔާބުކޮށްދިނީ ލީރޯއި ސާނޭއެވެ.\nބޮޑު މޮޅެއް ސިޓީން ރޭ ހޯދިއިރު އަނިޔާގެ ސަބަބުން ގިނަ ދުވަސްތަކެއް ވަންދެން ކުޅުމާ ދުރުގައި ހުރުމަށްފަހު ސިޓީގެ އިތުބާރު މިޑްފީލްޑަރު ކެވިން ޑެ ބްރޭނާ ވެސް ރޭގެ މެޗުގައި ކުޅެފައިވެއެވެ.\nލިވަޕޫލް ރޭ މޮޅުވީ ރަށުން ބޭރުގައި ލީގުގެ 19 ވަނައިގައި އޮތް ހަޑަލްސްފީލްޑް އާއި ބައްދަލުކޮށް 1-0 އިންނެވެ. މި މެޗުގައި ފެނިގެންދިޔަ ހަމައެކަނި ލަނޑު ޝަގީރީ ދިން ޕާހަކުން މެޗުގެ 24 ވަނަ މިނެޓްގައި ކާމިޔާބުކޮށްދިނީ މުހައްމަދު ސަލާހުއެވެ. މިއީ ހަތަރު މެޗަށްފަހު ލިވަޕޫލަށް ސަލާހު ކާމިޔާބުކޮށްދިން ފުރަތަމަ ލަނޑެވެ. މެޗުގެ ދެވަނަ ހާފްގައި ވެސް ލަނޑު ޖަހާނެ ރަނގަޅު އިތުރު ފުރުސަތެއް ސަލާހު އަށް ލިބި ބޭކާރުވެފައިވެއެވެ.\nމެޗުގެ ނަތީޖާ އެއްވަރުކޮށްލަން ހަޑަސްފީލްޑް އަށް ދެ ހާފުގައި ރަނގަޅު ދެ ފުރުސަތު ލިބިގެން ގޮސްފައެވެ. އެގޮތުން އެޓީމުގެ ކެޕްޓަން ހޮގް ދުރުން ފޮނުވާލި ބާރު ހަމަލާ ގޯލުގެ ދަނޑި އަށް އަމާޒުވިއިރު ޑިޕޮއިޓޭ ބޮލުން ފޮނުވާލި ހަމަލާ ލިވަޕޫލްގެ ކީޕަރު އެލިސަން ވަނީ ދިފާއުކޮށްފައެވެ.\nރޭ ކުޅުނު މެޗުތަކުން ލިވަޕޫލް އާއި ސިޓީ މޮޅުވެފައިވާއިރު، ލީގުގައި މި ދެ ޓީމު ވެސް އަދި މެޗަކުން ބަލިވެފައި ނުވާކަން ފާހަގަކޮށްލެވެއެވެ.\nޗެމްޕިއަންސް ލީގުގެ ޖާގައެއް ލިވަޕޫލާއި ޗެލްސީއަށް\nލެސްޓާގެ ކިބައިން ޗެލްސީ ބަދަލު ހިފައިފި\nކީޕަރު އެލިސަން ލިވަޕޫލް މޮޅުކޮށްދީ ތަފާތު ދައްކައިފި


Sarukaarun enme bodu iskameh dheynee iqthisaadhu fulhaakurumah: Minister – Iru\nމިއަދު ޕޮޒިޓިވް ވީ 37 މީހުން\nސަރުކާރުން އެންމެ ބޮޑު އިސްކަމެއް ދޭނީ އިޤްތިޞާދު ފުޅާކުރުމަށް: މިނިސްޓަރު\nއިޤްތިޞާދީ ހީނަރުކަމުން އަރައިގަތުމުގައި ސަރުކާރުން އެންމެ ބޮޑު އިސްކަމެއް ދޭނީ އިޤްތިޞާދު ފުޅާކުރުމުގެ މަސައްކަތް ކުރުމަށްކަމަށް އިކޮނޮމިކް މިނިސްޓަރ ފައްޔާޒް އިސްމާއިލް ވިދާޅުވެއްޖެއެވެ.\nޕީއެސްއެމް ޕްރޮގްރާމެއްގައި ބައިވެރިވެ ވަޑައިގެން ވާހަކަފުޅު ދައްކަވަމުން މިނިސްޓަރު ފައްޔާޒު ވިދާޅުވީ ރާއްޖޭގެ އިގްތިސޯދު މިހާރު މި އޮތީ ވަރަށް އުނދަގޫ ހާލަތަކަށް ގޮސްފައި ކަމަށެވެ.\nއިކޮނޮމިކް މިނިސްޓަރ ވިދާޅުވީ ކޯވިޑްގެ ސަބަބުން ރާއްޖޭގެ އިޤްތިޞާދަށް ވަރަށް ބޮޑަށް އަސަރުކޮށްފައިވާކަމަށެވެ. އަދި ކުރު ރާސްތާގައި ވަރަށް ބޮޑު ތަކްލީފްތަކަކާއި ކުރިމަތިލާންޖެހޭއިރު، މެދު ރާސްތާގައިވެސް ގޮންޖެހުންތަކެއް ކުރިމަތިވާނެކަމަށެވެ. ނަމަވެސް ދުރު ރާސްތާއަކަށް ވިސްނައިފިނަމަ އާ ވިސްނުންތަކަކާއެކު އިޤްތިޞާދު އަނެއްކާވެސް ކުރިއެރުވުމަށް މަސައްކަތްތަކެއް ކުރެވޭނެކަމަށް ފައްޔާޒް ވިދާޅުވިއެވެ. އެގޮތުން ސަރުކާރުގެ އެންމެ ބޮޑު އަމާޒަކީ އިޤްތިޞާދު ޑައިވާސިފައި ނުވަތަ އިޤްތިޞާދު މިހާރަށްވުރެ ފުޅާކޮށް، ފަތުރުވެރިކަމަށް ބަރޯސާވާ މިންވަރު ކުޑަކުރުންކަމަށް މިނިސްޓަރ ވިދާޅުވިއެވެ.\n” ޓޫރިޒަމަށް ބަރޯސާވާ މިންވަރު ދަށްކޮށް އެހެން އިތުރު ސިނާއަތްތައް ފުޅާކުރުމުން ދުރު ރާސްތާގައި ރާއްޖެއަށް ބޮޑެތި ފައިދާތަކެއްކުރާނެ. ރައީސް އުފައްދާފައިވާ ނެޝަނަލް ޓާސްކް ފޯސް އޮން އިކޮނޮމިކް ރިސެލިއަންސްއިންވެސް ދަނީ މިކަމަށް މަސައްކަތްތަކެއްކުރަމުން” މިނިސްޓަރ ވިދާޅުވިއެވެ.\nމިނިސްޓަރ ފައްޔާޒް ވިދާޅުވީ އިޤްތިޞާދު ހަމައަކަށް އެޅުވުމަށް ސަރުކާރުން ކުރާ މަސައްކަތުގެ ދަށުން، އިޤްތިޞާދު ފުޅާކުރުމާއެކު، ޚާއްސަ ކަންތައްތަކަކަށް އިސްކަން ދެއްވައިގެން މަސައްކަތްތަކެއް ކުރައްވަމުން ގެންދަވާކަމަށެވެ.\nއިޤްތިޞާދަށް ކޮވިޑް19ގެ ސަބަބުން މިވަރުގެ ލޮޅުމެއް އައިސްފައިވަނީ ހަމައެކަނި ފަތުރުވެރިކަމަށް ޤައުމުގެ އިޤްތިޞާދު ބަރޯސާވެފައި އޮތުމުން: މިނިސްޓަރ ޝާހިދު\n“އިޤްތިޞާދު ޑައިވާސިފައިކުރުން، ޤާނޫނުތަކާއި ސިޔާސަތުތަކަށް ބަދަލު ގެނެސްގެން ވިޔަފާރިތަކަށް ފަހި މާހައުލެއް ޤާއިމްކުރުން، އޭގެ އިތުރުން ދިވެހިރާއްޖޭގައި ދިވެހިންގެ ވަޒީފާއާއި ދިވެހިންނަށް ލިބޭ އާމްދަނީ އިތުރުކޮށް، މަތީ ފަންތީގެ ވަޒީފާތަކަށް ދިވެހިން ގެންދިއުން، އަދި ރާއްޖޭގެ މާލީ ސެކްޓަރ އެބަ ވަރުގަދަކުރަންޖެހޭ، ފަސޭހައިން ވިޔަފާރިތަޖަށް ފައިސާ ލިބޭނެ ގޮތްތަކެއް ހޯދަންޖެހޭ. އިޤްތިޞާދު ލާމަރުކަޒީ ކުރަންޖެހޭ” މިނިސްޓަރ ވިދާޅުވިއެވެ.\nމިނިސްޓަރ ފައްޔާޒް ވިދާޅުވީ ރާއްޖެއިން މިހާރު ކުރިމަތިލާފައިވަނީ ދުވަހަކުވެސް ރާއްޖެއިން މީގެކުރިން ކުރިމަތިނުލާވަރުގެ އިޤްތިޞާދީގޮތުން ދަތި ދުވަސްތަކަކާކަމަށެވެ.


SunOnline: Maavaarulu Airport ah test flight jassaifi\nމާވާރުލު އެއާޕޯޓަށް ޓެސްޓް ފްލައިޓު ޖައްސައިފި\nއައިޝަތު ފަރީޙާ 11 Mar 2020, 13:11\nމާވާރުލު އެއާޕޯޓަށް ޓެސްޓު ފްލައިޓު ޖެއްސުން -- ފޮޓޯ: މޯލްޑިވިއަން\nގދ މާވާރުލުގައި ތަރައްގީކޮށްފައިވާ އެއާޕޯޓަށް ޓެސްޓު ފްލައިޓު ޖައްސައިފިއެވެ.\nއެ އެއާޕޯޓަށް ޓެސްޓު ފްލައިޓު ޖައްސާފައިވަނީ މިއަދު 11:12 ހާއިރުއެވެ. ޓެސްޓު ފްލައިޓުގެ ގޮތުގައި ޖައްސާފައިވަނީ ގައުމީ އެއާލައިން، މޯލްޑިވިއަންގެ ފްލައިޓެކެވެ.\nޓްރާންސްޕޯޓު މިނިސްޓްރީ އިން މީގެ ކުރިން ބުނެފައިވަނީ އެ އެއާޕޯޓަށް މި މަހުގެ ތެރޭ ދަތުތުރައް ފެށޭތޯ މަސައްކަތް ކުރަމުންދާ ކަމަށެވެ.\nޓްރާންސްޕޯޓު މިނިސްޓްރީގެ ޑެޕިއުޓީ މިނިސްޓަރު ހަމަދު "ސަން" އަށް ވިދާޅުވީ އޭވިއޭޝަން ސެކިޔުރިޓީ އާއި ސިވިލް އޭވިއޭޝަން އިން އިތުރަށް ބަލަންޖެހޭ ކަންތައް ބެލުމަށްފަހު، އެއާޕޯޓުގައި ރަނގަޅު ކުރަންޖެހޭ ކަމެއް ހުރި ނަމަ އެކަން އިސްލާހުކޮށް މިމަހުގެ 20 ވަނަ ދުވަހު މާވާރުލަަށް ޝެށިއުލް ދަތުރުތައް ފަށަން ތައްޔާރުވެފައިވާ ކަމަށެވެ.\n"ދުވާލަކު އެއް ފްލައިޓު ބޭއްވޭތޯ މަސައްކަތް ކުރާނީ. އައިލެންޑް އޭވިއޭޝަނުން ޑިމާންޑަށް ބަލާފައި ފްރެކުއެންސީ އިތުރު ކުރާނެ. މި ސަރަހައްދުގައި އެއާޕޯޓެއް ހުޅުވުމަކީ މި ސަރަހައްދުގެ ރިސޯޓުތަކަށް އަންން ފަތުރުވެރިން އުފުލުމަށް ބޮޑު ލުޔަކަށް ވާނެ،" ހަމަދު ވިދާޅުވިއެވެ.\nއޭނާ ވިދާޅުވީ މި އެއާޕޯޓާއެކު އެ ސަރަހައްދުގެ ވިޔަފާރިތަކަށްވެސް ފަސޭހަވާނެ ކަމަށާއި ކަނެކްޓިވިޓީ ރަނގަޅުވާނެ ކަމަށެވެ.\nމާވާރުލުގައި އެއާޕޯޓު ތަރައްގީކުރުމުގެ މަސައްކަތް ފެށީ 2018 ވަނަ އަހަރުގެ ޖޫން މަހު އެވެ. އެ އެއާޕޯޓްގެ ރަންވޭ އާއި ޓެކްސީވޭ އަދި ފަސިންޖާ ޖެޓީގެ މަސައްކަތް ކުރީ އެމްޓީސީސީ އިންނެވެ. ޖުމްލަ 1.2 ކިލޯ މީޓަރުގެ ރަންވޭ އަކާއެކު ތަރައްގީ ކުރާ މި އެއާޕޯޓުގެ މަސައްކަތްމި އަހަރުގެ ކުރީކޮޅު ނިންމާ ދަތުރު ފެށޭނެ ކަމަށް ޓްރާންސްޕޯޓު މިނިސްޓަރު އާއިޝަތު ނަހުލާ މީގެ ކުރިން ވަނީ ވިދާޅުވެފަ އެވެ.\nގދ. މާވާރުލުގެ އިތުރުން އެ އަތޮޅު ފަރެސްމާތޮޑާގައި ވެސް އެއާޕޯޓެއް ތަރައްގީކުރުމުގެ މަސައްކަތް ދަނީ ކުރަމުންނެވެ.\nސަރުކާރުގެ އަމާޒަކީ މީހުން ދިރިއުޅޭ ރަށަކުން ފުރައިގެން ސްޕީޑް ލޯންޗުގައި 30 މިނެޓުން ދެވޭ ސަރަހައްދުތަކުގައި އެއާޕޯޓުތައް ތަރައްގީ ކުރުމެވެ.\nއެމްއެސްއެސްއަށް އެކަށީގެންވާ ވަރަށް މުދާ ނުލިބޭ


31 މާރޗް 2019 | އާދީއްތަ 12:55 2,915\nއެންމެ ފަހުން ނީލާގެ މަތިން ހަނދާވުމުން ހިތާ ދެކޮޅަށް އަހަރެން ކޮޓަރިން ނުކުން އިރު ވެސް އާތިފް ހުރީ އަހަރެންގެ އަތުގައި ހިފަހައްޓައިގެންނެވެ. ނަމަވެސް އެ ނޫން ގޮތެއް މި ވަގުތަށް ނެތެވެ. އަހަރެމެން ދެ މީހުންގެ ހަށިގަނޑުގެ ދެމެދުގައި ހުރަހެއް ނެތް ކަމުގައި ވިޔަސް އެ ދެމެދުގައި ވަރުގަދަ ފާރެއް ވެއެވެ. އެއީ ނިލާއެވެ. އެ ފާރު ގިރާކުރަން އެހާ ފަސޭހައެއް ނުވާނެއެވެ. ނަމަވެސް އެ ފާރު ނެތިކޮށްލަން ކުރެވެން ހުރި ކޮންމެ ކުރަން ވެސް އަހަރެން ތައްޔާރެވެ. އާތިފް އަހަންނާ އެކު ހުރެއްޖެ ނަމަ ކޮންމެ ފަދަ ކަމެއް ވެސް އަހަރެން ކޮށްފާނަމެވެ. ކޮންމެ ފަދަ ގުރުބާނީއެއް ވެސް އަހަރެން ވާނަމެވެ.\nއެ ރެއަށް ފަހު އަހަރެންގެ ހަޔާތަށް އައި ކޮންމެ ރެޔަކީ ވެސް އީދު ވިލޭރެއެކެވެ. ކޮންމެ ރެއެއް ނިމިގެން ދަނީ ކުލަތަކުން ޖަރީކުރުވި ހަވާއެރުވުންތަކުންނެވެ. ނީލާ ގިނައިން ހަދަނީ މެންދުރު ފަހުގެ ޑިއުޓީކަމުން ނީޝް ނިންދެވުމަށް ފަހު ރޭގަނޑު 12 ޖަހަންދެން އަހަރެން ހޭދަކުރަނީ އާތިފްގެ ކޮޓަރީގައެވެ. ކާން ނީލާ އަންނަ ވަގުތު ފިޔަވައެވެ. ސްކޫލް ޗުއްޓީ ދުވަސްވަރު ކަމަށް ވުމުން އަހަންނަށް ސްކޫލަށް ދާން ނުޖެހުމަކީ އަހަރެންގެ ނަސީބެވެ. ނީލާ ދަންވަރު ޑިއުޓީ ހަދާ ނަމަ އަހަރެން ނިދަނީ ވެސް ނީލާގެ ތަންމަތީގައެވެ. އޭނާގެ ފިރިމީހާ ކައިރީގައެވެ. އެއްވެސް ފިކުރެއް ހިޔާލެއް، ޖެހިލުންވުމެއް ނެތިއެވެ.\nމަދު ފަހަރަކު ހެނދުނު ޑިއުޓީ އަށް ނީލާ ދެއެވެ. އެފަދަ ދުވަހެއްގައި އޮފީހުން ވަގުތުކޮޅެއް ހޯދައިގެން އާތިފް އަންނާނެއެވެ. މެންދުރު ނީޝް ނިދުމުން އަހަރެން އާތިފަށް ގުޅަމެވެ. އާތިފް ހުންނަނީ އެ ވަގުތަށް ކެތް މަދުވެފައެވެ. ނަމަވެސް ހަފްތާއަކު އެއް ދުވަހު އަހަރެން ވަރަށް ހިތާމަކުރަންޖެހެއެވެ. އެއީ ނީލާގެ އޮފް ދުވަހެވެ. ނަމަވެސް އެފަދަ ދުވަހެއްގައި ނަމަވެސް އާތިފް ކޮންމެ ވެސް ގޮތެއް ހޯދައެވެ. ހަށިގަނޑުގައި ބީހިލާނެ ކޮންމެ ވެސް ބަހަނާއެއް އޭނާ ހޯދައެވެ. ނީޝް ނިދުމުން ކޮޓަރިއަށް ގެނައުމުގެ ބަހަނާގައި ނަމަވެސް އާތިފް އަހަރެންގެ ކޮޓަރިއަށް ވަދެއެވެ. އެފަދަ ކޮންމެ ހިނދުކޮޅެއްގެ ފުރިހަމަ ފައިދާ އޭނާ ނަގައެވެ. އަހަރެން ވެސް ހުންނަނީ އެ ހިނދުކޮޅު ނައިސްގެންނެވެ. އެ އުފާވެރިކަމުގައި މަހެއް ވޭތުވެ ދިޔައިރު އަހަރެން ހުރީ ހަމަ ރަނގަޅަށް ވެސް އާތިފްގެ ލޯބީގައި މޮޔަވެފައެވެ. އޭނާގެ ހަށިގަނޑު ބީހުން އެންމެ ދުވަހަކު ވެސް ނުލިބިއްޖެ ނަމަ މުޅި ދުވަސް ހޭދަކުރަންޖެހެނީ މާޔޫސް ކަމުގައެވެ.\nގޭތެރެއިން އޭނާ ފެންނަ ކޮންމެ ވަގުތަކު ވެސް އަހަރެންގެ ހިތް ބާރަށް ތެޅެއެވެ. ހިތުގެ ހިނގުން އަވަސްވެއެވެ. ލޭދައުރުވުން އަވަސްވެ ލޯލިތައް ކޮޅަށް ޖެހެއެވެ. އަދި އޭނާ އަށް އަހަރެން ބޭނުން ވެއެވެ. ކޮންމެ ދުވަހަކު މަދުވެގެން އެއް ފަހަރު އާތިފްގެ ހަށިގަނޑުގައި އެއްވެސް ހުރަހެއް ނެތި ބީހިނުލެވޭ ނަމަ އަހަންނަށް އުދަނގޫވެއެވެ. ނީލާ ޑިއުޓީގައި އުޅޭ ނަމަ އަހަރެމެން ދުވާލަކު ތިން ހަތަރު ފަހަރު އޭނާގެ އެނދުމަތި އެފުށް މިފުށަށް ޖަހަމެވެ. އެއީ މިހާރު އަހަރެންގެ ކަށީގައި ހިފާފައިވާ ކަމެކެވެ. އާތިފްއާ ނުލައި އެންމެ ދުވަހަކު ވެސް އަހަންނަށް ހަމަނޭވާ ނުލެވެއެވެ. އަހަރެން ވަނީ އޭނާއަށް އާދަވެފައެވެ. އޭނާ އަށް އެކަންޏެ ނޫނެވެ. ބޮޑުވެގެންވާ އެ "ފާފައަށް" ދެވި ހިފާފައެވެ. އެ އަރާމު ނުލިބި އެންމެ ދުވަހެއް ވޭތުވެދިޔަޔަސް އަހަރެން މޮޔަވެދާނެއެވެ. މަހެއްހާ ދުވަސް ހޭދަވެގެން ދިޔައީ އެ ގޮތުގައެވެ. ނީލާ އަށް ދޮންކަޅު ވެސް ރޭކާ ނުލައެވެ.\n"މާތް ކަލާކޯ!" މާނޭވާ ލެވެމުންދިޔަ ދެ މީހުންގެ އާހްގެ އަޑުގެ ތެރެއިން ކުއްލިއަކަށް ބާރު އަޑުފައްގަނޑެއް އިވިގެންދިޔައެވެ.\n"ބަލާލަބަ ހުންނަ ހަޔާތް ކުޑަކަން،" އެއީ ނީލާގެ އަޑެވެ. އޭރު އޭނާ ބޮކި ދިއްލައިފިއެވެ.\nއަހަރެންގެ ގައިމަތިން އާތިފް ވަގުތުން ފުންމާލިއެވެ. ކައިރީގައި އޮތް ބާލިސް ނަގާ ފޮރުވޭނެ އެންމެ ބޮޑަކަށް އަހަރެން ހަށިގަނޑު ފޮރުވީމެވެ. ނީލާގެ ބަޑިފަޅައިގެން ދިޔައެވެ. އިތުރު އެއްޗެއް ބުނާނެ ހިތްވަރެއް އޭނާގެ ނެތް ކަހަލައެވެ. ބާރުބާރަށް އަޑުން އަޑުނަގާ އޭނާ ރޯން ފެށިއެވެ. އެ ހުރިހާ ކަމެއްވީ ސުކޫތުކޮޅެއްގެ ތެރޭގައެވެ. އަހަރެން މަޑުމަޑުން ހެދުން އަތު ޖައްސާލީމެވެ. މޭގަނޑު ހީވަނީ އަނގައިން ބޭރު ވެދާނެހެންނެވެ. ހަދާނެ އެއްވެސް ގޮތެއް އަހަންނަކަށް ނުވިސްނުނެވެ. މި ތަނުން ދުއްވައިގަންނަންވީ ހެއްޔެވެ؟ ނޫނެކެވެ. ނީލާ ހުރީ ދޮރުގައި ލެނގިގެންނެވެ. އޭނާ ހުރަސްކޮށްފައި އަހަރެން ދާނީ ކިހިނެއް ހެއްޔެވެ؟ ހަށިގަނޑުގައި އެއްވެސް އަންނައުނެއް ވެސް ނެތެވެ. އާތިފް އަވަސް އަވަހަށް ކައިރީގައި އޮތް ސޯޓް ލިޔެއެވެ. އަދި ނީލާ މައިތިރިކުރުމަށް އިސް ނެގިއެވެ.\n"ހަބަރުދާރު. ގުޑި ނުލާތި. ތި ނުލަފާ މުޑުދާރު އަތުން މަގޭގައިގަ އަތް ނުލާތި. ހުންނަ ނުބައިކަން ބަލާބަލަ. މަގޭ ނަން ވެސް ކިޔައިގެން ނުވާނެ،" އާތިފްގެ އަނގައިގަ އެއްކޮޅު އޮއްވައި އިހުނަށް ވުރެ ބާރަށް އޭނާ ހަޅޭ ލަވައިގަތެވެ. ނީލާ ރުޅި އައިސްގެން ފަޅައިގެން ދަނީއެވެ. އެ ރުޅިއާ އެއްވަރަށް އޭނާ ހުރީ ޝޮކެއްގައެވެ. ލޮލުން ހޯސްލާފައި އޮހެމުންދިޔަ ކަރުނަތައް ނޭފަތާއި އަނގައިން ފައިބަމުން ދިޔަ ސޮންޏާ އެކުވަމުން ފައިބަމުން ދިޔައެވެ. އޭނާގެ ރުއިމުގެ އަޑު ކެނޑިކެނޑިގެން ބޭރުވަމުން ދިޔައެވެ. ރޯ އޮރިޔާމު ހާލަތުގައި އާތިފާއި އަހަރެން އޮއްވައި ނީލާއަށް ފެނުމުން ގުޑި ވެސް ލާން ނުކުރިފައި އަހަރެން އަލަމާރި ކައިރީގައި ބިއްޖެހިފައި އިނނީމެވެ. ބާލީހުން ފޮރުވޭ ހިސާބު ފިޔަވައި އަހަރެންގެ ހަށިގަނޑު އޮތީ ހާމައަށެވެ. ޓީޝާޓް އަތު ތެރޭގައި އޮތް ނަމަވެސް އެ ލުމަށްޓަކައި ހިރިލަން ވެސް އަހަރެން ހުރީ ޖެހިލުން ވެފައެވެ. . އެނދުގެ ބޯލާ ކޮޅުގައި އަހަރެންގެ އަންނައުނުތައް ބޮނޑިފައި އޮތެވެ. އާތިފް ވެސް އެނދުމަތީގައި ގުޅައަކަށް ޖެހިފައި އިނނީ ހަދާނެ ގޮތެއް ނޭނގިފައެވެ. އިރުކޮޅަކު ނީލާ އެ ގޮތުގައި ހުރެފައި ރުއްގުޅިއެއް ހެން ވެއްޓިއްޖެއެވެ. އާތިފް ވެސް އެނދުމަތީގައި ގުޅައަކަށް ޖެހިފައި އިނނީ ހަދާނެ ގޮތެއް ނޭނގިފައެވެ. އިރުކޮޅަކު ނީލާ އެ ގޮތުގައި ހުރެފައި ރުއްގުޅިއެއް ހެން ވެއްޓިއްޖެއެވެ.\n"ނީލާ..." އަހަރެމެން ދެ މީހުންނަށް ވެސް އެކީގައި ކަހަލަ ގޮތަކަށް ގޮވާލިއެވެ.\nބާލިސް އެއްލާލާފައި އަހަރެން ނީލާއާ ދިމާއަށް ފުންމައިގަތީމެވެ. އާތިފް ވެސް ނީލާ ހިފެހެއްޓޭތޯ މަސައްކަތްކުރިއެވެ. ނަމަވެސް އޭގެ ކުރިން އޭނާ ވެއްޓި ތަށިމުށިގަނޑު މައްޗަށް ދެމުނެވެ. ވެއްޓެމުން ދިޔައިރު ކައިރީގައި ހުރި ޑްރެސިން ޓޭބަލްގައި އޭނާގެ ބޯ ވަރަށް ބާރަށް ޖެހުނު އަޑު އިވުނެވެ.\n"ނީލާ!،" ނީލާގެ ބޯ ނަގާ އާތިފް އޭނާގެ އުނގުގައި ބޭއްވިއެވެ. އަދި އޭނާ ޒަހަމްވިތޯ ބަލަން ފެށިއެވެ. ނަސީބެކެވެ. އޭނާގެ ބޯ ފަޅައިގެން ނުދެއެވެ.\n"ދޭބަލަ ފެން ފޮދެއް ބަލާ،" ތުރުތުރު އަޅާ އަޑަކުން އާތިފް ބުންޏެވެ.\nއަހަރެން އަވަސް އަވަހަށް ޓީޝާޓް ނަގާ ބޮލަށް މަހާލީމެވެ. އަދި އަވަސް އަވަހަށް ހަރުވާޅުގަނޑު ހިފައިގެން ކޮޓަރިން ނުކުމެވޭތޯ ބެލީމެވެ. ޖަންގިޔާ ނަގާކަށް އަހަރެން ހަނދާނެއް ނެތެވެ. ނީލާ އޮތީ ދޮރުމަތީގައި ކަމުން އޭނާ ދުރަށް ޖައްސައިގެން ނޫނީ ދޮރު ހުޅުވެން ނެތުމުން އާތިފް މަޑުމަޑުން އޭނާ އަތްދަނޑި މައްޗަށް ނެގިއެވެ. އޭރު ވެސް ނީލާގެ އެއްވެސް ޚަބަރެއް ނެތެވެ. ދޮރު ކިރިޔާ ހުޅުވޭ ވަރުވުމުން އަހަރެން ވަރަށް ހަލުވިކޮށް ބޭރަށް ދެމިގަތީމެވެ. ދޮރުން ބޭރަށް ނުކުމެވުމާ އެކު އަހަރެން ހަރުވާޅު ދެފަޔަށް ކޮއްޕާލީމެވެ. އޭރު ވެސް މޭގަނޑު ހީވަނީ އަނގަޔަށް އައިސްދާނެހެންނެވެ.\nބުނެ އުޅެއެވެ. ވަގަކަށް ހާސް ދުވަސް ވިއްޔާ ވެރިޔަކަށް ވެސް ކޮންމެ ވެސް ދުވަހެއް އަންނާނެއެވެ. ޑިއުޓީ ނުނިމެނީސް މިރޭ ނީލާ ގެއަށް އައީ ކީއްވެ ހެއްޔެވެ؟\nއަހަރެން އިތުރަށް މަޑުކުރުމެއް ނެތި ފްރިޖުން ފެން ފުޅިއެއް ހިފައިގެން ނީލާގެ ކޮޓަރިއާ ދިމާއަށް ހިނގައިގަތީމެވެ. ތަޅުގައި ހިފުވުމުގެ ކުރިން އަހަރެންގެ ފިޔަވަޅު ހުއްޓުނެވެ. ނަމަވެސް އެއްޗެއް ވިސްނާ ވަރަށް ވުރެ އަހަރެން ހުރީ ހާސްވެފައެވެ. ހިތް އަވަސްވެފައެވެ. ބިރުގެންފައެވެ. މީހާ އޮއްދާ ހިއްލާ ފޯވެފައެވެ. އަހަރެން އަވަސް އަވަހަށް ކޮޓަރިއަށް ވަނީމެވެ. އޭރު ނީލާ އޮތީ އެނދުމަތީގައި ބާއްވާފައެވެ. ބޯލާ ކޮޅުގައި އާތިފް އިށީނދެ އިނދެގެން ނީލާ އަށް ގޮވަމުން ދެއެވެ. އަހަރެން ފެންފުޅި ދިއްކޮށްލުމުން އާތިފް އޭގައި ހިފިއެވެ. އަދި އަތަށް ފެންފޮދެއް އަޅައި ނީލާގެ މޫނުގައި ހާކާލިއެވެ.\n"ނީލާ. ނީލާ،" އާތިފް ވަރަށް އަސަރާއެކު އާދޭހުގެ ރާގެއްގައި ނީލާ އަށް ގޮވަމުން ދިޔައެވެ.\nއެ ތަނުގައި ހުއްޓައި ނީލާ ހޭއަރައިފި ނަމަ މައްސަލަ އިތުރަށް ގޯސްވާނެއެވެ. އޭނާ ރުޅި އައިސް އެއްޗެހި ގޮވާނެއެވެ. ހަދާނެ ގޮތެއް ނޭނގިފައި އަހަރެން އިރުކޮޅަކު ހުރީމެވެ. ނީލާ ކުޑަކޮށް ލޯ ތަޅުވާހެން ހީވުމުން ބާރުބާރަށް އަހަރެން އެ ތަނުން ނުކުތީމެވެ. އަދި އަވަސް އަވަހަށް އައިސް ކޮޓަރިއަށް ވަނީމެވެ. އިރުކޮޅަކު ދޮރުގައި ލެނގިގެން އަހަރެން މަޑުކޮށްލީމެވެ. އަހަރެން ދެރައެއް ނުވެއެވެ. ނަމަވެސް ވަރަށް ބާރަށް ހިތް ތެޅެއެވެ. ދެން ވާނެ ގޮތެއް ނޭނގޭތީއެވެ. ޔަގީނުން ވެސް މިރޭ ކޮންމެ ވެސް އެއްގޮތަކަށް މިކަން ނިމޭނެއެވެ. އަހަރެން އާތިފަށް އިތުބާރުކުރަމެވެ. ކޮންމެ ގޮތެއް ވިޔަސް އޭނާ އަހަރެން ދޫކޮށެއް ނުލާނެއެވެ. ނީލާ ދޫކޮށްލާފައި ވިޔަސް އޭނާގެ މީހަކަށް އަހަރެން ހަދާނެ ކަމުގެ ޔަގީންކަން އޭނާ އޮތީ ދީފައެވެ.\n"ހަގީގަތުގައި ނީލާ ވެސް ވަރަށް ރަނގަޅު. އޭނާ އަށް ދެރަގޮތެއް ވާކަށް އަހަރެން ވެސް ބޭނުމެއް ނޫން. އެކަމަކު މިހާރު އަހަރެން އޭނާއަށް ވުރެ ބޮޑަށް ލޯބި ވަނީ ރީމާ ދެކެ. އަހަރެން ވަރަށް މަސައްކަތްކުރާނަން ނީލާ ރުއްސޭތޯ. އޭނާ ނުރުހުނަސް އަހަރެން މިކަން ކުރާނަން،" މީގެ ދެ ރެއެއް ކުރިން އަހަރެންގެ އުނގުގައި ބޯއަޅާލައިގެން އޮވެ އާތިފް ދެއްކި ވާހަކަތައް އަހަރެންގެ ކަންފަތުގައި އަދިވެސް ގުގުމާލަގުގުމާލަ ހުއްޓެވެ.\nމައްސަލައަކީ އާތިފް އަހަރެންގެ ވާހަކަ ނީލާ ގާތު ދެއްކުމުގެ ކުރިން ފަޅާ އެރުމެވެ. އެ ވެސް ހަޑި ގޮތަކަށެވެ.\n"އަޅެ ތަޅުލައިގެން ތިބެވުނު ނަމަ. ކީއްވެބާ ނީލާ ކުއްލިއަކަށް ގެއަށް އައީ. އަނެއްކާ އޭނާ އަށް ޝައްކުވީބާ؟ ދެން ކިހިނެއްބާ ވާނީ،" ހިތާހިތުން އަހަރެން ނަފްސާ ސުވާލުކުރީމެވެ.\n"އާތިފް ހުރިހާ ކަމެއް ވެސް ހައްލުކުރާނެ،" އަހަރެން ހިތަށް ވިސްނައިދެވޭތޯ މަސައްކަތްކުރީމެވެ.\nއެތައް އެއްޗެއް ހިތަށް އެރިއެވެ. ޖަވާބު ހޯދަން ބޭނުން އެތައް ކަމެއް އެބަހުއްޓެވެ. އިރުކޮޅަކު އެހެން ހުރުމަށް ފަހު އަހަރެން ގޮސް ވަނީ ފާހާނާއަށެވެ. ފެންވަރައިގެން ނުކުން އިރު ވަރަށް ބާރަށް ހަޅޭލަވާ އަޑު އިވެއެވެ. އެއީ ނީލާގެ އަޑެވެ.\nއަހަރެން ކުޑަކޮށް ދޮރު ހުޅުވާލީމެވެ. މީހަކު ފެންނާކަށް ނެތެވެ. އަޑު އަންނަނީ ނީލާގެ ކޮޓަރިންނެވެ.